Adeeb aa dhekolhah kuri isthiunaaf mivaguthu kuriah gendhan beynumeh noon: Dhaulaiy | Mihaaru\nކުރީގެ ނައިބު ރައީސް އަދީބު: އަދީބާ ދެކޮޅަށް ސުޕްރީމް ކޯޓުގައި އިސްތިއުނާފްކުރި މައްސަލަ މިވަގުތު ކުރިއަށް ގެންދަން ބޭނުންނުވާ ކަމަށް ދައުލަތުން ވަނީ ބުނެފައި -- ފޮޓޯ/މިހާރު\nއަދީބާ ދެކޮޅަށް ކުރި އިސްތިއުނާފް މި ވަގުތު ކުރިއަށް ގެންދަން ބޭނުމެއް ނޫން: ދައުލަތް\n30 އޮކްޓޯބަރ 2019 - 15:314comments\nކުރީގެ ނައިބު ރައީސް އަހުމަދު އަދީބާ ދެކޮޅަށް ދައުލަތުން ސުޕްރީމް ކޯޓުގައި އިސްތިއުނާފް ކޮށްފައިވާ މައްސަލަ މި ވަގުތު ކުރިއަށް ގެންދަން ބޭނުން ނުވާ ކަމަށް ދައުލަތުން ސުޕްރީމް ކޯޓުގައި މިއަދު ބުނެފި އެވެ.\nއަދީބާ ދެކޮޅަށް ދައުލަތުން އިސްތިއުނާފްކުރީ ޅ. މާބިންހުރާ ކުއްޔަށް ދިނުމުން ދައުލަތަށް ލިބެންޖެހޭ ފައިސާ އަށް ޚިޔާނާތްތެރިވި ކަމަށް ބުނެ އަދީބުގެ މައްޗަށް ކުރިން އިއްވި އަށް އަހަރުގެ ޖަލު ހުކުމުގެ މައްސަލަ އެވެ. އެ ހުކުމް ބާތިލްކޮށް، އެ މައްސަލަ އަލުން ބަލަން ހައި ކޯޓުން އެންގުމުން ދައުލަތުން އެ ސުޕްރީމް ކޯޓުގައި މައްސަލަ އިސްތިއުނާފްކުރީ އެވެ.\nއެ މައްސަލާގައި މިއަދު ބޭއްވި އަޑުއެހުމުގައި ދައުލަތުން ބުނީ މޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރުސީ) ގެ ޚިޔާނާތުގެ މައްސަލާގައި އެއްބާރުލުން ދިނުމުގެ އެއްބަސްވުމެއް ދައުލަތާއި އަދީބާ ދެމެދު މިހާރު އެބައޮތް ކަމަށެވެ. އަދި އަދީބާ އެކު އިއުތިރާފްގެ އެއްބަސްވުމެއް ވެސް މިހާރު ހަދާފައި އެބައޮތް ކަމަށާއި އެ އެއްބަސްވުމުގެ ދަށުން މާބިންހުރާގެ މައްސަލަ އިތުރަށް ކުރިއަށް ނުގެންދަން ދައުލަތުން އެއްބަސްވެފައިވާނެ ކަމަށް ވެސް ދައުލަތުން ބުންޏެވެ.\nއެކަމަކު އަދީބާ ދެކޮޅަށް ދާދިފަހުން ދައުލަތުން ކްރިމިނަލް ކޯޓުގައި އުފުލި ދައުވާތަކަށް އޭނާ އެ ކޯޓުގައި އިންކާރު ކޮށްފި ނަމަ، މާބިންހުރާގެ މައްސަލަ ސުޕްރީމް ކޯޓުގައި އަލުން ކުރިއަށް ގެންދަން ބޭނުންވާ ކަމަށް ދައުލަތުން ބުންޏެވެ.\nދައުލަތުން އެގޮތަށް ބުނުމުން އެ މައްސަލަ ބައްލަވާ ބެންޗުގެ ރިޔާސަތު ބަލަހައްޓަވާ އުއްތަމަ ފަނޑިޔާރު ޑރ. އަހުމަދު އަބްދުﷲ ދީދީ ވިދާޅުވީ ޕީޖީގެ ޒިންމާއަކީ ދައުވާ ކުރާނެތޯ ނުވަތަ ނޫންތޯ ނިންމުން ކަމަށާއި އެކަމަކު އެ މައްސަލާގައި މިހާތަނަށް ދައުލަތަށް ގޮތެއް ނިންމިފައި ނެތް ކަމަށެވެ. އެ މައްސަލަ ސުޕްރީމް ކޯޓުގައި ޕާކް ކޮށްފައި ނުބޭއްވޭނެ ކަމަށާއި އެހެންވެ، އެ މައްސަލައާ މެދު ދައުލަތުން ގޮތެއް ނިންމުމަށް ފަހު ކުރިއަށް އޮތް ދެ ދުވަސް ތެރޭގައި އެކަން ކޯޓަށް އެންގުމަށް ވެސް އުއްތަމަ ފަނޑިޔާރު އެންގެވި އެވެ.\nއެ މައްސަލަ ބައްލަވާ ބެންޗުގައި ތިއްބަވަނީ އުއްތަމަ ފަނޑިޔާރުގެ އިތުރުން ފަނޑިޔާރު އަބްދުﷲ އަރީފާއި ފަނޑިޔާރު އަބްދުލްޣަނީ މުހައްމަދެވެ.\nއަދީބާ ދެކޮޅަށް ދައުލަތުން އިސްތިއުނާފްކުރި މައްސަލަ މި ވަގުތު ކުރިއަށް ގެންދަން ބޭނުންނުވާ ކަމަށް ދައުލަތުން ބުނިއިރު، އެ މައްސަލަ އެ ކޯޓުގައި އޮތުމުން ދައުލަތުގެ އެދުމުގެ މަތިން އަދީބު ފުރުން މަނާ ކުރުމުގެެ އަމުރެއް ވެސް އެ ކޯޓުން ނެރުނެވެ. އަދި އެ އަމުރާ ޚިލާފަށް އަދީބު ފިއްލަވައިގެން ރާއްޖެއިން ބޭރަށް ވަޑައިގަންނަވަން މަސައްކަތް ކުރެއްވުމުން ފަހުން ސުޕްރީމް ކޯޓުން ވަނީ އަދީބު ޝަރީއަތް ނިމެންދެން ބަންދުކުރަން ވެސް އަމުރުކޮށްފަ އެވެ.\nފިއްލަވައިގެން ބޭރަށް ވަޑައިގަންނަވަން މަސައްކަތް ކުރެއްވި މައްސަލާގައި އަދީބުގެ މައްޗަށް ކްރިމިނަލް ކޯޓުން ވަނީ ތިން މަހާއި 18 ދުވަހުގެ ޖަލު ހުކުމެއް އިއްވައިފަ އެވެ.\nއިތުރު ލިޔުންތައް ޕްރޮސެކިއުޓާ ޖެނެރަލް ސުޕްރީމް ކޯޓް ކުރީގެ ނައިބު ރައީސް އަދީބު އެމްއެމްޕީއާރްސީގެ ކޮރަޕްޝަން\nމާބިންހުރާ މައްސަަލަ ދައުލަތުން އިސްތިއުނާފް ކުރަނީ\nމާބިންހުރާ މައްސަލައިގައި އަދީބަށް ކުރި ދައުވާ ބާތިލް\n9 hours ago 85


Bidheyseennaa Gulhey Kankan Economic Ministry In Kuraa Gothah Hamajassaifi - Vaguthu\nބިދޭންސީންނާ ގުޅޭ ކަންކަން އިކޮނޮމިކް މިނިސްޓްރީން ކުރާ ގޮތަށް ހަމަޖައްސައިފި\nބިދޭންސީންނާ ގުޅޭ ބައެއް މަސައްކަތެއް އިކޮނިމިކް މިނިސްޓްރީ ކުރާ ގޮތަށް ހަމަޖައްސައިފިއެވެ.\nއެގޮތުން، ބިދޭންސީންގެ ކަންކަން ބެލެހެއްޓުމަށް ޤާއިމުކޮށްފައިވާ އޮންލައިން ސިސްޓަމުގައި ރަޖިސްޓްރީ ވުމުގެ މަސައްކަތްތަކާއި، ރާއްޖޭގައި މަސައްކަތް ކުރުމުގެ ހުއްދަ ބިދޭސީންނަށް ދިނުމާއި، ކޯޓާ ހަމަޖެއްސުމުގެ އިތުރުން ވިސާ ފީ ބަލައިގަތުމާއި ރިފަންޑުކުރުމުގެ މަސައްކަތްތައް ހިމެނެއެވެ.\nމިހުރިހާ ކަމެއްވެސް މީގެ ކުރިން ކުރަމުން އައީ އިމިގްރޭޝަންގެ ދަށުންނެވެ. މިހާރު އައި ބަދަލާ ގުޅިގެން އިކޮނޮމިކް މިނިސްޓީން ނެރުނު އިޢުލާނެއްގައި ބުނެފައި ވަނީ، މިކަމުގެ އެންމެ ބޮޑު ސަބަބަކީ ރާއްޖެއަށް ބިދޭސީން އެތެރެވާ ގޮތާއި، އެކަމަށް ހުއްދަ ދެވޭ ގޮތް ބަލައި، އަދި މިކަމާއި ގުޅިގެން ސަރުކާރުން އެކުލަވާލައިފައިވާ ސިޔާސަތުތައް އެންމެ އެދެވޭ ގޮތެއްގައި ތަންފީޒު ކުރުން ކަމަށެވެ.\nމީގެ އިތުރުން، މި ބަދަލު އަންނަ މަރުޙަލާގައި، ޚިދުމަތް ހޯއްދަވާ ފަރާތްތަކަށް ވީހާވެސް ފަސޭހަވާނެހެން މަސައްކަތް ކުރައްވާނެ ކަމަށްވެސް އެ އިޢުލާނުގައި ވަނީ ބުނެފައެއެވެ.\nޤަވާއިދާއި ޚިލާފަށް ރާއްޖެ އެތެރެވާ ބިދޭސީންނާއި، ޤަވާއިދާއި ޚިލާފަށް ރާއްޖޭގައި އުޅޭ ބިދޭސީންގެ މައްސަލަ މި ފަހަކަށް އައިސް ވަނީ ވަރަށް ބޮޑުވެފައެވެ. އަދި މިކަމަށް އަވަސް ހައްލެއް ގެނައުމަށް ސަރުކާރުން ދަނީ ގިނަ މަސައްކަތްތަކެއްވެސް ކުރަމުންނެވެ.\nފެބުރުއަރީ 11, 2019 18:07\nބަންގާޅު އަންހެނުން ނުގެނެވެނީ ކީއްވެ ހައުސްމޭޑުންގެ ގޮތުގައި. ޜައްރަށުގައި ދާންމަތި ވެފައި ތިބޭމީހުން ބަލަން ހާދަ ތަކުލީފެކޭ އުފުލަން މިޖެހެނީ. ޜަށަކަށް ވިއްޔާ ނުލިބޭނެ ފިރިހެނެޢްވެސް.އެހެން ނޫން ވާނީ ރަށްރަށުގައި ޖަޒީރާ ދިރިއުޅުން. މާލޭގައި ޔޫރަޕް ގެ ފެންވަރު.\nފެބުރުއަރީ 12, 2019 00:43\nމައްސަލައެއް ނޫން ބިދޭސީން އިތުރުވުމަކީ، މައްސަލައަކީ، ޤަވާޢިދާއި ޚިލާފަށް ބިދޭސީން އެތެރެކުރުން\nފެބުރުއަރީ 12, 2019 08:05\nކޮންމެ ވެރިކަމެއް ފެށިގެން ވަރަށް ހިންގާލާ ކަމަށް ދައްކާނެ. ވާނެކަމެއް ހަރާމް. ހުރިހާ ވެރިން ތިބެނީ ވިޔަފާރިވެރިންނާއި ރިސޯޓް އޯނަރުންގެ ޖީބުގަ. ވަގަށް ބަންގާޅީން އެތެރެކުރަނީ ރިސޯޓް ހަދަން ނިމުނީމަ ރަށްރަށް ދޫކޮށްލަނީ. މިކަން އިނގޭނެ ހުރިހާ ސިޔާސީ ވެރިންނަށް ނޭނގޭކަމަށް ހަދައިގެން ނިކަމެތި ދިވެހިންގެ ދުވަސް ދުއްވާލަނީ.\nފެބުރުއަރީ 12, 2019 10:06\nޥަރައް ރަގަޅު ނިއްމެވުމެއް އިމިގިރޭސަންއައް މީހުންއަޅާފައި އޮތް ކޮޅުތައް ބަންދުކޮއް ދެން އިހުލާސްތެރިވާ ނެކަމައް އުންމީދުކުރަން


Thilamaale bridge ge survey ah thayyaaruvehje - vNews.mv\nތިލަމާލެ ބްރިޖުގެ ސާވޭއަށް ތައްޔާރުވެއްޖެ\nޠާހިރާ އަޒްހާރު 20 March 2020, 23:58\nމާލެއާއި ތިލަފުށި ގުޅާލުމަށް އަޅާ ބްރިޖުގެ ސާވޭއެއް ހެދުމަށް ބޭނުންވާ ސާމާނު ރާއްޖެ ގެނެސްފިއެވެ.\nޕްލޭނިން މިނިސްޓްރީން ކުރި ޓުވީޓެއްގައި ބުނީ މާލެ ސަރަހައްދު ގުޅައިލުމަށް، ތިލަފުއްޓާއި މާލެއާ ދޭތެރޭ އަޅާ ބްރިޖުގެ ޖިއޯޓެކްނިކަލް ސާވޭގެ މަސައްކަތް ފެށުމަށް ބޭނުންވާ ސެލްފް އެލިވޭޓިން ޕްލެޓްފޯމަކާއި އެހެނިހެން ހެވީ މެޝިނަރީތައް ގެނެސްފައިވާ ކަމަށެވެ. އަދި މި ސާވޭގެ މަސައްކަތްތައް ވަރަށް އަވަހަށް ފެށޭނެ ކަމަށް އެ މިނިސްޓްރީން ބުނެއެވެ.\nމާލެ-ތިލަފުށި ގުޅާލާ ބްރިޖުގެ މަސައްކަތް ކުރުމަށް ހަދަންޖެހޭ ޖިއޯޓެކްނިކަލް ސާވޭ ކުރުމުގެ މަސައްކަތް ސަރުކާރުން ހަވާލުކޮށްފައި ވަނީ ފުގްރޯ ނަމަކަށް ކިޔާ ނެދެލެންޑުގެ ކުންފުންޏަކަށް 231.3 މިލިއަން ރުފިޔާއަށެވެ. މި ސާވޭގައި ކަނޑުގެ 23 ތަނެއްގައި ބޯހޯލް އަޅައި، އެއްގަމުންވެސް ފަސް ސަރަހައްދެއްގައި 75 މީޓަރު ފުންމިނަށް އެ މަސައްކަތް ކުރާނެ ކަމަށް ޕްލޭނިން މިނިސްޓްރީން ބުނެފައިވެއެވެ.\nއެގޮތުން ސާވޭގެ މަސައްކަތް މާލޭގެ ދެ ސަރަހައްދެއްގައި ކުރިޔަށް ދާނެ ކަމަށާއި މާލެއާއި ވިލިނގިލި، ގުޅިފަޅު، ތިލަފުށީ ހިމެނޭ ގޮތަށް އިތުރު ބޯހޯލްތަކެއް ތޮރުފާނެ ކަމަށް ޕްލޭނިން މިނިސްޓްރީން ބުނެފައިވެއެވެ. އަދި ލޭންޑް ސާވޭތަކެއް މާލެއާއި ގުޅިފަޅު އަދި ތިލަފުށީގައި ކުރިޔަށް ދާނެ ކަމަށްވެސް ބުނެފައިވެއެވެ.\nމި ސާވޭގެ މަސައްކަތް އަންނަ ޖުލައި މަހުގެ7ވަނަ ދުވަހު ނިންމާލެވި ބްރިޖުގެ މަސައްކަތް ފެށޭނެ ކަމަށް މިނިސްޓްރީން ބުނެއެވެ. މާލެ އާއި ތިލަފުށި ގުޅުވާލާ ބްރިޖުގެ މަސައްކަތް ކުރުމަށް ސަރުކާރުން ހަވާލުކޮށްފައިވަނީ އިންޑކިއާގެ ލޯނުގެ އެހީގައި އެގައުމުގެ ކުންފުންޏަކާއެވެ. ބްރިޖްގެ މަސައްކަތް ކުރާނެ ކުންފުންޏެއް ކަނޑައަޅަން ކުރިއަށް ގެންދާ ޕްރީ ކޮލިފިކޭޝަން އިންޑިއާގައި މިހާރު ވެސް ކުރިއަށްދާ ކަމަށްވެސް ޕްލޭނިން މިނިސްޓްރީން ބުނެއެވެ.\nވިޔަފާރި ރާއްޖެ ޕްލޭނިންގ މިނިސްޓްރީ


SunOnline: Beysfaruvaa hoadhaa faraaiy thakaai dharivarun ah Card Limit ithuru kohdheynan: BML\nޑޮލަރުގެ ތާށިކަމާ ހުރެ ބޭންކް އޮފް މޯލްޑިވްސް (ބީއެމްއެލް)ގެ ކާޑުތަކުން ބޭރުގައި ކުރެވޭ މުއާމަލާތުގެ އަދަދު ދަށްކުރި ނަމަވެސް ބޭސްފަރުވާ އާއި ތައުލީމާ ގުޅުންހުރި ކަންކަމުގައި ފައިސާދެއްކުމަށް ވަގުތީ ލިމިޓެއް ކަސްޓަމަރުންނަށް ދޭން އެ ބޭންކުން ނިންމައިފި އެވެ.\nބީއެމްއެލްއިން ބުނީ މި ގޮތަށް ބޭނުންވާ ކަސްޓަމަރުން އިންޓަނެޓް ބޭންކިން މެދުވެރިކޮށް އެކަމަކާ ގުޅުން ހުރި ލިޔުންތައް ބޭންކަށް ފޮނުވަން ޖެހޭނެ ކަމަށެވެ.\nއެގޮތުން އިންޓަނެޓް ބޭންކިންގެ ސާވިސް ޓައިޕް މެނޫގައި ހިމެނޭ "ޓެމްޕޮރަރީ ކާޑް ލިމިޓް" ހިޔާރުކުރުމަށްފަހު ވީސާގެ ކޮޕީއަކާ އެކު ބޭންކަށް ޖެހެނީ ހުށަހަޅާށެވެ.\nބޭންކުން ބުނީ އެގޮތަށް ލިބޭ ހުށަހެޅުން 24 ގަޑިއިރުތެރޭ ޕްރޮސެސްކުރުމަށް ފަހު، ލިމިޓް ހަމަޖެހުމުން ބޭންކުން ކަސްޓަމަރަށް ގުޅައި އެކަން އަންގާނެ ކަމަށެވެ.\nމީގެ އިތުރުން މިހާރެކޭ ވެސް އެއްގޮތަށް ކޮލެޖް، ޔުނިވަސިޓީތަކާއި ހޮސްޕިޓަލްތަކަށް ދައްކަންޖެހޭ ފައިސާ ޓީޓީ މެދުވެރިކޮށް ފޮނުވާ ކަސްޓަމަރުންނަށް ރުފިޔާ އެކައުންޓުން ޓީީޓީ ފޮނުވޭނެ އެވެ. އަދި ރާއްޖޭން ބޭރަށް ދަތުރުކުރާ ދިވެހިންނަށް ބީއެމްއެލް ޔޫއެސްޑީ ބުކިން ޕޯޓަލް މެދުވެރިކޮށް މިހާރެކޭ އެއްގޮތަށް ކޮންމެ މީހަކަށް 500 ޑޮލަރު ގަނެވޭނެ އެވެ.\nމިހާރެކޭ އެއްގޮތަށް ބީއެމްއެލް ޔޫއެސް ޑޮލަރު އޭޓީއެމް މެދުވެރިކޮށް ކަސްޓަމަރުންނަށް މަހަކު 2000 ޑޮަލަރު ނެގޭނެ އެވެ. އަދި އަލަށް އަދަދުތައް ކަނޑައެޅިފައިވާއިރު ޑޮލަރު އެޓީއެމް އިން ނެގޭ ފައިސާގެ އަދަދަށް ބަދަލެއް ނާދެ އެވެ.\nބޭންކުން މިއަދު އިއުލާންކޮށްފައި ވަނީ، ރާއްޖޭން ބޭރުގައި ދިރިއުޅޭ ދިވެހިންނަށް މަހެއްގެ މައްޗަށް ކާޑަކުން ބޭނުންކުރެވޭނީ 750 ޑޮލަރާ ހަމައަށެވެ. ރާއްޖޭގައި ނަމަ ކާޑުތަކުން އޮންލައިންކޮށް ބޭރުގެ މުއާމަލާތްކުރެވޭނީ ކާޑަކުން މަހެއްގެ މައްޗަށް 250 ޑޮލަރާ ހަމައަށެވެ.\nމިކަމުގެ ސަބަބުން 95 ޕަސެންޓް ކަސްޓަމަރުންނަށް އެކަމުގެ އަސަރު ނުކުރާނެ ކަމަށް ވެސް ބޭންކުން ބުންޏެވެ. އަދި ބޭންކުން ބުނީ އެ ބަދަލު ގެންނަން މަޖުބޫރުވީ، ޓޫރިޒަމް ދަށްވެފައިވުމުން ޑޮލަރު ލިބުމަށް ދަތިވެފައި ވާތީ، ޒަރޫރީ ބޭނުންތަކަށް ޑޮލަރު ބަހައްޓަން މަޖުބޫރުވެގެންނެވެ.


ކޯޓުން އަމުރަކާއި އެކު މުއްދަތެއް ނެތް ގޮތަށް ރީ ރެޖިސްޓްރީވުމުގެ ފުރުސަތު އިތުރުކޮށްފި – Dhuvas Online\nއީސިީން ވަނީ ރީރެޖިސްޓްރޭޝަންގެ މުއްދަތު އިތުރުކޮށްފައި -- ފޮޓޯ: ދުވަސް\nކޯޓުން އަމުރަކާއި އެކު މުއްދަތެއް ނެތް ގޮތަށް ރީ ރެޖިސްޓްރީވުމުގެ ފުރުސަތު އިތުރުކޮށްފި\nލޯކަލް ކައުންސިލްތަކުގެ އިންތިހާބުގައި ރީ ރެޖިސްޓްރީވުމަށް ހުޅުވާލި ފުރުސަތު ސިވިލް ކޯޓުން ކުރި އަމުރަކާއި ގުޅިގެން މުއްދަތެއް ނެތް ގޮތަށް އިތުރުކޮށްފި އެވެ.\nއިލެކްޝަންސް ކޮމިޝަނުން މިރޭ ކޮށްފައިވާ އިއުލާނެއްގައި ބުނެފައިވަނީ ކޯޓު އަމުރާ އެކު، މުއްދަތެއް ނެތް ގޮތަށް ރީ ރެޖިސްޓްރޭޝަނަށް ހުޅުވާލާފައިވާ ކަމަށެވެ. އަދި އެ މުއްދަތު ހަމަވާ ތާރީހު ކޮމިޝަނުން ފަހުން އަންގާނެ ކަމަށް ވެސް ބުންޏެވެ.\nސިވިލް ކޯޓުން މިރޭ ކުރި އަމުރުގައި ބުނެފައިވަނީ ޕީޕީއެމް ހުށަހަޅާފައިވާ މައްސަލައަށް ރިއާޔަތްކުރާއިރު “ހާލަތު ޟުރޫރަތެއް” ކުރިމަތިވެފައިވާ ކަމަށެވެ. އަދި ޕީޕީއެމުން ހުށަހެޅި މައްސަލައިގައި ގޮތެއް ކަނޑައެޅުމުގެ ކުރިން ރީ ރެޖިސްޓްރޭޝަންގެ ގޮތުގައި މިހާރު ކަނޑައަޅާފައިވާ ތާރީހަށް އަމަލުކުރުން ފަސްކުރަން އަމުރު ކުރާ ކަމަށެވެ.\nޕީޕީއެމްއިން ހުށަހަޅާފައިވާ މައްސަލާގައި ބުނެފައިވަނީ ޕީޕީއެމްގެ ހިންގުމުގައި ދިމާވި ދަތިތަކާ ހެދި، މިހާރު ކަނޑައަޅާފައިވާ ތާރީހަށް އިންތިހާބަށް އެކަށީގެންވާ ގޮތެއްގައި ތައްޔާރުވެވިފައި ނުވާ ކަމަށެވެ. މީގެއިތުރުން ޕާޓީގެ ޑޭޓާ ބޭސް އާއި އާއްމު މެމްބަރުންގެ ދަފްތަރު ވެސް ނެތުމާ އަދި އެހެން ވެސް މުހިއްމު ލިޔެކިޔުންތަކެއް ނެތް ކަމަށެވެ.\nޕީޕީއެމްއިން މިދިޔަ ބުދަ ދުވަހު ހުށަހެޅި އެ މައްސަލައިގަ ވަނީ ދެ މަސް ދުވަަށް ކައުންސިލް އިންތިހާބު ފަސްކޮށްދިނުމަށްވެސް އެދިފައި އެވެ.


Dhushmanun ge badi ah nusihunu Narus!\nދުޝްމަނުންގެ ބަޑިއަށް ނުސިހުނު ނަރުސް!\nމީގެ 28 އަހަރުކުރިން ތަމަޅަ ޓައިގަރުންގެ ބަޔަކު މާލެ އަރައި ކުއްލިއަކަށް ނުރައްކާތެރި ހަމަލާތަކެއް ދިން ދުވަހަކީ މި ޖީލުގައި ފެނިގެން ދިޔަ އެންމެ ބިރުވެރި އެންމެ ހިތާމަވެރި އެއް ދުވަހެވެ. ދިވެހިންތަކެއް ޝަހީދުވި އެ ދުވަހަކީ ދިވެހިންގެ ގިނަ ބަޔެއްގެ އަދާޔާ ހިލާފު ހިތްވަރެއް ވެސް ފެނިގެންދިޔަ ދުވަހެކެވެ. އެތައް ދިމާލަކުން "ހީރޯ" އިން ނުކުތް ދުވަހެކެވެ. ނަމަވެސް އޭގެ ތެރެއިން މީހުންނަށް އެނގެނީ މަދު ބަޔަކެވެ. މިއީ ވެސް މީގެ ކުރިން އެ ހީރޯއެއްގެ ވާހަކަ އަޑު ނީވި އޮތް ނޮވެމްބަރު ތިނެއްގެ "ހީރޯ" އެކެވެ. އާސިޔާ ނާޒްލީ އެވެ.\nއާސިޔާ ނާޒްލީގެ ކެރުމާއި ހިތްވަރުގެ ވާހަކައަށް ދިޔުމުގެ ކުރިން އޭނާގެ ތައާރަފެކެވެ. ނާޒްލީއަކީ މީގެ 40 އަހަރު ކުރިން ނަރުހުންގެ ހިދުމަތާ ގުޅުނު ނަރުހެކެވެ. އަމީނިއްޔާ ސްކޫލުން ފަށައި އީޕީއެސްއިން ގުރޭޑް ނުވައަކުން ނިންމާލި ގޮތަށް ނަރުހުންގެ ހިދުމަތާ ގުޅުނީ އޮފީހެއްގެ މޭޒު ކައިރީގައި އިނދެ ވަޒީފާ އަދާކުރާ ހިތް ނެތުމުންނެވެ. އޭނާގެ ހިތް އެދުނީ އިންސާނީ ހައްގުގައި މަސައްކަތް ކުރާށެވެ.\nނަރުހަކަށްވުމުގެ ހުވަފެނުގައި 1975 ވަނަ އަހަރު އޭނާ އެ ޓްރެއިނިން ހެދި އެވެ. އޭރުގެ ސަރުކާރު ހޮސްޕިޓަލް، ސެންޓަރަލް ހޮސްޕިޓަލުން ވަޒީފާ ހަމަޖެހުނީ 1976 ގަ އެވެ. އޭރު ނަރުހުންގެ ހިދުމަތުގައި މާގިނަ ބަޔަކު ނޫޅެ އެވެ. އަތުން ގުނާލެވޭހާ މަދުން ނޫނީ ނަރުހުން ނެތްއިރު އެފަދަ މީހަކަށްވުމަށް އޭނާއަށް ފުރަތަމަ ގޮންޖެހުންތައް ކުރިމަތިވި އެވެ. އާއިލާއިން އެކަމާ އެންމެ ރުހޭ ގޮތް ނުވުމުންނެވެ. ނަރުހަކަށް ވުމަކީ ނާޒްލީގެ މަންމައަށް ކަމުދާ ކަމަކަށް އޭރު ނުވި އެވެ.\n"އެއީ ހަޑި މަސައްކަތެއް ކަމަށް ގަބޫލު ކުރެވޭތީ އޭރު، ޑިއުޓީ ނަގަންޖެހި، ރޭގަނޑު ހޭލާ ހުންނަން ޖެހޭ ވަޒީފާއަކަށް ވާތީ، ކޮންމެ ވަގުތަކު ވެސް ދާންޖެހިދާނެ، އެހެންވެ އާއިލާއިން އެހާ ގަބޫލު ކަމަކަށް ނުވީ، އެކަމަކު އަޅުގަނޑު ހަމަ ކުރާ ހިތްވާ ކަމަކަށް ވާތީ ކުރިއަށް ދިޔައީ،" ނާޒްލީ ބުންޏެވެ.\nނާޒްލީ ނަރުހުންގެ ހިދުމަތާ ގުޅި ފުރަތަމަ ސެންޓަރަލް ހޮސްޕިޓަލުގައި މަސައްކަތްކުރި އެ ހޮސްޕިޓަލަކީ މާގިނަ ހިދުމަތްތަކާއި ވަސީލަތްތަކެއް ހުރި ހޮސްޕިޓަލެއް ނޫނެވެ. އިންސާނީ ވަސީލަތްތައް ވެސް މަދެވެ. ކޮންމެ ވޯޑެއްގައި ވެސް ތިބެނީ ދެ ނަރުހުންނެވެ. އެހެންކަމުން މަސައްކަތް ވެސް ބުރަ އެވެ. ނަމަވެސް ފޫހިކަމެއް ނެތި ކުރިއަށް ދިޔައީ އިންސާނީ ހިދުމަތަށް އޮތް ލޯތްބަކުންނެވެ.\n"ސްކޫލްގަ އުޅުނުއިރު ވެސް ފެނޭ ނަރުހުންގެ ޔުނީފޯމް ލައިގެންދާ ކުދިން، އެއީ ވެސް އެކަމަށް ޝައުގު ޖެހުނު ކަމެއް، އެކަމަކު އޭރު ނަރުހުން ވަރަށް މަދުވާނެ، އަޅުގަނޑު ވަންއިރު ވެސް ވަރަށް މަދު، ބޭރު ނަރުހުންނެއް ނޫޅޭނެ،" ނާޒްލީ ބުންޏެވެ.\n"މުޅިން ވެސް އާ ކަންތައްތަކާ އެންމެ ފުރަތަމަ ކުރިމަތިލާން ޖެހުނީ، ގޭ ތެރެއިން ނުފެންނަ ކަހަލަ އެކި ބަލިބަލީގެ މީހުން ފެންނަން ފެށީ، ވަރަށް އިންޓްރެސްޓިން އެކަންތައްތައް އަޅުގަނޑަށް، މީހުންގެ ގައިގާ ބޭސްއަޅާ ދިނުމާއި ކަނޑައިގެންދާ ތަންތަން ފަހައިދިނުން ފަދަ ކަންކަމަކީ އަޅުގަނޑު ވަރަށް ކުރާ ހިތްވާ ކަމަކަށްވީ،"\nހިދުމަތުގައި މުރާލިކަމާއެކު ކުރިއަށް ދަނިކޮށް އިރު އެރީ، 1988 ވަނަ އަހަރުގެ ނޮވެމްބަރު މަހުގެ ތިންވަނަ ދުވަހަށެވެ. އެ ދުވަހުގެ އަލި މާލެއަށް ވިލުނީ ގަދަފަދަ އަޑުފަށްގަނޑާއެކު އެވެ. ބަޑީގެ ހަމަލާގެ އަޑުފަށް ގަނޑެވެ. މީހުން ތިބީ އެ އަޑުފަށްގަނޑުގެ ހަގީގަތް އޮޅުން ނުފިލާ ވާނުވާއެއް ނޭނގި އެވެ. އޭގެ ތެރެއިން އެކަކަކީ ނާޒްލީ އެވެ.\n"އަޅުގަނޑު އެ ދުވަހު އޮތީ ހެނދުނު ދާން، ފަތިހު ވެސް ބަޑީގެ އަޑުފަށްގަނޑު އިވޭ، އެކަމަކު ބަޔަކު އަރައިގެން އުޅެނީއޭ ހިތަކަށް ނާރާ، އޭރު ގެ ހުންނަނީ މިހެން ބުރިބުރިއަށް ނަގާފައެއް ނޫން، ބޭރަށް ނިކުމެ ބަލާލިއިރު މި ގޭ ބޭރުގައި ބަޑި ހިފައިގެން ބަޔަކު ތިބި، ދެން އެނގިއްޖެ މިއީ ރަނގަޅު ކަމެއް ނޫންކަން،" ނާޒްލީ ބުންޏެވެ.\nނުބައެއް އުޅޭކަން އެނގުމުން ނަޒްލީ އަވަސްވެ ގަތީ، އެ ދުވަހު ޑިއުޓީގައި ހުރި ޑޮކްޓަރަށް ގުޅުމަށެވެ. އެއީ ޑޮކްޓަރު މުހައްމަދު އަހުމަދެވެ. ޑޮކްޓަރު ނާޒްލީ ކައިރީ، "އަންނާށެކޭ ވަކި ނުބުނާނަމޭ، އައްޔާ ރަނގަޅޭ،" އެވެ. އަދި ހޮސްޕިޓަލަށް އަންނަނަމަ ޔުނީފޯމްގައި ނައިސް ކުލަ ހެދުމުގައި އައުމަށް ޑޮކްޓަރު އިރުޝާދު ދެއްވި އެވެ.\nޑޮކްޓަރު އެހެނުން ބުނުމުން ނާޒްލީގެ ހިތަށް އެރީ އެންމެ އެއްޗެކެވެ. "މިއީއޭ އިންސާނީ ހިދުމަތް ކުރުމަކީ، މިއީއޭ ދުވަހަކީ،" އެވެ. އެހެން ހިތާ ނާޒްލީގެ ކުޑަ ދެ ފިރިން ދަރިން ގާތުގައި ގެއިން ނުނިކުތުމަށް ބުނެ ކުލަ ހެދުމުގައި ހޮސްޕިޓަލަށް ދިޔުމަށް މަގު މައްޗަށް ނުކުތެވެ.\n"އަޅުގަނޑު ނިކުމެގެން ދިޔައީ ބައިސިކަލްގައި އެކަނި، ދިޔައިރު އެމީހުންނާ ވެސް ދިމާވޭ، އެކަމަކު ވެސް ދިޔައީ ހަމަ، ފުރަތަމަ ނިކުތްއިރު ވަރަށް ބިރު ގަތް، އެއީ ގޯޅި ކަންމައްޗަށް ނިކުތްއިރު ބަރިއަކަށް ބަޑި ހިފައިގެން ތިބި، އެކަމަކު ވެސް ހިތަށް އެރީ އަޅުގަނޑު ދާނަމޭ،"\nއިސްކަންދަރު ސްކޫލް ކުރިމަތީ ގޯޅީގައި ހުރި، އޭނާ ގެއިން މިހާރުގެ އޭޑީކޭ ހޮސްޕިޓަލް ހުންނަތާ ހުރި ސެންޓަރަލް ހޮސްޕިޓަލާ ހަމައަށް ނާޒްލީ އެ ދަތުރުކުރީ ގޭގައި އޮންނަން ފުރުސަތު ލިބުނު ނަމަވެސް އެ ދުވަހުގެ އޭނާގެ ހިދުމަތަށް ގައުމު ގޮވާތީ އެވެ. ކުލަ ހެދުމުގައި ނާޒްލީ ހުރުމުން ދުޝްމާނުން މާބޮޑު އަޅައެއް ނުލި އެވެ. ފަސޭހަކަމާއެކު ހޮސްޕިޓަލަށް ދެވުނެވެ. ހޮސްޕިޓަލަށް ދިޔައިރު ގިނަ މީހުން އެ ދުވަހު ޑިއުޓީއަކަށް ނުނިކުމެ އެވެ. ހޮސްޕިޓަލް ތެރޭގައި އޮތީ ފާޑެއްގެ ބިރުވެރި ކަމެކެވެ. ބަލި މީހުން ތިބީ އިތުރަށް ބަލިވެފަ އެވެ.\n"ތިން ކުދިން ކަންނޭނގެ ޑިއުޓީއަށް ނިކުތީ، އަޅުގަނޑު އެކަނި އެއް ވޯޑްގަ ހުރީ އެ ދުވަހު، އެއީ އަންހެނުންގެ ވޯޑް، ތިބި ވަރަށް ގިނަ ބަލި މީހުން، ގިނަ މީހުން ބޭނުންވީ ގެއަށް ދާން، އެއީ ހޮސްޕިޓަލް ހިފަން ދުޝްމަނުން އަންނަ ވާހަކަ ބޭރު ތެރެއިން އަޑުއިވިފަ އޮތީމަ، އޭރުގަ ހުންނެވީ ސްޓާފް ނަރުސް އަދި ޑޮކްޓަރުން ވިދާޅުވީ، ބޭނުންވާ މީހުން ގެއަށް ފޮނުވަން، އެގޮތުން ހައެއްކަ މީހުން ގެއަށް ފޮނުވާލިން، އެ ދުވަހު ވިހޭ މީހާ ވެސް އެ ދުވަހު ގެއަށް ދިޔައީ، ނުގޮސް ތިބީ މުސްކުޅިވެ ގައިބާރު ނެތް މީހުން، އަޅުގަނޑު ހުރިން އެ ދުވަހު އިރުއޮއްސެންދެން ޑިއުޓީގަ، ވަރަށް ހަވީރުވި ފަހުން އެހެން ކުއްޖަކު ޑިއުޓީއަށް ނިކުތުމުން ދެން އަޅުގަނޑު ގެއަށް ދިޔައީ،" މިހާރު އުމުރުން 58 އަހަރުގެ ނާޒްލީ ބުންޏެވެ.\nއެ ދުވަހު ނާޒްލީ ވަނީ، ދުޝްމަނުންގެ ހަމަލާތަކުގައި ޒަހަމްވި ދިވެހިންނަށް އަވަސް ފަރުވާދީފަ އެވެ. އެ ދުވަހު ޒަހަމްވެގެން ގެނައި އާންމުންނާއި ސިފައިންނަށް އެހީތެރިކަމެއް ފޯރުކޮށްދެވުމަކީ އޭނާ މިއަދު އެންމެ އުފާވާ ކަމެވެ. އިންސާނީ ހިދުމަތެއް ކޮށްދެވިއްޖެ ކަމަށް އޭނާ ގަބޫލުކުރެ އެވެ.\nދެން ނާޒްލީ އެންމެ ބޮޑު ތަޖުރިބާއެއް ކޮށްފައިވާ ކޮލެރާ ރާއްޖޭގައި އަދާޔާ ހިލާފަށް ފެތުރިގަތް ދުވަސްވަރު އެވެ. އެ ދުވަސްވަރު ބަލި މީހުނުން މުޅި ހޮސްޕިޓަލް ފުރާލިއިރު އެ އެންމެންގެ ހިދުމަތުގައި މަސައްކަތް ކުރަން ތިބީ ނާޒްލީމެން ފަދަ މަދު ބަޔެކެވެ.\n"ކޮލެރާ ފެށުނުއިރު އަޅުގަނޑު ހުރީ ލ. އަތޮޅުގަ، މާލެ އައިއިރު ކޮލެރާ ވަނީ ފެތުރިފަ، އޭރު އެނދަކާ ޖެހި އެނދެއްގަ ބަލި މީހުން ތިބީ، އެކަކު ސާފުކޮށް އަނެއްކަކު ސާފުކޮށް އުޅެން ޖެހުނީ، ފަތްޖެހި އެނދުގަ ތަންކޮޅެއް ކަނޑާފަ ނަޖިސް ފައިބާ ގޮތަށް ބާލިދީ ލައްވާފަ މީހުން ބައިތިއްބީ،"\nއުމުރުން 18 އަހަރުގައި ހިދުމަތް ފެށި ނާޒްލީ ވަނީ ސެންޓްރަލް ހޮސްޕިޓަލާއި އައިޖީއެމްއެޗްގެ އިތުރުން އައްޑޫ އަދި ހދ. ކުޅުދުއްފުށީ ހޮސްޕިޓަލްގައި މަސައްކަތްކޮށްފަ އެވެ. ލިބިފައިވާ ތަމްރީނު އެހެން މީހުންނަށް އުނގަންނައިދޭން ބޭނުންވާތީ، އިތުރު ގަޑިތަކުގަ ޝީގައި ވެސް ނާޒްލީ ވަނީ މަސައްކަތްކޮށްފަ އެވެ. ޝީގައި މަސައްކަތްކުރި ދުވަސްވަރު ރ އަތޮޅާއި ށ. އަތޮޅު އަދި ބ. އޭދަފުށީގަ ވެސް މަސައްކަތްކޮށްފައި ވެއެވެ.\nއައިޖީއެމްއެޗް ހޮސްޕިޓަލްގެ ސިސްޓެންޓް ނާސް މިޑްވައިފްގެ މަގާމުގައި މިހާރު ހުރި ނާޒްލީ ވަނީ މޭލެޝިއާ، ޗައިނާ އަދި އިންޑިއާ އަދި ތަމްރީނުތައް ހާސިލުކޮށްފަ އެވެ. ނާޒްލީ ގަބޫލުކުރާ ގޮތުގައި ބޭނުންވި ވަރަށް އޭނާއަށް ވަނީ ގައުމަށް ހިދުމަތް ކޮށްދެވިފަ އެވެ. ނަމަވެސް އަދިވެސް ހަމަ ހުރީ އެ ހިދުމަތުގައި ކުރިއަށް ދާށެވެ.\nނަރުހުންގެ ދާއިރާގައި 40 އަހަރު ނާޒްލީ ހިދުމަތްކޮށް، އަގު ވަޒަންކުރުމުގެ އެވޯޑް އޭނާއަށް މި އަހަރު ލިބިފައިވާއިރު އޭނާގެ އާއިލާގެ އެއްބާރުލުން ވެސް ވަރަށް ބޮޑަށް ލިބެ އެވެ. ކުރިން އޭނާގެ އާއިލާ އެކަމާ ނުރުހުނު ނަމަވެސް މިހާރު ނާޒްލީ ކުރިއަށް ދަނީ އޭނާގެ އާއިލާގެ އެހީއާއެކު އެވެ. ދެ ދަރިންނާއި ފިރިމީހާގެ އެއްބާރުލުން ވެސް ވަރަށް ބޮޑެވެ.\n"އަޅުގަނޑު ފިރިމީހާ އަޅުގަނޑު މިހިސާބަށް ފޮނުވީތީ ޝުކުރު އަދާކުރަން، އަޅުގަނޑު ދެ ކުދިން ބަސް އަހައިގެން ތިބީތީ ޝުކުރު އަދާކުރަން، ކުދިން ވެސް ރަނގަޅުވީމަ މިހާ ހިސާބަށް މި އާދެވުނީ،"\nނާޒްލީ ވަނީ އަލަށް ދާއިރާއަށް ނިކުންނަ ކުދިންނަށް ހާއްސަ މެސެޖެއް ދީފަ އެވެ. އެއީ އެ ހިދުމަތުގައި 40 އަހަރު މަސައްކަތްކޮށް، އެންމެ ދުވަހަކު ވެސް ޑިއުޓީއަށް ގަޑި ޖެހިފައިނުވާ މީހެއްގެ ހައިސިއްޔަތުން އޭނާ ދިން މެސެޖެކެވެ.\n"ނަރުސްކަން ކުރަން ބޭނުންނަމަ ކުރަންވީ ވަޒީފާއެއްގެ ގޮތުގައި ނޫން، އިންސާނީ ހިދުމަތެއް ކޮށްދިނުމުގެ ގޮތުން، ބަޔަކަށް ހިދުމަތެއް ދިނުމުގެ ގޮތުން، ވަޒީފާގެ ގަޑި ނިމޭއިރަށް ނިކުމެގެންދާ ގޮތަށް މިކަންކުރާނަމަ މިފަދަ ބުރަ މަސައްކަތެއް ނުކުރެވޭނެ،" ނާޒްލީ ބުންޏެވެ.


Yameen ge Sharee-atha Behey Gothun Vaahaka Dhakka Ithuru Audio eh Leakvejje ޔާމީންގެ ޝަރީއަތާ ބެހޭގޮތުން ވާހަކަ ދައްކާ އިތުރު އޯޑިޔޯއެއް ލީކްވެއްޖެ – Huvadhoo News Yameen ge Sharee-atha Behey Gothun Vaahaka Dhakka Ithuru Audio eh Leakvejje Huvadhoo News\nޔާމީންގެ ޝަރީއަތާ ބެހޭގޮތުން ވާހަކަ ދައްކާ އިތުރު އޯޑިޔޯއެއް ލީކްވެއްޖެ\nކުރީގެ ރައީސް ޔާމީންގެ ޝަރީއަތާ ބެހޭގޮތުން ވާހަކައްދާފައި އޯޑިޔޯއެއް އަނެއްކާވެސް ލީކްވެއްޖެއެވެ. މިފަހަރު ލީކްވެފައިވަނީ އޭސީސީގެ ކުރީގެނައިބު ރައީސް މުއައްވިޒް ރަޝީދުގެ, ކުރީގެ ރައީސް ޔާމީންގެ ޝަރީއަތާއި ގުޅޭ ވާހަކަދައްކާފައިވާ އޯޑިޔޯއެކެވެ.\n“ވަގުތު” މީޑިޔާއިން ހާމަކުރާ ގޮތުގައި އެމީޑިޔާއަށް ލިބިފައިވާ އޯޑިޔޯއެއްގައި މުއައްވިޒު ވިދާޅުވެފައިވަނީ ޔާމީންގެ ޝަރީއަތް ކްރިމިނަލް ކޯޓުގައި ކުރިޔަށް ގެންދިޔައިރު އޭނަގެ މައްޗަށް ދައުލަތުގެ ފަރާތުން ޕްރެޝަރތަކެއް އައިސްފައިވާ ކަމަށާއި ޔާމީންގެ މައްޗަށް އުފުލާފައިވާ މަނީ ލޯންޑްރިންގެ ދައުވާގައި ޔާމީންގެ އެކައުންޓަށް ޖަމާވެފައިވާ ފައިސާ އަކީ ކުށެއް ކޮށްގެން ހޯދާފައިވާ ފައިސާކަން އޭސީސީ އިން ނިންމާފައި ނުވާކަމަށެވެ. އަދި އެފަދަ ތުހުމަތެއް އޭސީސީން ޔާމީންގެ މައްޗަށް ކޮށްފައި ނުވާނޭކަމަށް އޯޑީޔޯގައި ބުނެފައިވެއެވެ.\n“އެމީހުން ޕްރެޝަރ ކުރީ ހެކިބަސް ދޭން ކޯޓަށް ދިޔުމަށް. ނުދިޔަނަމަ އެމީހުން މަށާ ދެކޮޅަށް އެއްޗެއް ކްރިއޭޓް ކުރާނޭ” ރަހުމަތްތެރިޔަކާ ވާހަކަ ދެއްކި އޯޑިޔޯގައި މުއައްވިޒު ވިދާޅުވެފައިވެއެވެ.\nމުއައްވިޒު އިތުރަށް ވިދާޅުވި ގޮތުގައި އެމީހުންނަކީ ސަރުކާރުގެ ބާރުގަދަ ފަރާތްތަކެވެ. އެހެންނަމަވެސް އެފަރާތްތަކުގެ އިތުރު މައުލޫމާތްތެއް ދީފައިނުވެއެވެ.\n“ދިހަ އަހަރު އޭސީސީގައި މަސައްކަތް ކޮށްފައި ނިކުތީމަ ކޮންމެވެސް ކަމެއް އޮންނާނެތާ ބޮލުގައި އެޅުވެން.” މުއައްވިޒް ރަޝީދު ވިދާޅުވިއެވެ.\nޔާމީންގެ އެކައުންޓްގައި އެހުރީ އެމްއެމްޕީއާރްސީގެ ފައިސާކަމަށް އެއްވެސް މީހެއް ކައިރީ ބުނެފައި ވާނެތޯ ރަހުމަތްތެރިޔާ ސުވާލު ކުރުމުން މުއައްވިޒް ވިދާޅުވީ އެހެން އެއްވެސް މީހެއް ކައިރީގައި ބުނެފައި ނޯންނާނެ ކަމަށާއި ޔާމީންގެ އެކައުންޓަށް ފައިސާ ޖަމާކުރަން އެސްއޯއެފްގެ ޗެކްގައި ސޮއި ކުރި މީހާ އާއި ޗެކް ހިފައިގެން ބޭންކަށް ދިޔަ މީހާ ހުރީ އިނގިރޭސިވިލާތުގައި ކަމަށާއި އެމީހުންނާއި ސުވާލުނުކޮށް މައްސަލައިގެ ތަހްގީގު ފުރިހަމަނުވާނެ ކަމަށެވެ.\nމުއައްވިޒު ޤަބޫލުކުރާ ގޮތުގައި އެކައުންޓް ނަންބަރ އެގެންޏާ ކޮންމެ މީހަކަށްވެސް އެއެކައުންޓަކަށް ފައިސާ ޖަމާކުރެވިދާނެއެވެ. އެހެންވިއްޔާ އެންމެ ފުރަތަމަ ސުވާލުކުރަން ޖެހެނީ އެފައިސާ ޖަމާކުރި މީހާއާ ކަމަށާއި މިމައްސަލައިގައި ފުރިހަމަ ތަހުޤީގެއް ކޮށްފައިވާ ކަމަށް އޭނާ ގަބޫލުނުކުރާކަމަށް ރަހުމަތްތެރިޔާ ކައިރީ މުއައްވިޒު ވަނީ ވިދާޅުވެފައެވެ.\nއަދީބާއި ޒިޔަތު އޭސީސީ އަށް ކުރިން ދިން ބަޔާނުގައި އެސްއޯއެފްގެ އެއްވެސް ކަމެއް އެނގޭ ކަމަށް ވެސް ހަދާފައި ނުވާކަމަށާއި، އެދެމީހުން އެކި އިދާރާތަކަށް ބަޔާންދީ އެކިފަހަރު ވާހަކަ ދައްކާފައި ވަނީ އެކިގޮތަށްކަން މިއޯޑިޔޯގައި މުއައްވިޒް ވަނީ ފާހަނގަކޮށްފައެވެ.\nމުއިއްޒު ވިދާޅުވަނީ ސްޕްރީމް ކޯޓުން މިމައްސަލަ ލލަސްކުރަމުންގެންދަނީ 2023 ވަނަ އަހަރު އިންތިޚާބަށް ކުރިމަތިލުމުގެ ފުރުސަތު ޔާމީންއަށް ނުދިނުމަށް ކަމަށެވެ.\nރައީސް ޔާމީންގެ މައްސަލައިގައި މުއައްވިޒުގެ އޯޑިޔޯގެ އިތުރުން ކްރިމިނަލް ކޯޓުން ޔާމީންއަށް ހުކުމް އިއްވި ފަސް ގާޒީންގެ ތެރެއިން ތިން ގާޒީއެއްގެ އޯޑިއޯ ވެސް މިހަފްތާގައި ވަނީ ލީކްވެފައެވެ. މިއޯޑިޔޯތަކުން ހާމަވެގެންދަނީ ޔާމީންގެ މައްސަލައިގައި ސަރުކާރުގެ ނުފޫޒު ބޮޑުކަމެވެ.\nރައީސް އަބްދުﷲ ޔާމީން އޭސީސީ އޯޑީޔޯ ލީކްވުން މުއައްވިޒް ރަޝީދު\nކޮބާ އެ އޯޑިއޯ؟


Geybeeseethakah bahan gina adhadhegge led boki Utility...\nރާއްޖެ - ލެޑް ބޮކި ބެހުން\nގެބީސީތަކަށް ބަހަން ގިނަ އަދަދެއްގެ ލެޑް ބޮކި ޔޫޓިލިޓީ ކުންފުނިތަކާ ހަވާލުކޮށްފި\nހަވާލު ކޮށްފައިވަނީ ތިން ކުންފުންޏަކާއި\nކޮންމެ އަހަރަކު ބިލިއަނެއްހާ ރުފިޔާ ކަރަންޓް ސަބްސިޑީއަށް ހަރަދުކުރޭ\nކ. މާލެ 15 މެއި 2019 | ބުދަ 12:45 2,362\nލެޑް ބޮކިތައް އެމްޑަބްލިއުއެސްސީއާ ހަވާލުކުރަނީ - ޝުއައިބް މުހައްމަދު އިގްބާލް\nރާއްޖޭގެ ހުރިހާ ގޭބިސީތަކަށް ލެޑް ބޮކި ދޫކުރުމަށް ސަރުކާރުން ކުރިއަށް ގެންދާ މަޝްރޫއުގެ ދަށުން ގެބިސީތަކަށް ބަހަން 195,000 (އެއްލައްކަ ނުވަދިހަ ފަސްހާސް) ލެޑް ބޮކި ޔުޓިލިޓީ ކުންފުނިތަކާ ހަވާލުކޮށްފިއެވެ.\nސަރަކާރުން ކުރިއަށް ގެންދާ މަޝްރޫއުގެ ދަށުން އިންޑިއާގެ އެނާރޖީ އެފިޝެންސީ ސަރވިސަސް ލިމިޓެޑާ އެކު ސޮއިކުރެވުނު އެމްއޯޔޫގެ ދަށުން އިންޑިއާ ސަރުކާރުން ހަދިޔާ ކުރި 200,000 (ދެލައްކަ) ލެޑް ބޮކީގެ ތެރެއިން 195,000 ( އެއްލައްކަ ނުވަދިހަ ފަސްހާސް) ލެޑް ބޮކި ގެބިސީތަކަށް ބަހަން ހަވާލުކުރީ ސަރުކާރުގެ ތިން ކުންފުންޏަކާ އެވެ. މީގެ ކުރިން 5،000 ލެޑް ބޮކި ފެނަކާ އަށް ވަނީ ހަވާލުކޮށްފައެވެ.\nއެންވަޔަރަމެންޓް މިނިސްޓްރީގައި ބޭއްވި ރަސްމިއްޔާތުގައި އެ ބޮކިތައް ހަވާލުކުރި ސްޓޭޓް އިލެކްޓްރިކް ކޮމްޕެނީ ލިމިޓެޑާއި، ފެނަކަ ކޯޕަރޭޝަން ލިމިޓެޑުގެ އިތުރުން މާލޭ ވޯޓަރ އެންޑް ސްވަރޭޖް ކޮމްޕެނީ ޕްރައިވެޓް ލިމިޓެޑާއެވެ.\nއެ ރަސްމިއްޔާތުގައި ވާހަކަ ދައްކަވަމުން މިނިސްޓަރ އޮފް އެންވަޔަރަމެންޓް ޑރ. ހުސެއިން ރަޝީދު ވިދާޅުވި، ރާއްޖެއިން ކަރަންޓް ބޭނުންކުރާ މިންވަރު، ހާއްސަކޮށް މާލެގައި ކަރަންޓު ބޭނުންކުރެވޭ މިންވަރު އިތުރު ކަމަށެވެ. އެގޮތުން އަހަރުން އަހަރަށް އިތުރުވަމުންދާ ކަމަށެވެ.\nކަރަންޓު ބޭނުންކުރާ މިންވަރު އިތުރުވާ ސަބަބަކީ، ގޭބިސީތަކުގައި ހަކަތަ ބޭނުން ކުރާ އާލާތްތައް ބޭނުންކުރާ މިންވަރު ގިނަވުމުން ކަމަށް ޑރ. ހުސެއިން ވިދާޅުވިއެވެ.\nމިނިސްޓަރު ވިދާޅުވީ ގޮތުގައި، ކޮންމެ އަހަރަކު ކަރަންޓް ސަބްސީޑީގެ ގޮތުގައި ބިލިއަނެއްހާ ރުފިޔާ ދައުލަތުން ހަރަދުކުރެއެވެ.\n''އޭގެ މާނައަކީ ކަރަންޓް ބޭނުން ކުރާ މީހާ ދޭ ފައިސާއިކުން އެކަންޏެއް ނޫން މި ދެންނެވީ ކަރަންޓު އުފައްދާ ކުންފުނިތަކުގެ ހަރަދު ހަމަޖައްސަނީ.. ނޫނީއްޔާ ކަރަންޓު އުފއްދަން ދާ ހަރަދު ހަމަޖައްސަނީ. އޭގެ އިތުރަށް ދިވެހި ދައުލަތުން ވެސް ފައިސާ ލާން އެބަޖެހޭ.... އެހެންވީމާ އަޅުގަނޑުމެން އެބަ ވިސްނާލަން ޖެހޭ ކަރަންޓް އެންމެ އެދެވޭ ގޮތަށް ތޯ އަޅުގަނޑުމެން ބޭނުން ކުރަނީ،'' މިނިސްޓަރު ވިދާޅުވިއެވެ.\nއެލެޑް ބޮކިތަކަކީ ތިމާވެއްޓާ ރައްޓެހި، ކަރަންޓް ހަރަދުކުޑަ ލެޑް ބޮކިތަކެކެވެ. 200،000 ބޮކިން ދުވާލަކަށް 9600 ޔުނިޓް ކަރަންޓު ސަލާމަތް ކުރެވޭނެއެވެ. އެއީ މަހެއްގެ މައްޗަށް އެވްރެޖްކޮށް 100 ޔުނިޓް ބޭނުންކުރާ 2،400 ގެއަށް ދުވާލަކަށް ބޭނުންވާ ކަރަންޓެވެ.


Vaashey Mashaa Ekee ge khaasa show ey hukuru dhuvahuge haveeru - vNews.mv\nވާށޭ މަށާއެކީގެ ހާއްސަ ޝޯއެއް ހުކުުރު ދުވަހު ހަވީރު\nއަހުމަދު ހަމީދު އާދަމް 19 April 2016, 13:01\nއާންމުންގެ މެދުގައި ބޮޑު މަގުބޫލްކަމެއް ހޯދާފައިވާ ދިވެހި ފިލްމު ވާށޭމަށާއެކީގެ ހާއްސަ ޝޯއެއް ހުކުރު ދުވަހު ހަވީރު އޮލިންޕަހުގައި ދެއްކުމަށް ހަމަޖެހިފައިވާކަމަށް ޑާކްރެއިން އެންޓަޓައިމެންޓުން ބުނެފިއެވެ.\nހައުސް ފުލް ގިނަ ޝޯތަކެއް ދައްކާފައިވާ ވާށޭމަށާއެކީ ތިން ދުވަހުގެ މެދުކެނޑުމަކަށްފަހު މިރޭ އަލުން ދެއްކުމަށް ވަނީ ހަމަޖެހިފައެވެ.\nވީނިއުސްއަށް މައުލޫމާތު ދެއްވަމުން ފިލްމުގެ ޕްރޮޑިއުސަރު މުހައްމަދު އަލީ މޮގާ ބުނީ މިރޭ އަލުން އޮޕިންޕަހުގައި ފިލްމު ދައްކަން ފަށާއިރު މިމަހުގެ 22 ވަނަ ދުވަހުގެ ނިޔަލަށް ފިލްމު ދެއްކުމަށް އޮލިންޕަސް ލިބިފައިވާކަމަށެވެ.\nމިރެއާއި މާދަމާގެ ޝޯތައް ފުލްވެފައިވީނަމަވެސް ބުރާސްފަތި އަދި ހުކުރު ދުވަހު ދެއްކުމަށް ހަމަޖެހިފައިވާ ތިން ޝޯގެ ޓިކެޓް މިހާރުވެސް އޮޕިންޕަހުން ވިއްކަމުން ގެންދާކަމަށް މޮގާ ބުނެފައިވެއެވެ.\nމޮގާ ބުނީ ހުކުރު ދުވަހުގެ ރޭގެ ޝޯގެ އިތުރަށް ހުކުރު ދުވަހުގެ ހަވީރު ވާށޭމަށާއެކީގެ ހާއްސަ ޝޯ އެއް ކުރިއަށް ގެންދިއުމަށް ނިންމާފައިވާކަމަށެވެ.\nއަދި މިމަހުގެ 22 ވަނަ ދުވަހަށްފަހު ދެން އެންމެ އަވަހަށް އެ ސުޓޫޑިއޯއަށް އޮލިންޕަސް ލިބެނީ އަންނަ މަހުގެ 8 އަދި9މި ދެ ދުވަހުކަމަށާ އެ ދުވަސްތަކުގައިވެސް ފިލްމު ދެއްކުމަށް ހަމަޖެހިފައިވާކަމަށް މޮގާ ވަނީ ބުނެފައެވެ.\nޑާކްރެއިން އެންޓައިޓަމްއިން މިއަހަރު ސުކްރީނާއި ހަމައަށް ގެނެސް ދިން ފުރަތަމަ ފިލްމު ވާށޭމަށާ އެކީ ސުކްރީން ކުރުމުގެ ކުރިންވެސް މިއަަހަރު ފިލްމީ އޯޑިއެންސް އެންމެ އިންތިޒާރުކުރި ފިލްމަކީ މިއީއެވެ.\nމިހާތަނަށް ކާމިޔާބު ހަތް ފިލްމެއް އުފައްދާ ސުކްރީނާއި ހަމައަށް ގެނެސްދިން ޑާކްރެއިންގެ އައު ފިލްމާއިމެދު ފިލްމު ބަލަން ވަތް ގިނަ މީހުން ވަނީ ހިތްހަަމަޖެހުން ފާޅުކޮށްފައެވެ.\nމިއީ މިހާތަނަށް ސުކްރީން ކުރެވުނު އެންމެ ތަފާތު އަދި އެކްޓިންގެ ގޮތުންވެސް ފެންވަރު ރަނގަޅު ފިލްމެއްކަމުގައި ގިނަ ބެލުންތެރިން ވަނީ ފާހަގަކޮށްފައެވެ.\nކުޑަކުދިންދެކެ އިންތިހާއަށް ލޯބިވާ އަދި ގިނަ ދަރިން ބޭނުންވާ އަންހެނަކާއި، ދަރިން ހޯދަން ދެކޮޅުހަދާ ފިރިހެނެއްގެ ލޯބީގެ އަދި އެހާމެ މަޖާ ކަންތައްތަކެއް ދައްކުވައިދޭ މި ފިލްމުގައިވެސް އެންމެ މުހިންމު ރޯލްތަކުން ފެނިގެންގޮސްފައިވާ ޑާކްރެއިންއިން ތައާރަފްކޮށްދިން ތަރިންކަމުގައިވާ މަޖޫ އަދި ޖުމައިލްއެެވެ.\nވާށޭ މަށާއެކީ އަތޮޅުތެރޭގެ ގިނަ ރަށްތަކެއްގައިވެސް ދައްކަމުންދާއިރު، މުޅި އަހަރަށް ބަހާލައިގެން ރާއްޖޭގެ ގިނަ ރަށްތަކެއްގައި ފިލްމު ދެެއްކުމަށް ޑާކްރެއިން އެންޓަޓައިމެންޓުން ވަނީ ނިންމާފައެވެ.


الموت – މަރު – DhiSalafiyyah\nالموت – މަރު\n09/01/2014 ޢަޤީދާއާއި ފިރުޤާތައް, ދީންއައްޝައިޚް އާދަމް ނިޝާން ބިން ޢަލީ އާދަމް\nއެންމެހާ ޙަމްދު ޘަނާއެއް ޙައްޤުވަނީ، މިދުނިޔެއާއި މިދުނިޔޭގައި ވާހާ ތަކެއްޗަކީ ނެތި ފަނާވެދާނޭ އެއްޗެއް ކަމުގައި ލެއްވެވި ގަދަ ކީރިތިވަންތަ ﷲ ތަޢާލާއަށެވެ. ޞަލަވާތާއި ސަލާމް ލެއްވުން އެދި ދުޢާ ކުރަނީ މިދުނިޔެވީ ޙަޔާތުގެ ޙަޤީޤަތް ބަޔާންކޮށްދިނުމަށް ކައުކުރެއްވެވި މާތް ނަބިއްޔާ محمد صلى الله عليه وسلم އަށެވެ. މިޞަލަވާތާއި ސަލާމްގައި އެކަލޭގެފާނުގެ އެންމެހާ އާލު އަޞްޙާބުންނާއި، ޤިޔާމަތާއި ޖެހެންދެން އެކަލޭގެފާނުގެ ހިދާޔަތުގައި ހިފަހައްޓައިގެން ތިބިހާ ބަޔަކު ޝާމިލް ކުރަމެވެ.\nއާދެ މިމައުޟޫއަކީ، މިއާއިމެދު މީހަކު ވާހަކަ ދައްކަން ފަށައިފިނަމަ، މީސްތަކުން އެކަމާއިމެދު ބިރުގަނެ، ހާސްކަން އިތުރުވެ، ހިތްތައް ނުތަނަވަސްވެ، އަދި ނޭވާ ކުރުވެގެންދާ މައުޟޫއެކެވެ. ކޮންމެއަކަސް މިމައުޟޫއަކީ ހަމަ ހުރިހާ އެންމެނަށްވެސް މުޙިންމު މައުޟޫއެކެވެ. އެހެނީ މިކަމުން ރެކިގަނެވޭނެ ހަމަ އެކަކުވެސް ނެތީމައެވެ. އާދެ އެއީ މަރެވެ. އަޅުގަނޑުމެން އެއެއްޗަކަށް ބިރުން ފިލަން މިދުވާ މަރެވެ. ﷲ ތަޢާލާ ކީރިތި ޤުރުއާނުގައި ވަޙީ ކުރައްވާފައިވެއެވެ.\n(قُلْ إِنَّ الْمَوْتَ الَّذِي تَفِرُّونَ مِنْهُ فَإِنَّهُ مُلاقِيكُمْ ثُمَّ تُرَدُّونَ إِلَى عَالِمِ الْغَيْبِ وَالشَّهَادَةِ فَيُنَبِّئُكُمْ بِمَا كُنْتُمْ تَعْمَلُونَ) [الجمعة:8]\n“ކަލޭގެފާނު ވިދާޅުވާށެވެ. ފަހެ ތިޔަބައިމީހުން އެއެއްޗަކަށް ބިރުން ފިލަން ތިޔަ ދުވާ މަރު އައިސް ތިޔަބައިމީހުންނާއި ބައްދަލުކުރާނޭކަން ކަށަވަރެވެ. އެއަށްފަހު ޣައިބާއި ފާޅު ދެނެވޮޑިގެންވާ ފަރާތްކަމުގައިވާ ﷲ ގެ ޙަޟްރަތަށް ތިޔަބައިމީހުން ރައްދުކޮށް ޙަވާލު ކުރެވޭނެއެވެ. ފަހެ ދުނިޔެމަތީގައި ތިޔަބައިމީހުން ކޮށްއުޅުނު ކަންތައްތަކުގެ ޚަބަރު ތިޔަބައިމީހުންނަށް އެއިލާހު ދެއްވާނެއެވެ.”\nކުރީ ޒަމާންތަކުގައި މީހުންވަނީ ދިރިއުޅެފައެވެ. އަދި ތަރައްޤީއާއި ތަހްޒީބުގެ މިޒަމާނުގައިވެސް މީސްތަކުން މިދަނީ ދިރިއުޅެމުންނެވެ. އެހެންނަމަވެސް ހުރިހާ މީސްތަކުންވެސް ވަނީ މިއިލާހީ ގޮންޖަހާލުމުގެ ކުރިމަތީގައި ނުކުޅެދުންތެރި ބައެއް ކަމުގައި ވެފައެވެ. އާދެ މަރު އައިސް ޖެހުމުން، އާރާއި ބާރު އަދި ޢިއްޒަތާ މުދަލާއި ވެރިކަން އޮތް ކަމުގައިވިޔަސް، އޭގެ އެއްވެސް އެއްޗަކުން ކުރާނޭ ފައިދާއެއް ނެތެވެ. މަރާ ކުރިމަތިނުލާ އެކަމުން ރެކި ގަނެވޭނޭ ހަމަ އެކަކުވެސް ނެތެވެ. މަރު އައިސް ޖެހިއްޖެނަމަ ބޮޑެތި ރަސްރަސްކަލުން ކަމުގައި ވިޔަސް ނުވަތަ ނިކަމެތި އާރެއް ބާރެއް ނެތް މީހެއް ކަމުގައި ވިޔަސް ފަރަޤު ކުރުމެއް ނެތެވެ. މުއްސަންޖެއް ކަމުގައި ވިޔަސް ނުވަތަ ފަޤީރެއް ކަމުގައި ވިޔަސްމެއެވެ. ބޮޑު މީހެއް ކަމުގައި ވިޔަސް ނުވަތަ ކުޑަ ކުއްޖެއް ކަމުގައި ވިޔަސްމެއެވެ.\nފަހެ މަރާ ކުރިމަތިނުލާ އެއްވެސް ޤައުމެއް ނުވަތަ ބަޔަކު ވިޔަސް އުޅުނު ހެއްޔެވެ؟ ނުވަތަ އެބައުޅޭ ހެއްޔެވެ؟ ދުނިޔެ ދުށް ބޮޑެތި ވަރުގަދަ ދައުލަތްތަކާއި، ރަސްރަސްކަލުންނާއި، އާރާއި ބާރު ލިބުނު މީހުންތައް ކޮބައި ހެއްޔެވެ؟ އާރާއި ބާރު އޮތް، އަދި ކަލެއް ކަމަށް ދަޢުވާކުރި ފިރުޢައުނު ކޮބައި ހެއްޔެވެ؟ އޭނާގެ އަޢުވާނުންގެ ތެރޭގައިވި ހާމާނު ކޮބައިހެއްޔެވެ؟ މުއްސަނދިކަން ލިބި ރަނާ ރިހިން ޖަރީވެ ހުރެ މިބިން މަތީގައި ބޮޑާވެގަނެ، ﷲ އަށް އުރެދިގަތް ގަތް، ޤާރޫނު ކޮބައިހެއްޔެވެ؟ އާރާއި ބާރު ލިބި، ފަރުބަދަތައް ކަނޑައިގެން އެފަރުބަދަތަކުގައި ގަނޑުވަރު ހަދައިގެން އުޅުނު ޢާދު ބާގައިގެ މީހުން ކޮބައިހެއްޔެވެ؟ ފަހެ މިއެންމެންގެ ގަނޑުވަރުތަކާއި ރަސްރަސްކަން މިއަދު ކޮބައިހެއްޔެވެ؟ އެމީހުންނަކީ އިރެއްގައި މިދުނިޔޭގައި އުޅުނު ބައެއް ހެންވެސް މިއަދު ހީނުވެއެވެ. ﷲ ތަޢާލާގެ ހުސްޠާހިރުވަންތަ ކަމާއިއެވެ. ފަހެ ﷲގެ މަގުގައި ޖިހާދު ކުރަން ނިކުތުމަށް އަމުރު ކުރެއްވުނު ހިނދު މަރަށް ބިރުން، ﷲ ތަޢާލާގެ އަމުރުފުޅަށް ކިޔަމަން ނުވެ އެއިލާހަށް އުރެދުނު ބަޔަކާއި ބެހޭގޮތުން ކީރިތި ޤުރުއާނުގައި ވަޙީ ކުރައްވާފައި ވެއެވެ.\n(…قُلْ فَادْرَأُوا عَنْ أَنْفُسِكُمُ الْمَوْتَ إِنْ كُنْتُمْ صَادِقِينَ) [آل عمران:168]\n“…ކަލޭގެފާނު ވިދާޅުވާށެވެ. ފަހެ ތިޔަބައިމީހުން ތިޔަކުރާ ދަޢުވާއަކީ ތެދު ކަމުގައިވާނަމަ ތިޔަބައިމީހުންގެ ނަފްސުތަކުން މަރު ދިފާޢުކޮށްބަލާށެވެ.”\nމިއީ ހަމަ އަޅުގަނޑުމެންނަށްވެސް އޮތް ގޮންޖަހާލުމެކެވެ. ގަދަފަދަ ކީރިތިވަންތަ ﷲގެ އަމުރުފުޅުތަކާއި ނަހީތަކައް ބެލުމެއް ނެތި އެއިލާހުގެ ނަބިއްޔާ صلى الله عليه وسلمގެ އަގުމާތްވި އިރުޝާދުތައް ފެންނަން އޮއްވާ، ހިތު ހުރި ގޮތަކަށް ޢަމަލު ކުރަމުންދާ ބަޔަކަށްވެސް އޮތް އިންޒާރެކެވެ. ފަހެ އެފަދަ ބަޔަކުވެސް އެތިބެނީ ހަމަ މަރު ނުވާނޭ ކަމަށް ހެއްޔެވެ؟ އެމީހުން އެމީހުންގެ ރައްބުގެ ޙަޟްރަތަށް އެނބުރި ރުޖޫޢަ ނުކުރެވޭނޭ ހެއްޔެވެ؟\nކޮންމެއަކަސް މަރުވުމަކީ މައްސަލައެއް ނޫނެވެ. އެހެންނަމަވެސް މައްސަލައަކީ މަރުވުމަށްފަހު ވާނޭ ގޮތެވެ. މަރުވުމަށްފަހު ވަނީ ކައްވަޅުގެ ގަދަފަދު ޢަޛާބުކަމެއް ނުވަތަ އެތަނުގައި މުއުމިނުންނަށްވާ ނިޢުމަތްތަކެއް ކަމެއް ނޭނގެއެވެ. އަދި ދާން އޮތީ ސުވަރުގޭގެ ބަގީޗާތަކުގެ ތެރެއިން ބަގީޗާއަކަށް ކަމެއް ނުވަތަ ނަރަކައިގެ އަލިފާނުގެ ވާދީތަކުގެ ތެރެއިން ވާދީއަކަށް ކަމެއް ނޭނގެއެވެ. މަރުވެފައިވާ މީސްތަކުންގެ ހަށިތައް ވަނީ މިބިމުގެ ފަސްގަނޑުގެ ތެރޭގައެވެ. ސިއްރާއި ފާޅު އެނގިވޮޑިގެންވާ ހަމައެކަނި ފަރާތްކަމުގައިވާ، ﷲ ތަޢާލާ ފިޔަވާ ހަމަ އެހެން އެއްވެސް ފަރާތަކަށް އެމީހުންގެ ހާލު އެނގިގެނެއް ނުވެއެވެ.\nމަރަކީ އަޅުގަނޑުމެން އެކަމާއިމެދު ޣާފިލްވެފައިވާ އެއްޗެއް ނަމަވެސް އަޅުގަނޑުމެންނާއި އެންމެ ކައިރީގައިވާ އެކައްޗެވެ. ބަލަބަލާ ތިއްބާ އަޅުގަނޑުމެންގެ ގާތް ތިމާގެ އަދި ރައްޓެހީންގެ އެތައް ބަޔަކު އެދަނީ މަރުވަމުންނެވެ. ޒުވާނެއް މުސްކުޅިއެއް ކުޑަކުއްޖެއް ފަރަގު ކުރުމެއް ނެތިއެވެ. ކޮންމެ ނަފްސެއްވެސް މަރުގެ ރަހަ ދެކޭ ހުއްޓެވެ. ﷲ ތަޢާލާ ވަޙީ ކުރައްވާފައިވެއެވެ.\n(كُلُّ نَفْسٍ ذَائِقَةُ الْمَوْتِ وَإِنَّمَا تُوَفَّوْنَ أُجُورَكُمْ يَوْمَ الْقِيَامَةِ فَمَنْ زُحْزِحَ عَنِ النَّارِ وَأُدْخِلَ الْجَنَّةَ فَقَدْ فَازَ وَمَا الْحَيَاةُ الدُّنْيَا إِلاَّ مَتَاعُ الْغُرُورِ) [آل عمران:185]\n“ކޮންމެ ނަފްސަކީވެސް މަރުގެ ރަހަ ދެކޭނެ ނަފްސެކެވެ. އަދި ހަމަކަށަވަރުން ޤިޔާމަތް ދުވަހުން ތިޔަބައިމީހުންނަށް، ތިޔަބައިމީހުންގެ ޢަމަލުތަކުގެ އަޖުރު ބަރާބަރަށް ދެވޭނެއެވެ. ފަހެ ނަރަކައިގެ އަލިފާނުން މިންޖު ކުރެވި، ސުވަރުގެ ވެއްދުނު މީހާ ދަންނައެވެ. ފަހެ އޭނާ ކާމިޔާބު ވެއްޖެކަން ކަށަވަށެވެ. އަދި ހަމަކަށަވަރުން މިދުނިޔަވީ ޙަޔާތަކީ ކެހިދެނިވި ސާމާނުތަކެއް ކަމުގައި މެނުވީ ނުވެއެވެ.”\n(…فَإِذَا جَاءَ أَجَلُهُمْ لا يَسْتَأْخِرُونَ سَاعَةً وَلا يَسْتَقْدِمُونَ) [النحل: 61]\n“…ފަހެ އެބައިމީހުންގެ އަޖަލު އައިސް ޖެހިއްޖެނަމަ އެންމެ ހިނދުކޮޅެއްގެ މިންވަރުވެސް ލަސްނުކުރެވޭހުއްޓެވެ. އަދި އެންމެ ހިނދުކޮޅެއްގެ މިންވަރު އަވަސްވެސް ނުކުރެވޭހުއްޓެވެ.”\n(فَلَوْلا إِذَا بَلَغَتِ الْحُلْقُومَ * وَأَنْتُمْ حِينَئِذٍ تَنْظُرُونَ * وَنَحْنُ أَقْرَبُ إِلَيْهِ مِنْكُمْ وَلَكِنْ لا تُبْصِرُونَ) [الواقعة: 83، 84، 85]\n“ފަހެ ނޭވާ ހޮޅިއާ ހަމައަށް ފުރާނަ އަރައިފި ހިނދެވެ. އެހިނދު ތިިޔަބައިމީހުން ބަލަން ތިބޭނެއެވެ. ތިޔަބައިމީހުންނަށްވުރެ ބޮޑަށް ތިމަންﷲ އޭނާއާ ކައިރިވެ ވޮޑިގެންވަމެވެ. އެހެނެއްކަމަކު ތިޔަބައިމީހުންނަކަށް ނުފެންނާނެއެވެ.”\nއިންސާނާ މިވަނީ ހޭބޯ ނާރާ ދުވާލުދާ ހަތަރުދަމު ގަދައަށް، ދުނިޔެވީ ތަނަވަސްކަމާއި ޒީނަތްތައް ހޯދުމަށް ފޫގަޅާލާފައެވެ. ތިމާ ދެން ދާން އޮތް ގޯތީގެ މަތީން އެކީ ހަނދުމަ ނައްތާލާފައެވެ. އެހެންކަމުން އަޅުގަނޑު އެދެނީ ތިބާގެ ވަޤުތުތަކުގެ ތެރެއިން ހަމަ ވަރަށް ކުޑަކުޑަ ވަޤުތުކޮޅެއް ދިނުމަށެވެ. ސިކުނޑީގައިވާ ހަމަ ހުރިހާ ޚިޔާލުތަކެއް އެއްކިބާ ކުރުމަށްފަހު ދެލޯ މަރާލާށެވެ. އަދި ދެން ވިސްނާލާށެވެ. މީހަކު ތިބާ މޫދަށް ނުވަތަ ފެންގަނޑަކަށް ލުމަށްފަހު، ފެންގަނޑު ތެރެއަށް ގަންބާލާ ނޭވާ ހާސްވެ މަރުވާ ހިސާބަށް ދާއިރުވެސް ފެންމައްޗަށް ބޯހިއްލިޔަ ނުދީ ހިފަހައްޓާލައިފިނަމަ، އެޙާލަތުގައި މަރާއި އިދިކޮޅަށް ތިބާ ތެޅިފޮޅެމުންދާނީ ކޮންފަދަ ކެކުޅުމާއި ވޭނެއްގައި ހެއްޔެވެ؟ އަދިވެސް ވިސްނާލާށެވެ.\nތިބާ ކޮންމެވެސް ރަށަކަށް ދިއުމަށް ނުވަތަ ޤައުމަކަށް ދިއުމަށް ކަނޑައަޅާފައިވާ ގަޑި ކައިރިވެ ފްލައިޓް ނައްޓާލަން ކައިރިވާއިރުވެސް ތައްޔާރު ނުވެވިގެން ގެއިން ނުނިކުމެވި ނުވަތަ އެއާޕޯޓަށް ނުދެވި ލަސްވާނަމަ، ކުރެވެނީ ކޮންކަހަލަ އިޙްސާސްތަކެއް ހެއްޔެވެ؟ ހިތް ނުތަނަވަސްވެ ހާސްވާގޮތް ނުވޭ ހެއްޔެވެ؟ އެހެންކަމުން އަދި މަރު އައިސް ބައްދަލު ކުރާއިރު އެކަމަށް ތައްޔާރު ނުވެ ހުރެއްޖެނަމަ ލިބޭނެ ހިތްހަމަ ނުޖެހުމެއްގެ ބޮޑު ކަމާއެވެ. އޭރުން އަލުން އެނބުރި އާދެވޭކަށްވެސް ނޯންނާނެއެވެ. އިތުރަށް ހެޔޮ ޢަމަލުކުރުމަށް ފުރުޞަތެއް ނުލިބޭނެއެވެ. ﷲ ތަޢާލާ ކީރިތި ޤުރުއާނުގައި ވަޙީ ކުރައްވާފައިވެއެވެ.\n(حَتَّى إِذَا جَاءَ أَحَدَهُمُ الْمَوْتُ قَالَ رَبِّ ارْجِعُونِ * لَعَلِّي أَعْمَلُ صَالِحاً فِيمَا تَرَكْتُ) (المؤمنون:99 ، 100]\n“ފަހެ އެބައިމީހުންކުރެ މީހެއްގެ ގާތަށް މަރު އައިސް ޖެހިއްޖެ ހިނދު އޭނާ ބުނާނެއެވެ. އޭ މިއަޅާގެ ރައްބެވެ. މިއަޅާ އަނބުރާ އަލުން (ދުނިޔެއަށް) ފޮނުއްވަވާންދޭވެ. އެއީ މިއަޅާ އެތާނގައި ދޫކޮށްފައިވާ ވަޤުތުތަކުގައި ޞާލިޙް ޢަމަލު ކުޅައުމަށެވެ.”\nލޮބުވެތި އަޚުންނާއި އުޚްތުންނޭވެ. ވަޤުތު ފާއިތު ނުވަނީސް ޣާފިލް ކަމުން ހޭލައި އާޚިރަތުގެ ގޯތި ބާއްޖަވެރި ކުރުމަށް މަސައްކަތް ކުރާށެވެ. މީހާ ދީނުގައި ޘާބިތުކޮށްދީ އެންމެހާ ފާޙިޝްކަމަކާއި މުންކަރާތް ތަކަކުން ދުރުހެލި ކުރުވާ، ނަމާދަށް ތިބާ އެންމެ ފުރަތަމަ ރައްކާތެރިވާށެވެ. ފަރުޟު ފަސްނަމާދު ބަރާބަރަށް އަދާކުރާށެވެ. ތިބާ ނުކޮށް ދޫކޮށްލާފައިވާ ފަރުޟު ނަމާދުތައް ފޫބެއްދުމަށްޓަކައި ސުންނަތް ނަމާދު ވީހާވެސް ގިނައިން ކުރާށެވެ. ޤުރުއާން ކިޔަވައި އޭގައިވާ އެންމެހައި އަމުރުފުޅުތަކާއި ނަހީތަކަށް ފުރިހަމައަށް ކިޔަމަން ވެވޭތޯ ބަލާށެވެ. ކީރިތި މާތް ނަބިއްޔާގެ އަގުމާތްވި އިރުޝާދުތަކުން ނަފްސު ރޯޝަނީކޮށް އުޖާލާ ކޮށްލާށެވެ. ރޯދަ ހިފާ ޞަދަޤާތްދީ، ޒަކާތް ނެރެ ހެޔޮ ކަމުގެ ތިލަފަތް ބަރުކޮށް، އާޚިރަތުގެ ގޯތި ބާއްޖަވެރިވޭތޯ ގަދަ އަޅާ މަސައްކަތް ކުރާށެވެ. ޒުވާންކަމާއި ފައިސާވެރިކަން އޮތް ހިނދު ޙައްޖުގެ މަތިވެރި އަޅުކަން އަދާކުރަން އަވަސްވެ ގަންނާށެވެ.\nތިބާގެ ޒުވާންކަން ގެއްލި މުސްކުޅިވެ ހެލިފެލިވެ ނޫޅެވޭ ވަރުވުމުގެ ކުރިން، ހުރިހާ އަޅުކަމެއްވެސް އޭގެ އެންމެ ފުރިހަމަ ގޮތުގައި އަދާ ކުރުމަށް އަވަސްވެ ގަންނާށެވެ. ތިބާގެ ނަފްސުގެ މަތީން މިހުރިހާ ކަމަކުން ހަނދާން ނައްތާލުމަށްފަހު، މީހުން ކާފަރުކޮށް ބިދުޢަވެރިކޮށް ފާސިޤުކޮށް ހެދުމުން ދުރުހެލިވާށެވެ. ތިބާއަށް ދީނުގައި އޮތް ގޮތަށް ޢަމަލު ނުކުރެވޭ ނަމަ ނުވަތަ ތިބާއަކީ އެގޮތަށް ޢަމަލު ކުރާ މީހެއް ކަމުގައި ނުވިޔަސް، ޤުރުއާނާއި ސުންނަތުގައި ހިފަހައްޓައިގެން އުޅޭ މީހުންނަށް ފުރައްސާރަކޮށް މަލާމާތް ކޮށް ނުހަދާށެވެ.\nނިންމާލަމުން އަދިވެސް ބަޔާންކޮށްލަދޭން ބޭނުންވަނީ، އަޅުގަނޑުމެންނަކީ ކޮންމެފަދަ ގޮތަކަށް އުޅޭ ބައެއް ކަމުގައި ވިޔަސް، މަރު އައިސް އަޅުގަނޑުމެންނާއި ބައްދަލު ކުރާނެއެވެ. ހެޔޮ ޞާލިޙް ޢަމަލު ކުރާ މީހެއް ކަމުގައި ވިޔަސް ނުވަތަ ހެއްދެވިހާ ފާފަތަކަށް އަރައިގަނެ، އެމީހެއްގެ ނަފްސު ފާފައިން ތަތްތެޅިފައިވާ މީހެއްކަމުގައި ވިޔަސްމެއެވެ.\nއަޅުގަނޑުމެންނަކީ ކިތަންމެ ބޮޑެތި އަދި ގިނަ ފާފަތަކަކަށް އަރައިގަންނަމުންދާ ބައެއްކަމުގައި ވިޔަސް، އަވަސްވެ ގަންނަންވީ މަރު އައިސް އަޅުގަނޑުމެންނާއި ބައްދަލު ކުރުމުގެ ކުރިން، އާދެ ތައުބާގެ ދޮރު ބަންދުވުމުގެ ކުރިން އެފާފަތަކުން ތައުބާވެ ދުނިޔެއާއި އާޚިރަތުގެ ފަލާޙާ ކާމިޔާބު ލިބެނިވި މަގަށް ތަބާވުމަށެވެ. ތިބާއަކީ ކިތަންމެ ބޮޑު ފާފަތަކަށް އަރައިގަންނަމުން ދިޔަ މީހެއް ކަމުގައި ވިޔަސްމެއެވެ. ﷲ ތަޢާލާ ކީރިތި ޤުރުއާނުގައި ވަޙީ ކުރައްވާފައިވެއެވެ.\n(قُلْ يَا عِبَادِيَ الَّذِينَ أَسْرَفُوا عَلَى أَنْفُسِهِمْ لا تَقْنَطُوا مِنْ رَحْمَةِ اللَّهِ إِنَّ اللَّهَ يَغْفِرُ الذُّنُوبَ جَمِيعاً إِنَّهُ هُوَ الْغَفُورُ الرَّحِيمُ) [الزمر:53]\n“ކަލޭގެފާނު ވިދާޅުވާށެވެ. އޭ ތިމަން ﷲ ގެ އަޅުތަކުންގެ ތެރެއިން އެބައެއްގެ ނަފްސުތައް ފާފައިން އިސްރާފު ކޮށްފައިވާ އަޅުތަކުންނޭވެ. ތިޔަބައިމީހުން ﷲ ގެ ރަޙްމަތުން އުންމީދު ކަނޑާނުލާށެވެ. ހަމަކަށަވަރުން ﷲއީ ހުރިހާ ފާފައެއް ފުއްސަވާ އިލާހެވެ. (އަދި) ހަމަކަށަވަރުން އެއިލާހަކީ ގިނަގިނައިން ފާފަ ފުއްސަވާ، ރަޙީމްވަންތަ އިލާހެކެވެ.”


Zahamvi fulus meehaage haalu annanee ragalhuvamun : IGMH | Mihaaru\nރައްޒާންގެ ހާލު ބެއްލެވުމަށް އަރީފް (ކ) އައިޖީއެމްއެޗްގައި. - ފޮޓޯ: ޕޮލިސް\nޒަހަމްވި ފުލުސް މީހާގެ ހާލު އަންނަނީ ރަނގަޅުވަމުން: އައިޖީއެމްއެޗް\n05 އޯގަސްޓް 2017 - 18:442comments\nރޭ ދަންވަރު ކ. މާފުށީގައި ތޫނު އެއްޗަކުން ހަމަލާދީ ޒަހަމް ކޮށްލި ފުލުސް މީހާގެ ހާލު ރަނގަޅުވަމުން އަންނަ ކަމަށް އައިޖީއެމްއެޗުން މިއަދު ބުނެފި އެވެ.\nއައިޖީއެމްއެޗްގެ މީޑިއާ އޮފިޝަލަކު ވިދާޅުވި ގޮތުގައި ޒަހަމްވި ފުލުސް ކޮންސްޓެބްލް އަލީ ރައްޒާނަށް މިހާރު ފަރުވާދެމުން އަންނަނީ އެ ހޮސްޕިޓަލްގެ ވޯޑުގައި އެވެ.\nFuluhukah valhin hamalaa dhinumun zahamve ICU gai\n"ސާޖަރީއެއް ހަދާފައި މިހާރު ވަނީ. ވޯޑަށް ބަދަލުކޮށްގެން ފަރުވާދެމުން އަންނަ އިރު، ހާލު އަންނަނީ ރަނގަޅުވަމުން،" އައިޖީއެމްއެޗްގެ މީޑިއާ އޮފިޝަލް ވިދާޅުވި އެވެ.\nރައްޒާންގެ ހާލު ބެއްލެވުމަށް އަރީފް އައިޖީއެމްއެޗްގައި. - ފޮޓޯ: ޕޮލިސް\nމީގެ ކުރިން ރައްޒާނަށް ފަރުވާދެމުން އައީ އައިޖީއެމްއެޗްގެ އައިސީޔޫގަ އެވެ.\nމާފުށީ ޕޮލިސް ސްޓޭޝަންގައި މަސައްކަތް ކުރާ ރައްޒާނަށް ހަމަލަދިނީ މާލެ އިން މާފުއްޓަށް ދިޔަ ލޯންޗަކުން ޖަލަށް އެއްޗެހިތަކެއް ވައްދަން އުޅޭ ކަމަށް ތުހުމަތު ކުރެވިގެން އެ މީހުން ހިފަހައްޓަން އުޅުމުގެ ތެރޭގަ އެވެ. އެ ހަމަލާގައި ވަޅި ހެރިފައި ވަނީ ރައްޒާންގެ ކުރިމަތިން ވާތު ކޮނޑާއި މެޔާ ދޭތެރެ އަށް ކަމަށް ފުލުހުން ބުންޏެވެ.\nމި ހާދިސާގައި ރައްޒާނަށް ހަމަލަ ދިން މީހާ އާއި ލޯންޗުގެ ކެޕްޓަނާއި ލޯންޗުގައި ތިބި އިތުރު ދެ މީހަކު ވަނީ ހައްޔަރު ކޮށްފަ އެވެ. ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން ހިންގި މި އޮޕަރޭޝަންގައި ވަނީ، ޖަލަށް ވައްދަން އުޅުނު އެއްޗެހިތައް ވެސް އަތުލައިގެންފަ އެވެ.\nZahamvi fulus meehaage haalu minister Azleen aa adam balavaalavaifi


Supreme Court fandiyaaru kamah kurimathi lumuge furusathu hulhuvaalaifi\nސުޕްރީމް ކޯޓުގެ ފަނޑިޔާރުކަމަށް ކުރިމަތިލުމުގެ ފުރުސަތު ހުުޅުވާލައިފި\nދިވެހިރާއްޖޭގެ ސުޕްރީމް ކޯޓުގެ ފަނޑިޔާރުކަމަށް ކުރިމަތިލުމުގެ ފުރުސަތު ޖޭއެސްސީން ހުޅުވާލައިފިއެވެ.\nމި ފުރުސަތު ހުޅުވާލާފައިވަނީ ފަނޑިޔާރުކަމުގެ މަގާމުގައި ހުންނެވި އަބްދުލްޣަނީ މުހައްމަދު މަގާމުން ވަކިކުރުމަށް ރައްޔިތުންގެ މަޖިލީހުން ނިންމުމާއި ގުޅިގެންނެވެ.\nފަނޑިޔާރު ކަމުން ޣަނީ ވަކިކުރަން ނިންމީ، ސުޕްރީމް ކޯޓުގައި ގާނޫނާ ހިލާފަށް ނިންމި މައްސަލަތަކާ ގުޅިގެން އެކޮމިޝަނުން ބަލަމުންދިޔަ ސުލޫކީ މައްސަލަތަކާ ގުޅިގެންނެވެ. ޖޭއެސްސީން މީގެ ކުރިން ހާމަކުރި ގޮތުގައި އޭނާގެ ތިން މައްސަލައެއް އެ ކޮމިޝަނުން ބެލިއެވެ.\nއަދި ފަނޑިޔާރު ޣަނީގެ އިތުރު މައްސަލައެއް އޭސީސީންވެސް ދަނީ ބަލަމުންނެވެ. އެއީ ފަނޑިޔާރު ޣަނީ ހައިކޯޓުގައި ހުންނަވައި ސުޕްރީމް ކޯޓަށް ބަދަލުކުރެއްވި އިރު، އެހެން ފަނޑިޔާރަކާއި ހަވާލުކުރެއްވި ފައިލުގައި ނުބަލައި މައްސަލައެއް އޮތްކަމަށް ބުނާ މައްސަލައެކެވެ.\nސުޕްރީމްކޯޓުގެ ފަނޑިޔާރުކަމަށް ކުރިމަތިލާ މީހުންގެ ކިބައިގައި އަންނަނިވި ޝަރުޠުތައް ފުރިހަމަވާންވާނެއެވެ:\nމުސްލިމަކު ކަމުގައިވުމާއި، ސުންނަތް ޖަމާޢަތުގެ މީހަކު ކަމުގައިވުން؛\nބުއްދިހަމައަށް ހުރި މީހަކު ކަމުގައިވުން؛\nޤާނޫނުއަސާސީގެ ދަށުން ނުވަތަ ޤާނޫނެއްގެ ދަށުން އިންތިޚާބުކޮށްފައިވާ ނުވަތަ ޢައްޔަންކޮށްފައިވާ ސިޔާސީ މަޤާމެއް ފުރަމުންދާ މީހަކުކަމުގައި ނުވުން؛\nސިޔާސީ ޕާޓީއެއްގެ މެންބަރަކު ކަމުގައި ނުވަތަ ސިޔާސީ ޕާޓީއެއްގައި ޙަރަކާތްތެރިވާ މީހަކު ކަމުގައި ނުވުން؛\nއިސްލާމްދީނުގައި ޙައްދެއް ކަނޑައެޅިފައިވާ ކުށެއް، ނުވަތަ ޚިޔާނާތުގެ ކުށެއް، ނުވަތަ ރިޝްވަތުގެ ކުށެއް ކުރިކަން ޝަރީޢަތަށް ސާބިތުވެފައިވާ މީހަކު ކަމުގައި ނުވުން؛\nޤާނޫނުލްޢުޤޫބާތުގެ ދަށުން ކުށެއް ކުރިކަމަށް ނުވަތަ އެއްވެސް ބާވަތެއްގެ ބަދުއަޚްލާޤީ ޢަމަލެއް ހިންގިކަމަށް ނުވަތަ ޓެރަރިޒަމްގެ ކުށެއް ކުރިކަމަށް ޙުކުމްކުރެވި އެ ޙުކުމް ވޭތުވެދިޔަ7އަހަރު ދުވަހުގެ ތެރޭގައި ތަންފީޛުކޮށް ނިމިފައިވާ މީހަކު ކަމުގައި ނުވުން؛\nއަދާކުރަންޖެހޭ ސާބިތު ދަރަންޏެއް އޮތް މީހަކުނަމަ، ޙުކުމާއެއްގޮތަށް އެ ދަރަނި އަދާކުރަމުންދާ މީހެއްކަމުގައިވުން، މިއެވެ.\nމީގެ އިތުރުން އެފަރާތަކީ އުމުރުން ތިރީސް އަހަރު ފުރި، އިސްލާމީ ޝަރީޢާ ނުވަތަ ޤާނޫނު ނުވަތަ ޤާނޫނާއި އިސްލާމީ ޝަރީޢާގެ ރޮނގުން ފުރަތަމަ ޑިގްރީ ޙާޞިލުކޮށްފައިވާ މީހަކަށް ވާންޖެހެއެވެ.\nފަނޑިޔާރުކަމުގެ މަގާމަށް ކުރިމަތިލުމުގެ ފުރުސަތު ހުޅުވާލާފައިވަނީ 17ޑިސެމްބަރު ވާދުވަހުގެ 12:00 ޖެހުމާއި ހަމައަށެވެ.\nކައުންސިލަރުންގެ ދައުރުގެ ނިމޭ މުއްދަތު އިތުރުކުރަން ސުޕްްރީމް ކޯޓުން ލަފާދިނީ ގާނޫނު އަސާސީ އިސްލާހުކުރަން01 month ago\nސުޕްރީމް ކޯޓުގެ ހުކުމްތަކުގައި ހުކުމް ލިޔުނު ފަނޑިޔާރު ދެން އެނގޭނެ!05 months ago\nކުރީގެ އުއްތަމަ ފަނޑިޔާރު ފާއިޒުގެ ސުލޫކީ މައްސަލައެއް ބަލަނީ06 months ago\nސުޕްރީމް ކޯޓުން މީހަކަށް ބިރުދެއްކި ކަމަށް ބުނާ ސިޓީއެއް އިންތި އާންމުކޮށްފި06 months ago\nސުޕްރީމް ކޯޓުގެ ފަނޑިޔާރުކަމަށް ކުރީގެ އުއްތަމަ ފަނޑިޔާރު ފާާއިޒްގެ ނަން ފޮނުވައިފި06 months ago\nސުޕްރީމް ކޯޓުގެ ފަނޑިޔާރުކަމަށް ކުރިމަތިލުމުގެ ފުރުސަތު ހުުޅުވާލައިފި06 months ago\nޓޫރިޒަމް މިނިސްޓްރީގެ މުވައްޒަފުންތަކަކަށް ޖިންސީ ގޯނާކުރި މައްސަލައެއް ފުލުހުން ބަލަނީ010 hours ago\nމިނިސްޓަރ އަލީ ވަހީދުގެ މައްޗަށް ހުށައެޅުނީ ޖިންސީ ފުރައްސާރައިގެ މައްސަލަތަކެއް!012 hours ago\nއަޚްލާގީ މައްސަލަތަކަކާއި ގުޅިގެން ޓޫރިޒަމް މިނިސްޓަރ އިސްތިއުފާދެއްވަން ރައީސުލްޖުމްހޫރިއްޔާ އަންގަވައިފި 1 12 hours ago\nއިންޑިޔާ ސަރުކާރުގެ އެހީގައި ފެހެންދޫގެ ދަރިވަރުންނަށް ބަނދެފައިވާ ފެރީ ހަވާލުކޮށްފި014 hours ago\nބިދޭސީ މަަސައްކަތްތެރިންގެ އަޑު: އަހަރެމެންނާއި މެދު އަމަލުކުރަނީ ކުއްތާތަކަކަށްވުރެ ގޯސްކޮށް!015 hours ago\nވިކްޓިމް ބްލޭމިންގްއަކީ ގާނޫނީގޮތުން ބޮޑު ކުށަކަށް ހަދަން ޖެހޭ: ހައިތަމް018 hours ago\nމާނުއާއި ދެކޮޅަށް ކުރެވޭ ކޮރަޕްޝަންގެ ތުހުމަތުތަކުގެ ތަހުގީގަށް އޭނާ ރާއްޖެއިން ބޭރުގައި ހުރުމުން ދަތިތަކެއް!022 hours ago\nޚާރިޖީ ވަޒީރުގެ މަގާމުގައި ހުންނެވީ އެ މަގާމަށް އެންމެ ކުޅަދާނަ ބޭފުޅާ: ރައީސް ނަޝީދު01 day ago


Bangladhesh ge 200 meehaku fonuvaalaifi\nބަންގްލަދޭޝްގެ ރައްޔިތުން މިއަދު އެއާޕޯޓުގައި ފުރަން ތައްޔާރުވެ -- ފޮޓޯ: މޯލްޑިވިއަން\nގަވައިދާހިލާފަށް ރާއްޖޭގައި އުޅެމުން ދިޔަ ބަންގްލަދޭޝްގެ 200 މީހަކު އަނބުރާ އެ ގައުމަށް ފޮނުވާލައިފި އެވެ.\nމޯލްޑިވިއަން އެއާލައިންސް އިން މިއަދު ބުނީ ބަންގްލަދޭޝްގެ 200 މީހުން ގޮވައިގެން އެ އެއާލައިންސްގެ ފްލައިޓެއް ޑާކާއަށް ފުރާފައިވާ ކަމަށެވެ. މިހާތަނަށް ބަންގްލަދޭޝްގެ 1000 އެއްހާ މީހުން ވަނީ ފުރުވާލައިފަ އެވެ. ބަންގްލަދޭޝް މީހުން ފޮނުވާލުމުގެ މަސައްކަތް ކުރަނީ އިކޮނޮމިކް މިނިސްޓްރީއާ ފޮރިން މިނިސްޓްރީން ގުޅިގެންނެވެ.\nރާއްޖޭގައި ސައްހަ ލިޔެކިޔުން ނެތި އުޅޭ ބިދޭސީން އެނބުރި ގައުމަށް ފޮނުވާލުމަށް ސަރުކާރުން ދަނީ ރިޕެޓްރިއޭޝަން ފްލައިޓުތައް ބާއްވަމުންނެވެ. މިއަދު ބަންގްލަދޭޝްގެ ރައްޔިތުންނާއެކު ޑާކާ އަށް ދިޔައީ މޯލްޑިވިިއަންގެ 10 ވަނަ ރިޕެޓްރިއޭޝަން ފްލައިޓެވެ.\nގަވާއިދާ ހިލާފަަށް، ސައްހަ ލިޔެކިޔުމެއް ނެތި ރާއްޖޭގައި މަސައްކަތްކުރާ ބިދޭސީންގެ އަދަދު 60،000 އަށް ވުރެ ގިނަ ކަމަށް ކަމަށް ސަރުކާރުގެ ކަމާބެހޭ އިދާރާތަކުން މީގެ ކުރިން ވަނީ ބުނެފަ އެވެ. އޭގެ ތެރޭގައި އެންމެ ގިނައީ ބަންްގްލަދޭޝް ގައުމުގެ މީހުންނެވެ. ސަރުކާރުން ބިދޭސީން ފުރުވާލުމަށް ކުރަމުން އަންނަ މަސައްކަތުގެ ތެރޭގައި އިންޑިޔާ، އިންޑޮނޭޝިއާ ތައިލެންޑު އަދި ސްރީ ލަންކާގެ ގިނަ ބަޔަކު ވެސް ދާދި ފަހުން ވަނީ ފުރުވާލައިފަ އެވެ.\nރާއްޖެއިން މިހާތަނަށް 1916 މީހުން ކޮވިޑަށް ޕޮޒިޓިވް ވެފައިވާއިރު އޭގެ ތެރޭގައި އެންމެ ގިނައީ ބަންގްލަދޭޝް މީހުންނެވެ. އެގައުމުގެ 1027 މީހަކު ބައްޔަށް ޕޮޒިޓިވް ވެފައިވާއިރު ރާއްޖެއިން ބަލީގައި މަރުވި އަށް މީހުންގެ ތެރޭގައި އެ ގައުމުގެ ހަތަރު މީހުން ހިމެނެ އެވެ.\nމޯލްޑިވިއަން ބަންގްލަދޭޝް އިމިގްރޭޝަން\nމޯލްޑިވިއަނުން ޑާކާއަށް ކުރާ ދަތުރު އިތުރުކޮށްފި


Vettunu Flightun Dhathuru kuri Dhivehi Dharivaruge Haalu rangalhu\nވެއްޓުނު ފުލައިޓުން ދަތުރުކުރި ދިވެހި ދަރިވަރުގެ ހާލު ރަނގަޅު: ޑރ. ޝަނީޒް\n9 މަސް,3ގަޑި, 50 ސިކުންތު ކުރިން 1570އައިޝަތު ޝިމްނާ\nވެއްޓުނު ބަންގްލަދޭޝްގެ އެއަރލައިން ފުލައިޓް\nނޭޕާލްގެ ކަތަމަންޑޫ އެއާޕޯޓަށް ޖައްސަން އުޅުމުގެ ތެރޭގައި ވެއްޓުނު މަތިންދާ ބޯޓުން ދަތުރުކުރި ދިވެހި ދަރިވަރަށް އެ ހާދިސާގައި މާބޮޑު އަނިޔާތަކެއް ލިބިފައިނުވާ ކަމަށް ރާއްޖޭގެ ސްޓޫޑަންޓް ކައުންސިލްގެ ރައީސް ޑރ. ޝަނީޒް ވިދާޅުވެއްޖެއެވެ.\nމިހާދިސާއާއި ގުޅިގެން ޗެނަލް 13އަށް މަޢުލޫމާތު ދެއްވަމުން ނޭޕާލްގައި ހުންނަ ރާއްޖޭގެ ސްޓޫޑަންޓް ކައުންސިލްގެ ރައީސް ޑރ. ޝަނީޒް ވިދާޅުވީ ޑާކާއިން ފުރައިގެން ނޭޕާލަށް ދަތުރު ކުރަމުންދިޔަ ޔޫއެސް ބަންގްލާ އެއާލައިންގެ ފްލައިޓު ނޭޕާލްގެ ކަތަމަންޑޫ އިންޓަނޭޝަނަލް އެއާޕޯޓަށް ޖައްސަން އުޅުމުގެ ތެރޭގައި ވެއްޓި ބޯޓުން ދަތުރުކުރި 49 މީހަކު މަރުވެފައިވާކަމަށެވެ. އަދި އެވަގުތު ދިވެހި ދަރިވަރުވެސް ބޯޓުން ދަތުރުކުރި ކަމަށާއި، ނަމަވެސް އެނާއަށް މާބޮޑު އަނިޔާއެއް ދިމާނުވެ، ސަލާމަތް ވެފައިވާކަމަށް ޝަނީޒް ވިދާޅުވިއެވެ.\nބޯޓު ވެއްޓުމާއި ގުޅިގެން ފަރުވާދެމުންދަނީ ދިވެހި އަންހެން ދަރިވަރެއް ކަމަށާއި އެނާގެ ހާލު މިހާރު ރަނގަޅުވަމުން އަންނަކަމަށް ޝަނީޒް ވިދާޅުވިއެވެ. ޝަނީޒް ވިދާޅުވީ ބޭރުފުށުން ބަލާއިރު އެ ދަރިވަރަށް މާބޮޑެތި އަނިޔާތަކެއް ލިބިފައިނުވާކަމަށާއި ހަމައެކަނި ފެންނަން ހުރީ ކުދި ކުދި ޒަޚަމްތަކެއް ކަމަށެވެ. ނަމަވެސް ނަފްސާނީ ގޮތުން އޭނާއަށް ބޮޑު ޝޮކެއް ލިބުމުގެ ސަބަބުން އޭނާގެ ހަލާތާއި ބެހޭ ތަފްސީލީ މަޢުލޫމާތު މިވަގުތު ހާމަކުރަން ދަތި ކަމަށް ޝަނީޒް ވަނީ ވިދާޅުވިއެވެ.\nނޭޕާލްގައި ތަޢުލީމް ހާސިލްކުރަމުންދާ އިތުރު ދަރިވަރަކު ބުނެފައިވަނީ ފަރުވާދެމުންދާ ދަރިވަރަށް އިތުރަށް ބޭސްފަރުވާ ކުރުމަށް ރަނގަޅު ހޮސްޕިޓަލަކަށް ބަދަލުކުރުމުގެ މަސައްކަތް ކުރަމުން ދާކަމަށެވެ. ފުލައިޓް ވެއްޓުމާއި ގުޅިގެން ފަރުވާދެމުންދަނީ ނޭޕާލުގައި އަންހެނުންގެ ބަލިތައް ނުވަތަ ގައިނަކޮލޮޖީގެ ދާއިރާއިން ކިޔަވަމުން އަންނަ ދަރިވަރެކެވެ. ބަންގްލަދޭޝްގެ އެއާލައިނެއް ކަމަށްވާ ޔޫއެސް-ބަންގްލާގެ ބޯޓް ވެއްޓުނު އިރު އޭގައި 71 މީހަކު ދަތުރު ކުރަމުން ދިޔައިރު އޭގެ ތެރެއިން 49 މީހަކު ވަނީ މަރުވެފައެވެ.\nއިންޑިއާ މީހުން ދެވަނައަށް އެންމެ ގިނައިން ގޫގުލް ސާޗް ކުރީ ނިކް ޖޯނަސް\n1 ގަޑި ކުރިން\nކުރީގެ ޓުއަރިޒަމް މިނިސްޓަރ ޒަމީރު ފުލުހަށް ހާޒިރުކޮށްފި\nޔޫއެންގެ އެސިސްޓެންޓް ޖެނަރަލް، ރައީސް ޔާމީނާއި ބައްދަލުކުރައްވައިފި\nދެ މިނިސްޓަރެއްގެ ކޮރަޕްޝަން މައްސަލައިގާ އޭސީސީއަށް އާދަޔާ ޚިލާފު އޮޅުމެއް އަރައިފި\n6 ގަޑި ކުރިން\nމަހްލޫފް ކެބިނެޓަށް އައްޔަން ކުރެއްވީ އަމާ ބުނީތީ ފަރަށްދާ އުޞޫލުންތަ؟\nޑެންގީ ހުން ފެތުރޭތީ ސަމާލުވުމަށް އެޗްޕީއޭއިން އިލްތިމާސް ކޮށްފި\nމީޑީޔާ ކައުންސިލްގެ ރައީސްގެ ނަޒަރުގައި މީހުންގެ އަބުރު ކަތިލުމަކީ މައްސަލައެއް ނޫން\nއޯއައިސީގެ އެސްޖީގެ އެޑްވައިޒަރުގެ މަޤާމު ފުރުއްވުމަށް ޑރ. ޝަހީމް ޖިއްދާއަށް ވަޑައިގަންނަވަނީ\nފުލުހުން ތަޙުޤީޤު ކުރަމުންދާ މައްސަލައަކާ ގުޅިގެން ފްރާންސްގެ ރައްޔިތަކު ހޯދަނީ


Uhthahma fandiyaarah security kandaehnulaa: DJA\nއުއްތަމަ ފަނޑިޔާރަށް ސެކިއުރިޓީ ކަނޑައެއްނުލާ: ޑީޖޭއޭ\nއުއްތަމަ ފަނޑިޔާރު ޑރ. އަހުމަދު އަބްދުﷲ ދީދީ:އުއްތަމަ ފަނޑިޔާރަށް ސެކިއުރިޓީ ދެމުންދާ ކަމަށް ވަނީ ބުނެފައި --\nއުއްތަމަ ފަނޑިޔާރު ޑރ. އަހުމަދު އަބްދުﷲ ދީދީއަށް ދައުލަތުން ފޯރުކޮށްދެމުންދާ ސެކިއުރިޓީ އަދި އިނާޔަތްތައް މެދުކަނޑައިލާފައިނުވާނެ ކަމަށް ޑިޕާޓްމެންޓް އޮފް ޖުޑީޝަލް އެޑްމިނިސްޓްރޭޝަން (ޑީޖޭއޭ) އިން ބުނެފި އެވެ.\nއުއްތަމަ ފަނޑިޔާރު ޑރ. އަހުމަދު އަބްދުﷲ ދީދީ ސަސްޕެންޑްކޮށްފައިވާ ކަމަށް ޖޭއެސްސީން ވަނީ ބުނެފައެވެ. އަދި އެމަނިކުފާނު މަގާމުން ވަކިކުރުމަށް ރައްޔިތުންގެ މަޖިލީހަށްވެސް ވަނީ ހުށައަޅާފައެވެ. އަދި މަޖިލީހުގެ ޖުޑިޝަރީ ކޮމެޓީން ވަނީ އުއްތަމަ ފަނޑިޔާރު މަގާމުން ވަކިކުރަން ފެންނަ ކަމަށް ނިންމާފައެވެ. އެ ނިންމުމަށް އަންނަ ހޯމަ ދުވަހު ވޯޓަށްވެސް އަހާނެ އެވެ. އަދި އެމްޑީޕީގެ މެޖޯރިޓީ އޮތް މަޖިލީހުން ވޯޓްދީ އުއްތަމަ ފަނޑިޔާރުގެ މަގާމުން ޑރ. އަހުމަދު އަބްދުﷲ ދީދީ ހޯމަ ދުވަހު ވަކިކުރާނެ ކަން ވަނީ ޔަގީންވެފައެވެ.\nޑީޖޭއޭއިން ރޭ ބުނީ އުއްތަމަ ފަނޑިޔާރަށް ދައުލަތުން ފޯރުކޮށްދެމުންދާ ސެކިއުރިޓީ އަދި އިނާޔަތްތައް މެދުކަނޑައިލައިފައިވާ ކަމަށް ދެކެވެމުންދާ ވާހަކަ ތަކަކީ ހަގީގަތާ ޚިލާފު ވާހަކަތަކެއް ކަމަށެވެ.\n"އުއްތަމަ ފަނޑިޔާރުގެ ސެކިއުރިޓީ އަދި އެހެނިހެން އިނާޔަތްތައް ދައުލަތުން ފޯރުކޮށްދެމުންދާ ވާހަކަ ދަންނަވަން." ޑީޖޭއޭއިން ބުނެފައިވެއެވެ.\nއެމްއެންޑީއެފުންވެސް ވަނީ އުއްތަމަ ފަނޑިޔާރު ޑރ. އަހުމަދު އަބްދުﷲ ދީދީ އަށް ސެކިއުރިޓީ ދެމުންދާ ކަމަށް ބުނެފައެވެ.\nޖުޑިޝަލް ސާވިސް ކޮމިޝަން (ޖޭއެސްސީ) ގާނޫނު އަސާސީއާ ހިލާފުވެފައިވާތީ އެ ކޮމިޝަންގެ ނިންމުން ބަލައިނުގަންނަ ކަމަށް އުއްތަމަ ފަނޑިޔާރު ޑރ. އަހުމަދު އަބްދުﷲ ދީދީ ރޭ ވަނީ ވިދާޅުވެފައެވެ.\nއުއްތަމަ ފަނޑިޔާރު ރޭ ބަޔާނެއް ނެރުއްވާފައިވާއިރު، އިއްޔެ ޖޭއެސްސީއިން ވަނީ އުއްތަމަ ފަނޑިޔާރު ސަސްޕެންޑްކޮށް މަގާމުން ވަކި ކުރުމަށް ރައްޔިތުންގެ މަޖިލީހަށް ހުށަހަޅާފަ އެވެ. ރައްޔިތުންގެ މަޖިލީހުގެ ޖުޑިޝަރީ ކޮމިޓީއިން މިއަދު ވަނީ ފަނޑިޔާރުން ވަކި ކުރަން ފެންނަ ކަމަށް ނިންމާފަ އެވެ.\nއުއްތަމަ ފަނޑިޔާރާ ގުޅޭ ގޮތުން ބަލަމުން ދިޔައީ ސުޕްރީމް ކޯޓުން ގާނޫނު އަސާސީއާ ހިލާފަށް ނިންމާފައިވާ ކަމަށް ބުނާ މައްސަލަތަކެކެވެ. އެއީ ޖޭއެސްސީއިން އެކުލަވާލި ރިޕޯޓެއްގައި ފާހަގަކުރި މައްސަލަތަކެވެ. އޭގެ 15 މައްސަލައެއް ޖޭއެސްސީއިން ތަހުގީގު ކުރި އެވެ. ޖޭއެސްސީއިން ނިންމާފައިވަނީ އެ މައްސަލަތަކުގެ ތަހުގީގުން ފަނޑިޔާރެއްގެ ކިބައިން ފެނިގެން ނުވާނެ އަމަލުތައް އުއްތަމަ ފަނޑިޔާރުގެ ކިބައިން ފެނިފައިވާ ކަމަށެވެ.\nއެ ނިންމުމަށް ފާޑުވިދާޅުވެ އުއްތަމަ ފަނޑިޔާރު ނެރުއްވި ބަޔާނުގައި ވިދާޅުވީ ޖޭއެސްސީގެ އަމަލަކީ ދުސްތޫރީ އަސާސްތައް ފުނޑުފުނޑުކޮށްލި އަމަލެއް ކަމަށެވެ. ފަނޑިޔާރަކު ނިންމާ ނިންމުންތަކާ ގުޅޭ ގޮތުން ފަނޑިޔާރެއްގެ މައްސަލަ ނުބެލޭނެ ކަމާއި އަދުލްއިންސާފުގެ އެންމެ މަތީ ފަރާތަކީ ސުޕްރީމް ކޯޓުކަން ގާނޫނު އަސާސީއިން ކަށަވަރުވާ ކަމަށެވެ.\nސުޕްރީމް ކޯޓުގެ ނިންމުންތަކަށް ޗެލެންޖްކޮށް ސައްހަކަމާމެދު ސުވާލު އުފެއްދުމުގެ ބާރެއް ޖޭއެސްސީއަށް ނެތް ކަމަށާއި ސުޕްރީމް ކޯޓުގެ ހުރިހާ ނިންމުމަކަށް އެ ކޮމިޝަނުން ބޯލަނބަން ޖެހޭނެ ކަމަށް ވެސް އުއްތަމަ ފަނޑިޔާރު ޑރ. ދީދީ ވިދާޅުވި އެވެ.\nއުއްތަމަ ފަނޑިޔާރު ވިދާޅުވީ ޖޭއެސްސީއިން ސުޕްރީމް ކޯޓުގެ ނިންމުންތަކެއްގެ މައްސަލަ ބަލައި އެ މައްސަލަ ސާބިތުވާ ކަމަށް ނިންމާފައިވަނީ އަހްލާގީ ގޮތުން ނޫނީ ސުލޫކީ ގޮތުން އެެއްވެސް ކަމެއް އެއްވެސް މިންވަރަކަށް އެއްވެސް ސިފައެއްގައި ހިންގިކަން އެންމެ ކުޑަމިނުން ޝައްކު އުފައްދަން ޖެހޭ ފަދަ ހެއްކެއް އަދި އަސާސެއް ވެސް ވުޖޫދުގައި ނެތީސް އަމިއްލަ ހިޔާލުން އުފައްދައިގެން ކަމަށެވެ.\nޖޭއެސްސީއިން އަމަލުކޮށްފައިވަނީ އެ ކޮމިޝަނަކީ އަދުލްއިންސާފު ގާއިމްކުރުމުގެ އެންމެ ފަހު ބަސް ބުނާ ފަރާތް ކަމަށް ސިފަވާ ގޮތަށް ކަމަށާއި އެއީ ސުޕްރީމް ކޯޓުގެ ދުސްތޫރީ ބާރަށް އަރައިގަތުން ކަމަށެވެ. ކޮމިޝަނުން ވަނީ ސިލްސިލާ ގޮތެއްގައި ސުޕްރީމް ކޯޓުގެ ފަނޑިޔާރުންނަށް ބިރު ދެއްކުމުގެ އަމަލުތައް ހިންގާފައި ކަމަށް ވެސް އުއްތަމަ ފަނޑިޔާރު ވިދާޅުވި އެވެ.\nއުއްތަމަ ފަނޑިޔާރު ދީދީ ވިދާޅުވީ ކޮމިޝަނުން އަމަލު ކުރަމުން ދަނީ ދައުލަތުގެ ހިންގުމުގެ ނިޒާމް "އިމްބެލެންސް" ވެ ފުނޑުފުނޑު ވެގެންދާނެ މިސްރާބަކަށްކަން އޮތީ ސާފުކޮށް ފެންނަން ކަމަށެވެ.\nސުޕްރީމް ކޯޓް އެމްއެންޑީއެފް ޑރ. އަހުމަދު އަބްދުﷲ ދީދީ + ޑީޖޭއޭ\nމައްސަލައިގެ ހައްލު އޮތީ ސުޕްރީމް ކޯޓްގައި\nމުލަ ރޯދައަކީ ހުކުރު، ރަމަޟާން މުބާރިކް


މާރިޔާ މަގާމުން އެއްކައިރިކުރަން ޖެހޭ: ތޯރިގް - DhiDaily\nރައީސް މުހައްމަދު ނަޝީދުއަށް އަމާޒުކޮށް މިމަހުގެ6ވަނަ ދުވަހުގެ ރޭ ދިން ބޮމުގެ ހަމަލާގެ މައްސަލަ ތަހުގީގު ކޮށް ނިމެންދެން ޑިފެންސް މިނިސްޓަރު މާރިޔާ އަހްމަދު ދީދީ މަގާމުގެ މަސްއޫލިއްޔަތުތަކުން ދުރު ކުރަން ޖެހޭ ކަމަށް ރައްޔިތުންގެ މަޖިލީހުގެ މަހިބަދޫ ދާއިރާގެ މެންބަރު އަހްމަދު ތޯރިގް ވިދާޅުވެއްޖެއެވެ.\nތޯރިގް މިފަދައިން ވިދާޅުވީ، ރައީސް ނަޝީދުއަށް އަމާޒުކޮށް ހަމަލާއެއް ދޭން އުޅޭ ކަމުގެ މައުލޫމާތު ހުޅުދޫ ދާއިރާގެ މެންބަރު އިލްޔާސް ލަބީބު މިނިސްޓަރ މާރިޔާ އާއި ހިއްސާ ކުރެއްވުމުން ވެސް އެކަމަށް އެކަށީގެންވާ ފިޔަވަޅުތަކެއް އަޅާފައި ނުވާތީ، ގިނަބައެއްގެ ފާޑުކިޔުން މިނިސްޓަރ މާރިޔާއަށް އަމާޒުވެފައި ވަނިކޮށެވެ.\nމިކަމާއި ގުޅިގެން މެމްބަރު ތޯރިގު ކުރެއްވި ޓުއީޓެއްގައި އެމަނިކުފާނު ވިދާޅުވީ، ރައީސް ނަޝީދަށް ދިން ހަމަލާގެ ތަހުގީގު ނިމެންދެން، ޑިފެންސް މިނިސްޓަރު މާރިޔާ މަގާމުގެ މަސްއޫލިއްޔަތުން ދުރުކުރުމަކީ ދެފުއް ފެންނަ ތަހުގީގަކަށް މުހިއްމު ކަމެއް ކަމަށެވެ. އަދި މިހާރު ތިލަވަމުންދާ މައުލޫމާތު ތަކާއި، ޕްރެސްގައި ދެއްކިވާހަކައަށް ބަލާއިރު މިނޫން ގޮތެއް ނުފެންނަ ކަމަށްވެސް ތޯރިގު ވަނީ ވިދާޅުވެފައެވެ.\nރައީސް ނަޝީދަށް ހަމަލާދީފައިވަނީ މި މަހުގެ 06 ވަނަ ދުވަހުގެ ރޭ އިރާކޮޅުގައި، އެ މަނިކުފާނު ދިރިއުޅުއްވާ ގ.ކެނެރީގެއިން ނިކުމެވަޑައިގެން ކާރަށް އަރައިވަޑައިގަންނަވަން އުޅުއްވަނިކޮށެވެ. ހަމަލާދީފައިވަނީ ބާރުގަދަ ބޮމެއް ގޮއްވައިލައިގެންނެވެ. އެ ބޮން ހަރުކޮށްފައިވަނީ ނީލޯފަރުމަގު ކަންމަތީގައި ޕާކުކޮށްފައި ހުރި ސައިކަލެއްގައެވެ. އެ ހަމަލާގައި އެ މަނިކުފާނަށް ސީރިއަސް އަނިޔާތަކެއް ލިބިވަޑައިގެންފައިވާއިރު، އެ މަނިކުފާނު ވަނީ އިތުރު ފަރުވާ ހޯއްދެވުމަށް ޖަރުމަނުވިލާތަށް ވަޑައިގެންފައެވެ.\nމިކަމާއި ގުޅިގެން މެންބަރު އިލްޔާސް އިއްޔެ ނެރުއްވި ބަޔާނެއްގައި ވިދާޅުވީ، ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުޙައްމަދު ނަޝީދަށް ހަމަލާއެއް ދޭން ރާވާކަމުގެ މަޢުލޫމާތު ލިބިވަޑައިގަތުމުން އެކަން ރައީސް ނަޝީދުއާއި ހިއްސާ ކުރެއްވި ކަމަށެވެ. އަދި މިނިސްޓަރ އޮފް ޑިފެންސް މާރިއާ އަހްމަދު ދީދީއަށް ގުޅުއްވައި، ރައީސް ނަޝީދުގެ އިރުޝާދާއެކު އެ މައލޫމާތު އަރުވަނީކަމަށް ދަންނަވައި މިނިސްޓަރު މާރިއާއާއި އެ މައުލޫމާތުތައް ހިއްސާކުރެއްވި ކަމަށް ވަނީ ވިދާޅުވެފައެވެ.\nރައީސް ނަޝީދަށް ހަމަލާދޭން އުޅޭކަމުގެ މައުލޫމާތު ލިބި އެކަމަށް އެކަށީގެންވާ ފިޔަވަޅެއް އަޅާފައި ނުވާތީ ގިނަ އަދަދެއްގެ ބަޔަކު އަންނަނީ މިނިސްޓަރު މާރިޔާ އިސްތިއުފާ ދެއްވުމަށް ގޮވާލަމުންނެވެ.


މެންބަރުންގެ ޚިޔާލު: ރާއްޖޭގެ ވެރިކަމަކީ ބޮޑުވަޅުދޮށު ސައިބޯންޏަށް ނުހަދާށެވެ!!! – Maldivian Democratic Party\n23 ޖެނުއަރީ 2012\nމެންބަރުންގެ ޚިޔާލު: ރާއްޖޭގެ ވެރިކަމަކީ ބޮޑުވަޅުދޮށު ސައިބޯންޏަށް ނުހަދާށެވެ!!!\nދިވެހި ރައްޔިތުން ނުކުމެ ބަދަލަކަށް އެދި މިގައުމުގެ ވެރިކަން މިވަނީ ބަދަލުކޮށްފައެވެ. ރައްޔިތުންގެ ވޯޓަކުންނެވެ. ދިގުދެމިގެންދިޔަ ޚުދުމުޚުތާރު ވެރިކަމެއް ރައްޔިތުންގެ ވޯޓަކުން ވައްޓާ އެއްލާލުމަކީ ދުނިޔޭގައި މަދުން މެނުވީ ހިނގާފައިވާ ކަމެއް ނޫނެވެ. ނަމަވެސް ބޮޑު ލޭއޮހޮރުވުމަކާ ނުލައި މިގައުމުގެ ރައްޔިތުން ނުކުމެ މިގައުމުގެ ވެރިކަން މިވަނީ ބަދަލުކޮށްފައެވެ.\nމުޅި ދުނިޔެއަށް މިސާލު ދައްކަމުން ދިވެހީންނަށް މިކަންކުރެވުނީ އެކަން ފުރިހަމަ ކުރުމަށް ބޭނުންވާ ކިތަންމެ ޝަރުތުތަކެއް ފުރިހަމަ ކޮށްގެންނެވެ. މިގޮތުން އެންމެ ފާހަގަ ކުރެވުނު އެއްކަމަކީ ރައްޔިތުންގެ ހިތްތަކުގައި ހައްގުބަސް ބުނުމުގެ ރޫހު އުފެއްދުމެވެ. ދުލުގެ މިނިވަންކަމަކީ ކޮބައިކަން އަންގައި ދީގެންނެވެ. ހަމައެއާއެކު އާމަގުން ކުރިއަށް ދާންޖެހޭހިނދު ބޭނުންކުރާނެ ސަމުގާއެއްގެ ގޮތުގައި ގާނޫނުއަސާސީ ބަދަލުކޮށް މިމަގަށް މަގުފަހި ކުރުވައިގެންނެވެ.\nވެރިކަން ބަދަލުވެއްޖެއެވެ. ދިވެހީންގެ އިންސާނީ ކަރާމާތް ހިމާޔަތް ކުރެވި ދުލާއި، ގަލަމުގެ މިނިވަންކަން ލިބިދެވިއްޖެއެވެ. ނަމަވެސް މިމަގުގައި ކުރިއަށް ދިއުމަށް ބޭނުންވާ ހުރިހައި ބަހާތަކެއް އޮތީ އެންމެ ރަނގަޅަށް ފުރިހަމަ ނުކުރެވިއެވެ. ޝަރުއީ ނިޒާމާއި މިނޫންވެސް މުހިންމު ބައެއް ކަންކަމަށް އެންމެ އެކަށީގެންވާ ގޮތަށް ސަމާލުކަން ނުދެވިއެވެ. ގައުމުގެ ބާރުތަކަކީ ކޮބައިކަން ލިޔެވިފައި އޮތް ކަމުގައި ވިޔަސް އެބާރުތަކުގެ އިމަކީ ކޮބައިކަމާ ރައްޔިތުންގެ ހައްގުތަކަކީ ކޮންއިރަކު ކިހިނެއް ކާކު ހިމާޔަތް ކޮށްދޭންޖެހޭ ކަމެއްކަން މިއޮތީ އޮޅިފައެވެ. ހިތާމަޔަކީ އެއްބާރުން އަނެއް ބާރަށް ހަމަލާދެވި އިންތައް އޮޅުވާލެވެމުން ދާއިރު އެކަން އެވަނީ ކީއްވެގެންތޯ ބަލާނުލައި އެންމެންވެސް ސިޔާސީވެގެން އެބައެއްގެ ސިޔާސީ ފިކުރު ގައުމުގައި ވިއްކުމަށް ހޯއް ގޮވަމުން ގެންދާކަމެވެ.\nމިގައުމުގެ އެންމެހައި ބާރުތައް ޒިންމާދާރު ކުރުވުމުގެ ޒިންމާ ބޮލުގައި އަޅުވައި ރައްޔިތުން އިންތިޚާބު ކުރި ރައީސުލްޖުމްހޫރިއްޔާއަކީ ދެންހުރި ބާރުތަކެއްގެ މައްޗަށް ބަހެއް ނުބުނެވޭނޭ ފަރާތެއް ކަމުގައި ބަޔަކު ދެކޭނަމަ ދައުލަތުގެ ބާރުތައް އިސާހިތަކު ފެއިލްވެގެން ހިނގައިދާނެކަން މިއަދު މިދަނީ ފެންނަމުންނެވެ. ވެރިކަމުގެ ފަރާތުން ކުރާންޖެހޭ ކަންކަން ކުރުމަށާ ، އެފަރާތުން ގައުމު ކުރިއަށް ގެންދިއުމަށް ކުރަމުން ގެންދާ އެންމެހައި މަސައްކަތްތަށް ފަނުފުލުން ދުށްވާލުމުގެ ނިޔަތުގައި ސިޔާސީގޮތުން ބަޔަކު ނުކުމެ މިއަދު މިކުރަމުން ގެންދާ މަސައްކަތް ތަކުގެ ސަބަބުން ގެއްލުން ލިބެނީ ކޮންބަޔަކަށް ހެއްޔެވެ؟ މިގައުމުގެ ނިކަމެތި ރައްޔިތުންގެ ސަލާމަތަށް ހުރަސްއެޅި ރެޔާދުވާލުގެ އަރާމާއި ނިދި ގެއްލުވާލައި މުޅިގައުމު ހަލަބޮލި ކޮށްލައިގެން ވެރިކަން ވައްޓާލުމަށް ހުވާކުރަމުން ގެންދާ ބަޔަކަށް އެފުރުސަތު ގާނޫނުއަސާސީއިން ދީފައި އެބައޮތޭ ބުނާނަމަ އެޖަހަނީ ގައިމުވެސް ޖޯކެވެ. ހަމަ ބުއްދި ސަލާމަތުން ހުރި އެކަކުވެސް އެކަން ގަބޫލެއް ނުކުރާނެއެވެ.\nއިއްޔެ އެއްގޮތަކަށް މިއަދު އަނެއް ގޮތަކަށް ވާހަކަ ދައްކަމުން އެގެންދާ މީހުންގެ ދުލުގެ އަގާއިމެދު ވިސްނާނެ ކޮންމެސް ބަޔަކު މިގައުމުގައި އަދިވެސް ދިރިއުޅޭކަމާ އެމީހުންނަކީވެސް މިގައުމުގެ ވަޒަންވެރީން ކަމުގައި ގަބޫލުނުކުރިޔަސް އަދި، ހަމައެމީހުންނަކީ މިގައުމުގައި މިއޮތް އެއްބައެއް ވަންތަކަމާއި ދީނީ އެއްބައިވަންތަކަމާ ޚިލާފު ބައެއް ކަމުގައި ހަދައި ބޭރުކޮށްލާން އުޅުނަކަސް އެކަމަކީ ފިތުނަ އުފެއްދުން ފިޔަވައި އެހެން ނަތީޖާއެއް ނެރެވޭނެ ކަމެއް ނޫނެވެ.\nމިގައުމުގެ ވެރިކަމަކީ ގާނޫނީ ހަމަތަކުގެ މަތީން ރައްޔިތުންގެ ވޯޓަކުން ހޮވޭ ފަރާތަކާ ކަނޑައެޅިފައިވާ މުއްދަތަކަށް ހަވާލުކުރެވޭ އަމާނާތެކެވެ. މިގައުމުގެ ކުރިމަގާ ރަށްޔިތުންގެ ލާބައާއި މަންފާއަށް ވިސްނައި ކަންކަން ހަމަމަގަށް އެޅުވުމަކީ ވެރިކަންކުރާ އެގްޒެކްޓިވް ބާރަށް ޚާއްސަ ކުރެވިފައިވާ ކަމެކެވެ. ހަމަ އެހެންމެ ދައުލަތުގެ އެހެން ބާރުތައް އެމީހުންގެ ޒިންމާ އެންމެ ފުރިހަމަޔަށް އަދާކުރޭތޯ ބެލުމާ ޒިންމާ ކުރުވުމަކީވެސް އެގްޒެކްޓިވް ބާރަށް ގާނޫނުއަސާސީ ލާޒިމްކުރާ ކަމެކެވެ. އެހެންކަމުން ދައުލަތުގެ ވެރިކަން ހިންގާ ބާރުފިޔަވައި އެހެން ބާރުތަކުން އެމީހުންގެ ފުރިހަމަ ޒިންމާ އަދާކުރުމުގައި ފަސްޖެހޭނަމަ އެވަގުތެއްގައި އަޅާންޖެހުނު ފިޔަވަޅެއް ނާޅައި ދޫކޮށްލައި ގައުމު ފަސާދައިގެ ތެރެއަށް ވައްޓާލުމަކަށް ރައްޔިތުން ނޭދޭނެއެވެ. އަދި މިހެން ވެއްޖެނަމަ ރަށްޔިތުން ދުވަހަކުވެސް އެވެރިޔަކަށް މާފެއް ނުކުރަނެއެވެ. ދައުލަތުގެ ތިންބާރުގެ އިތުރުން ދެން އުފެދިފައިވާ މުސްތަގިއްލު މުއައްސަސާތަކަކީ ދައުލަތުގެ ތިންބާރަށް ފާޑުކިޔައި ޖަދަލު ކުރުމުގެ އެއްވެސް ހައްގެއް އޮންނާނެ ބައެއް ކަމުގައި ދުށުމަކީ ހަމަޖެހޭ ކަމެއް ނޫނެވެ. ނަމަވެސް ގައުމުގައި ހިނގާ ކަންކަމާ ގުޅޭގޮތުން އެބައެއްގެ ޒިންމާއާއި ގުޅޭ ކަންކަމުގައި ސަރުކާރާއި އަނެއް ދެބާރަށް އެހީތެރިވެދިނުމާ ، ހެޔޮގޮތުގައި އިލްތިމާސް ކުރުމަކީ ކުރަން ޖެހޭނެ ކަމެކެވެ. ނަމަވެސް ކަނޑައެޅިގެން ” ތިމަންނާ މެންނަކީ މުސްތަގިއްލު ބަޔެކޭ ، ނުބެހެވޭނެޔޭ ، ޖަވާބުދާރީ ވާކަށް ނުޖެހޭނެޔޭ ” ބުނާނަމަ މުސްތަގިއްލު މުއައްސަސާ ތަކާއި ދައުލަތުގެ ތިންބާރުގެ ބާރުވެރިކަން ހަމަހަމަ ކަމުގައި ބަޔަކު ގަބޫލުވެސް ކޮށްފާނެއެވެ. އެެކަމަކު އެއަކީ ވާނެ ކަމެއް ނޫނެވެ. ކުރެވޭނެ ކަމެއްވެސް ނޫނެވެ.\nމިގައުމުގައި މިއަދު ސިޔާސީ ގޮތުން ފެއިލްވެފައިވާ ބަޔަކު ނުކުމެ ސަރުކާރު ވައްޓާލަން ފާޅުގައި އާންމުންނަށާއި ދައުލަތުގެ ދިފާއީ ބާރުތަކަށް ގޮވާލައި ހަދަމުން ގެންދާއިރު ވިސްނާލަން ޖެހެނީ އެމީހުން އެކަން އެކުރަނީ ކޮން ސަބަބަކާ ހުރެތޯއެވެ؟ ސަރުކާރުން ރައްޔިތުންނަށް ފުށްދައި ދޭނެ ކަމުގައި ވައުދުވި ކަންކަން އެގެންދަނީ ފުށްދައި ދެމުންނެވެ. ވެރިކަންކުރާ ޕާޓީން މަގުމަށްޗަށް ނުކުންނަނީ އެހެން ފަރާތްތަކުގެ އުނދަގުލާއި ޖެއްސުން ބޮޑުވެ އެހެން ގޮތެއް ނެތީމައެވެ. ނަމަވެސް އިދިކޮޅު ފަރާތްތަކުން ކޮންމެވެސް ނަމެއް ކިޔައިގެން މީހުން ނިދިޔަނުދީ ، ރައްޔިތުންގެ ހައްގުތައް ފުނޑާލައި މިގައުމުގައި ފިތުނަ އުފެއްދުމަށް ނުނިކުންނަ މަހެއް ހަމަނެތޭ ދެންނެވިދާނެއެވެ. އަނެއްކާ ނުކުމެ ދައްކަނީ އެނުކުތުމަށް ގާއިމުކުރި ހުއްޖަތާއި ނުގުޅޭ ވާހަކަ ތަކެވެ. އިސްލާމްދީން ހިމާޔަތް ކުރާށޭ ކިޔައި ނުކުމެ ދައްކަނީ ސަރުކާރު ވަށްޓާލާވާހަކައެވެ. ކަންކަމަށް ފާޑުކިޔައި ސުލްހަ ވުމަށްވުރެ އިސްކަންދެނީ މީހުންނަށް ހަޖޫޖަހައި މަލާމާތްކޮށް ކާރަރުންނޭ ގޮވުމަށެވެ. މީހުންގެ ގެދޮރު ފުނޑައި މުދާތަށް ފަނާކޮށްލުމަށެވެ.\nއެމީހުންގެ ނިޔަތަކީ ވެރިކަން ވައްޓާލުމެވެ. އެނޫންކަމަކަށް ވިސްނުމެއް ފިކުރެއް އަމުދުން ނެތްކަން އެބަ އެނގެއެވެ. އެކަމަކު ހަގީގަތަކީ ދިވެހި ދައުލަތުގެ ވެރިކަމަކީ އެވަޅަކުން އެންމެން ފެންވަރާން ހަދާފައިވާ ބަންޑާރާ ބޮޑުވަޅުދަށުގައި ބާއްވާފައި އޮންނަ ދަނޑި ސައިބޯނި ގަނޑެއް ހެން ބޭނުން ކޮންމެ މީހަކުގޮސް ގައިގައި އުނގުޅަން އޮންނަ އެއްޗެއް ނޫންކަމެވެ. ދިވެހި ވެރިކަމަކީ މިހާވަރުގެ ހައިބަތެއް ނެތް އެއްޗެއް ކަމުގައި ހަދައިގެން ހަމައެވެރިކަން ހޯދަން އެބަޔަކު އެމަރުދެނީ ފަހެ ކީއްވެބާވައެވެ. އެހެންމީހުންވެސް އެމީހުންނަށް ރަށްދުދިނުމަށް މިގައުމުގައި އެބަތިބިކަން މިހާރު ހަމަ އެނގޭނެތާއެވެ.


China Minivan Viyafaareege Ehbasvun Kuriah Nugendhaanan: Nasheed - Vaguthu\nޗައިނާ މިނިވަން ވިޔަފާރީގެ އެއްބަސްވުން ކުރިއަށް ނުގެންދާނަން: ރައީސް ނަޝީދު\n19 ވަނަ ރައްޔިތުންގެ މަޖިލީހުގަެ ރައީސް މުޙައްމަދު ނަޝީދު -- ފޮޓޯ: މަޖިލިސް\nރާއްޖޭއާއި ޗައިނާއާ ދެމެދު ވެފައިވާ މިނިވަން ވިޔަފާރީގެ އެއްބަސްވުމުން ކުރިއަށް ނުގެންދާނެ ކަމަށް ރައްޔިތުންގެ މަޖިލީހުގެ ރައީސް، މުޙައްމަދު ނަޝީދު ވިދާޅުވެއްޖެ އެވެ.\nއެމަނިކުފާނު މިހެން ވިދާޅުވީ އިންޑިއާއަށް ކުރައްވަމުން ގެންދަވާ ރަސްމީ ދަތުރުފުޅުގައި ވެރިރަށް ނިއުދިއްލީގައި އެގައުމުގެ ނޫސްވެރިންނާ ބައްދަލުކުރައްވައި ވާހަކަފުޅު ދައްކަވަމުންނެވެ. ޗައިނާއިން ދިވެހިރާއްޖެއަށް ފޯރުކޮށްދޭ ލޯނު އެހީތަކަކީ ތަރައްގީއަށް ވެދޭ އެހީތެރިކަމެއްކަމުގައި ގަބޫލުނުކުރައްވާ ކަމަށް ވިދާޅުވެ އެމަނިކުފާނު ވަނީ ޗައިނާއަށް ވަރަށް ބޮޑަށް ފާޑުވިދާޅުވެފައެވެ. އަދި އެގައުމުން ދޭ ލޯނު އެހީތަކަކީ ތަރައްގީއަށް ވެދޭ އެހީތެރިކަމެއްކަމުގައި ގަބޫލުނުކުރައްވާ ސަބަބަކީ ލޯނުތަކުގެ އަދަދާއި ބަލާއިރު އެ ލޯނުތަކުން ގާއިމްކުރާ ހަރު މުދަލުގެ އަގު ކުޑަވެގެންދިޔުންކަމަށް ނަޝީދު ވިދާޅުވިއެވެ.\nއަދި ޗައިނާގެ ލޯންތަކަކީ "ޑެބްޓް ޓްރެޕް" ނުވަތަ ލޯނު އަނބުރާ ނުދެއްކޭ ވަރަށް ލޯނު ދިނުމަށްފަހު ގައުމުގެ ހަރުމުދާ އަތުލަން ދޫކުރާ ލޯންތަކެއްކަމަށް ރައީސް ނަޝީދު ތުހުމަތުކުރެއްވިއެވެ. އަދި ރާއްޖެ އަށް އެގައުމުން ދިން ލޯނުތަކުގެ ސަބަބުން ރާއްޖޭގެ ދަރަނި ބޮޑުވެ، ބޮޑު ދަރަންޏެއް އަދާކުރަން ޖެހިފައިވާ ކަމަށާއި، އެމަނިކުފާނު ވިދާޅުވާާ އަދަދު ޗައިނާއިން ދޮގުކުރާނެކަން އެނގިވަޑައި ގަންނަވާ ކަމަށެވެ.\nއަދި ޗައިނާއާ ދެމެދު ވެފައިވާ މިނިވަން ވިޔަފާރީގެ އެއްބަސްވުން ނިމުމަކަށް ގެނެސް ކުރިއަށް ނުގެންދާނެ ކަމަށްވެސް ނަޝީދު ވަނީ އެ ބައްދަލުވުމުގައި ވިދާޅުވެފައެވެ.\nޑިސެމްބަރު 13, 2019 19:34\nމިކަހަލަ ޖާހިލެއް ބޮޑޔވަޒީރުކަށް ގެންނަށް ހެޔޮނުވާނެ!\nޑިސެމްބަރު 13, 2019 20:04\nމިކަލޭގެއަށް ވޯޓު ދޭނީ މިކަލޭގެ ކަހަލަ ބުރާންތިން މީވާ ބައްޔެއްމިޤައުމުގެހަލާކު\nޑިސެމްބަރު 13, 2019 20:05\nޑިސެމްބަރު 14, 2019 10:02\nދެން އިންޑިޔާއިން މިސަރުކާރުން ނެގި 800 މިލިއަން ޑޮލަރުގެ ލޯނަކީ ކޮންގޮތަކަށް އެމީހުން ދީފައިވާ ލޯނެއް!! އަދި ސަރުކާރުންނާ ސަރުކާރު ކޮންޓްރޯލް ކުރާ މީޑިޔާ ތަކުން ރައްޔިތުންނަށް އޮޅުވާލަންވެގެން ލޯނެކޭ ނުކިޔާ މިކިޔަނީ އިންޑިޔާއިން ދިން 800 މިލިޔަން ޑޮލަރުގެ ކްރެޑިޓް ފެސިލިޓީއެކޭ!! އިންޑިޔާއިން ބޭނުންވަނީ މިގައުމު އަޅުވެތިކުރަން!! ފާޅުގަ އެގައުމުގެ ސިޔާސީ ވެރިން ޓީވީ ތަކުގެ ބުނެފަ އެބަހުރި!! ތިމަންނަމެންގެ ބެކްޔާޑޭ3ނޮވެމްބަރުގައި އައި ސިފައިން ބޭލީމައޭ ހުރިހާ ނުބައެއްވީ ކިޔާފަ!! މިހާރު އެތިބީ2ހެލި ކޮޕްޓަރު ދުއްވާ ނަމުގަ އައިސް 80 އިންޑިޔާ ސިފައިން މިރާއްޖޭގައި!! 40 ސިފައިން އައްޑޫގައި!! 40 ސިފައިން ލާމު އަތޮޅުގައި!! މިމީހުންގެތެރޭ ޖާސޫސުންވެސް އެބައުޅޭ!! އެހެންވީމަ އިންޑިޔާގެ ތައްޕާހަށް ވެއްޓިގެން މިގައުމާ މިގައުމުގެ މިނިވަންކަން މިދަނީ ބީވެގެން!! މިގައުމަށް ލިބޭ މުއްސަނދިކަން އެދަނީ ފޭރެމުން!!! މިގައުމުގެ އުމްރާނީ ތަރައްގީ ވިޔަނުދީ އަމިއްލަ ފައިމައްޗަށް ތެދުވަން މިގައުމުގެ ކުރަމުން ދިޔަ މަސައްކަތް ހުއްޓުވަމުން!! މިގައުމު ސިއްޙީ ދާއިރާވެސް ހަލާކުކޮށް އެގައުމަށް މިރާއްޖޭގެ ރައްޔިތުންގެ ހުރިހާ ސިއްޙީކަމެއް ބަރޯސާކޮށް މިގައުމުގެ ރައްޔިތުންގެ ފައިސާކޮޅުވެސް ފޭރެމުން!! މިނަޝީދާ މިރާއްޖޭގެ ރައްޔިތުން ދުރުހެލިވާންޖެހޭ !!\nޑިސެމްބަރު 13, 2019 19:57\nޢިންޑިއާ އަށް ގައުމު ދެން ދީ...މަމެން ވަންނާނެ ތަނެއް ނެތް\nރައީސްއެވިދާޅުވީ ހަމަތެދައް ސާބަހޭރައީސް ހިތްތަކުގެ ރައީސް\nޙިއްނަވަރީ މިދެން ކީއްކުރާ ސޮރެއް\nހަޖަމް ވިޔަސް ނުވިޔަސް ރައީސްޔާމީންގެ ބުރުޖު ސަޅި 25ބުރީގެ ހޮސްޕިޓަލް އެހާސަޅި ތާރު މަގުތައް ހަމަ ހަބޭސް ސާބަހޭ ރައީސްޔާމީން އާއި ޗައިނާއަށް،\nޑިސެމްބަރު 13, 2019 20:18\nމީ ތަ ރައީސް އަކީ..\nޑިސެމްބަރު 13, 2019 20:34\nޗައިނާއިން ހުޅު މާލޭގައި ބޮޑު ސްޓޭޑިއަމް މިސަރުކާރުން ރޮއި ޢަދޭސް ކުޜީ ކަލޭގެ ރުުހުން ލިބިގެންނޭ...މިނިވަން ވިޔަފާރިން ޗައިނާއިން ރައްޖެ އެތެރެކުުރާ މުދާ ވާނީ އަގހެޔޮ ވަޑާންގެ އެއް ދަރުވާލި މީހަކަށް ކޮން ވިޔަފާރި އެއް އެނގޭނީ\nޑިސެމްބަރު 13, 2019 20:45\nކަލޭގެ މަކަރުވެރި ރޭވުންތަކުން ދިވެހި ޤައުމު ސަލާމަތް ކޮށްދެއްވުން އެދިﷲ އަށް އަހަރުމެން ދުޢާ ދަންނަވަމު. އަދި އެކަލާނގެ ގަދަފަދަ ހިއްޕެވުމަކުން ކަލެއާ ކަލެއަށް އެހީތެރިވާ ބައިގަނޑު ހިއްޕަވާ ނެތިކުރެއްވުމަށްވެސް އަހަރުމެން ދިވެހިން ދުޢާދަންނަވަމު. އާމީން.\nޑިސެމްބަރު 13, 2019 21:49\nޗައިނާއިން ކުރަންވީ ކަމަކީ ބަދަލުގައި ޗައިނާއަށް ދޭންޖެހޭ ލޯނުގެ ފައިސާ އެެއްފަހަރާ މިސަރުކާރުން ދޭންޖެހޭ ގޮތަށް ނިންމުން ދެން އެއާއެކު މިގައުމަށް ދަތުރުކުރާ ޗައިނާ ފަތުރުވެރިން އެހެން ގައުމު ތަކަށް ޑައިވާޓް ކޮށްލަންވީ. އޭރުން ހުންނާނީ ރަނގަޅަށް ރާކަނިމަސް ކެވިފަ. އޭރުން ދަ ހިންދޫ ފަޑުއްކަ ރޭޕިސްތާނުގެ ފެންވަރު އިސާހިތަކު އެނގިގެންދާނެ.\nޑިސެމްބަރު 13, 2019 21:43\nރާއްޖެ ދަރާފައޮތީ ރާއްޖެއައްނުދެއްކޭވަރުގެ ދަރަންޏެއްނޫން. މައްސަލައަކީ މިމީހުންގެ ރޭވުމަކީ ދިވެހިންގެ ޖީއެސްޓީގެ ލާރިކޮޅު މިމީހުންނައްބަހާލުން. އަޅެކެރެންޏާ ސިޔާސީމީހުންނައްދޭ މުސާރައާއި އެލަވަންސްގެ ތަފްސީލް ދިވެހިންނައްހާމަކޮއްދީބަލަ. އެއިރުން ދިވެހިންނައް ތިދައްކާވާހަކައިގެ މަކަރުވެރިރޭވުން ވަރައްރީއްޗައް ހާމަވާނެ. ކަލޭހީކުރީ ކަލޭތީ ވަރައްބޯރަގަޅުމީހެކޭ، އެކަމަކު ކަލެއައްވުރެ މަކަރުވެރި ދޮގުހަދާ ނުލަފާ ވަގުމީހެއް ދުނިޔޭގަ މަދުވާނެ.\nޑިސެމްބަރު 13, 2019 21:46\nދިވެހިން ދުވަހަކުވެސް ރައީސް ސާލިހުއާ ނަޝީދު އަދި މިސަރުކާރުގެ އިސްވެރިންނަށް މަޢާފެއްނުކުރާނެ. ޤައުމުގެ މިނިވަންކަމާ އިސްތިޤުލާލު ނަގާލާފި. މުސްތަޤުބަލުގެ ދިވެހިދަރީން މިޤައުމު ﷲ ގެ ވާގިފުޅާއެކު މިނިވަންކުރާނެ. ޔާމީން5އަހަރުތެރޭ ޗައެނާއިން ނެގިލޯނަށްވުރެ މިސަރުކާރުން 1 މަސްދުވަހުގެ ތެރޭގައި އިންޑިޔާ އިން ނެގިލޯނުބޮޑު އަދި އެލޯނުގެ ފައިސާގެ ބޮޑުބައެއް ތިހޭދަކުރަނީ މަޖްލިސް މެމްބަރުން އިންޑިޔާއަށް ދަތުރުކުރުން ކަހަލަ ރިކަރެންޓް ޚަރަދަށް. ލޯންގެ ޓާރމްސްވެސް މާގޯސް. ޢިންޓްރެސްޓްބޮޑު.މިޤައުމު ފުޑުފުޑު ނުކޮށް އިސްތިޢުފާދީ.\nޑިސެމްބަރު 13, 2019 21:48\nމީނަތަ ރައީސްކަމުގެ ހުވާކުރީ ހުރިހާކަމެއް އޮޅުވާލާބީދައިން އެކަންވެސްއޮޅުވާލާފަދޯ މިއޮތީ އެހެންޏާ މީނައައްކިހެނެއްތަ ސަރުކާރުގެކަންކަމާ ބެހޭގޮތުންބަސްބުނެވެނީ މީކީރައްޔިތުން ސަރުކާރުގެކަންތަކާބެހޭގޮތުން ބަސްބުނުމައް އިންތިޚާބުކޮއްފަހުރިވެރިއެއްނޫނޭ ބަސްބުނަންހުންނާނެވެރިއެއް އޭނައައްނުވްނާއިސްތިއުފާދީ\nޑިސެމްބަރު 13, 2019 21:50\nޢޭރުންތާ ފިޔާކިލޯއެއް 💯 ވިއްކާލެވޭނީ 2023 ގައެމްޑީޕީއައް ވެރިކަމެއްނުލިބޭނެ އެހެންމީ ހަކުނެރެގެން ނޫންގޮތަކައް އިންޑިއާގެ ތަނަކައްމިގައުމު ހެދިއަނުދޭނެ ދިވެހިން\nޑިސެމްބަރު 13, 2019 21:54\nމަކަލޭގެޔާ ހުރެ ރާއްޖޭގެ އަގުވެއްޓި ނިމިތްޖެ ކިހާދެރަކަމެއް ބޮޑު ނުފުތްސެވި ބަލާއެތް\nޑިސެމްބަރު 13, 2019 22:03\nމީކީކޭ ކިޔާމީހެއ އްތަ ޗަ އިނާ އިންލޯނުދީފަ މަސަތްކަތްހަވާލުކީ ޗަ އިނާކުންފުނިތަކާ އޭކިޔާއިރު ނިމިދިޔަ ހަފްތާގަ އިންޑިޔާ އިންދޭ 800މިލިޔަން ޑޮލަރުގެ ކްރެޑިޓް ފެސިލިޓީތެރެއިން 200މިލިޔަން ޑޮލަރުގެ ޕްރޮޖެކްޓް އެ އް އިންޑިޔާ ކުންފުންޏަކާ ހަވާލުކުރީ. އަބަދުހިންދުކޮޅުގަ ހުންނަވާތީ ވާގޮތްކަންނޭގެ.\nޑިސެމްބަރު 13, 2019 22:46\nހީލަތްތެރިރޭވުމެއްގެދަށުން މިގައުމުގެރައިސްކަމަށްއައިސްހުރު ސޯލިހުއަށް މިނަސީދުގެވާހަކަތަކަށް ބަސްބުނަން ނުކުރޭނަމަ ރައިސްކޟުން އިސްތުޢުފާދިނުމަށްގޮވާލަން\nޑިސެމްބަރު 13, 2019 22:48\nއިންޑިއާ އުޅޭނީ ޗައިނާ އައްވުރެ މާބޮޑައްވެސް ފަހަތުގަ\nޗައިނާގެ ފްލޢިޓުތައް ހަމަ ޖައްސަންވީ ދިވެހިން ބޭސްފަރުވާގެ ކަންތައް ޗައިނާ އިން ހަމަ ޖައްސަން ދާން.\nޑިސެމްބަރު 13, 2019 23:37\nމި ނަސީދު މީ ސިޔާސީ ގޮތުން ތަސައްރަފު ނުފުދޭ ބތާއެ މި މރކޮސ އަކައް ނޭޢްގޭތަ މިގައުމުގެ މައި ލޭނާރު ބޮނޑު ބައެއް ހިއްސާ ކުރަނީ ޗާއިނާ ފަތުރުވެރިން ކަމެއް... ފާޑު ފާޑުގެ ބޭކާރު ވާ ހަކަނުދައްކާ މިނިމަން ވޭޖު އަވަސް ކޮއްބަލަ\nޑިސެމްބަރު 14, 2019 03:07\nވާނުވާ ނޭނގުނަސް ސިޔާސީ ވެގެން އުޅޭ މީހުނަށް ވަރިހަމަ ލޮލަށް ވިދާތަން ފެނުނީމަ ރަންކަމަށް ދެކިގެން އުޅޭއިރު މިމީހުންގެ ދަރިންގެ ދަރިންނަށް ދަންދެން އުޅެންޖެހޭނެ ހާލެއް..ތިމާ ތާރު މަތީ ދުއްވާލަން ލިބޭތީ އުފަލުން އުޅޭއިރު ފޫޓަކުން ފޫޓަކުން ބަޔަކު ގައުމު ގެންގޮސް މިމީހުންނަށް މިދޭއެއްޗަކީ މިމީހުންގެ ވޮލެޓުން ވަގަށްނަގައިން ދެއެއްޗެއްކަންވެސް..ވިޔަފާރި ކުރަނީ އޭކިޔާަފަ މަކަރުގަ ޖައްސާފަ ބައިތިއްބާއިރުވެސް ބިއްލޫރިގަނޑެއްގެ ބިއްދޮށުގަ އިން މެއްސެއްހެން ތެޅިލަ ތެޅިލަ.. އަދިވެސް މިގޮވަނީ މުސާރަބޮޑުކޮށްދޭން ބުނި ވަޢުދު ފުއްދާށޭ..އޭރަކު ނޭގުނު މުސާރަބޮޑުކުރަން ވަޢުދުވާން ބުނަންވެސް...ވަގުތު މީ ވަކިބަޔަކަށް ހުސްވެފަ އޮތް ނޫހެއް.. ވަރިހަމަ ކޮމެންޓު ނުޖެހިޔަސް.\nޑިސެމްބަރު 14, 2019 11:09\nމިގައުމުދެކެ ލޯބިވާނަމަ މިކަހަލަ ސޮރަކަށް ބާރުދޭން ހެޔޮނުވާނެ! މޮޔަޔަކު އަތަށް ކަނޑިއެއްދިނުންފަދަ ކަމެއް!\nމިޙާރު ކިހިނެއްބާވިވަނީ އިބޫސޯލިހައް މަވޯޓްދިނީ އެކަމަކު ނަސީދު މިލަވަކިޔަނީ ކިހިނަކުންވާކަމެއްބާ.އަޅުގަނޑައް ހީވަނީ ނަސީދު އައްހީވެފައި އޮންނަނީ ނަސީދޭ މިގައުމްގެ ރައިސް އަކީ ސޯލިހަކީ އަދިވެސް މަޖިލިސް މެމްބަރޭ މިކަން އިބޫސޯލިހުއެބަޖެހޭ ރައްއިރުންނައް އޮޅުންފިލުވައިދޭން ޗައިނާ ރުޅިއައުމުގެކުރިން\nޑިސެމްބަރު 14, 2019 13:38\nމި ނުލަފާ މީ ހާގެ ފަރާތުން މި ޤައުމު ސަލާމަތް ކޮށްދެއްވާ ފާނދޭވޭ... މި ކަލޭގެ އަށް ބޮނޑިބަތް ގަނޑެއް ހިލާހެން މި ޤައުމު ހިލަން ދިން މީހުނަށް ހެޔޮ ވިސްނުން ދެއްވާ މި ނުލަފާ ޖައްބާރު ކަލޭގެ އަށް ކުޅަދުންވަންތަ އިލާހުގެ ވަރުގަދަވެގެން ވާ ކޯފާ އެއް ނުފޮނުއްވަނީސް މި ކަލޭގެ މައިތިރި އަރަން ވެއްޖެނު ..


ކޯވިޑްގެ ހާލަތު ގޯސްވެދާނެ: ސްކޫލް ބަންދުގައި ދަތުރުކުރާއިރު ސަމާލުވޭ! ކޯވިޑްގެ ހާލަތު ގޯސްވެދާނެ: ސްކޫލް ބަންދުގައި ދަތުރުކުރާއިރު ސަމާލުވޭ!\nމާލޭގައި ކޯވިޑުން ރައްކާތެރިވުމަށް އެޅި ފިޔަވަޅުތަކުގެ ސަބަބުން ގޭތެރޭގައި ބަންދުވެފައި ތިބި އެތައް ބަޔަކު މިވަނީ ހިތްހަމަ ޖައްސާލަން މަގުތަކާއި ޕާކުތަކަށް ނުކުމެފައި. އެއްބަޔަކު ފިނިބުރު ޖަހާލާ ކޮޕީތަކަށް. އަނެއް ބަޔަކު ފިކްނިކްތަކަށް.- ފޮޓޯ: ޢަލީ ނަސީރު (ޕީއެސްއެމްނިއުސް )\nރާއްޖޭގައި މިވަގުތު ކޯވިޑްގެ ކޭސްތައް ނިސްބަތުން މަދުނަމަވެސް މި ބަލި އެކީގައި ކޮންޓްރޯލްވާ ހާލަތެއް އަދިވެސް ފެންނާކަށް ނެތެވެ. ކޯވިޑްގެ އެކި ވޭރިއަންޓްތައް އުފެދި ބަލީގެ ނުރައްކަލުގެ ރަނގަބީލު އިހުނަށްވުރެ ބޮޑަށް ގަދަވަމުން އަންނައިރު ރާއްޖޭގައި މިހާރު ޑެލްޓާ ވޭރިއަންޓް އަންނަނީ ފެތުރެމުންނެވެ. އެގޮތުން ރާއްޖެއިން ހަދާފައިވާ ޖީން ސީކުއެންސްތަކުގެ 99 އިންސައްތައަކީ ޑެލްޓާ ވޭރިއެންޓެވެ. އަދި މިހާރު ފެތުރެމުން އަންނަ އޮމިކްރޯންގެ5ކޭސް ރާއްޖެއިން ފެނިފައިވާއިރު މިއީ 1 އިންސައްތައަށް ވުރެ މަދުއަދަދެކެވެ. މިއަދަދު މިހާރު މަދުނަމަވެސް އަޅުގަނޑުމެންގެ ޢަމަލުތައް ބަހައްޓާ ގޮތުން އަނެއްކާވެސް ބަލީގެ ހާލަތު ގޯސްވުން ގާތެވެ. މީގެ ކުރިންވެސް ކޯވިޑްގެ ހާލަތު ގޯސްވެފައިވަނީ އަޅުގަނޑުމެންގެ އަމަލުތަކުގެ ސަބަބުން، އެއްވުންތަކާއި ޗުއްޓީ ހޭދަކުރަން އެކި ތަންތަނަށް ފުރައިގެން ދިޔުމުގެ ސަބަބުންނެވެ. އާ ވޭރިއަންޓް ފެނިފައި މިވަނީ އަނެއްކާވެސް ޗުއްޓީ ދުވަސްވަރަށެވެ.\nއާޢްމުގޮތެއްގައި ކޮންމެ އަހަރެއްގެވެސް ޑިސެމްބަރުމަހުގެ ފަހުކޮޅަކީ ސްކޫލްތައް ބަންދުވުމާ ގުޅިގެން ގިނަ ބަޔަކު އަތޮޅުތަކަށާއި ރާއްޖެއިން ބޭރަށްވެސް ފުރައިގެން ދާ ދުވަސްވަރެކެވެ. އެހެންނަމަވެސް މިހާރު މި ދަތުރުތައް ކުރުމުގައިވެސް ވިސްނާ ސަމާލުވާން އެބަޖެހެއެވެ. ސަބަބަކީ ރާއްޖޭގައި މިހާރު އެންމެ ގިނައިން ބަލި ފެންނަމުން މިއަންނަނީ އަތޮޅުތަކުން ކަމަށް ވުމުންނެވެ. ޗުއްޓީއަށް މާލެއިން ނުވަތަ އެއްރަށުން އަނެއް ރަށަށް ދަތުރުކުރާއިރު އެ ރަށެއްގެ ހާލަތު ރަނގަޅަށް ބެލުމަށްފަހު ދަތުރު ނުފެށުމަކީ މުހިއްމުކަމެކެވެ. އަދި ހަމަ އެހެންމެ މާލެއިން ރަށްރަށަށް ދަތުރުކުރާއިރުވެސް ޕީސީއާރު ނެގެޓިވް ނަތީޖާއެއް އޮތުމާއި ކޯވިޑް ނެތްކަން ޔަޤީން ކުރުމަށްފަހު ނޫނީ ދަތުރު ނުކުރާށެވެ. އަދި ޗުއްޓީ ހޭދަކުރުމަށް ރަށްރަށަށް ގޮސް އުޅޭއިރުވެސް ވީހާވެސް ބޮޑަށް އެއްވުންތައް މަދުކުރުމާއި ކޯވިޑް އިން ރައްކާތެރިވުމަށް އަޅަން އަންގަވާފައިވާ ފިޔަވަޅުތަކަށް ފުރުހަމައަށް ކިޔަމަންތެރިވުން މުހިއްމެވެ. ނޫންނަމަ ހާލަތު ގޯސްވެދާނެއެވެ.\nޗުއްޓީ ދުވަސްވަރަކަށް ވުމާއެކު އަތޮޅުތެރެއެކޭ އެއްފަދައިން ރާއްޖެއިން ބޭރަށްދާ މީހުންގެ ނިސްބަތްވެސް ވަކި މަދެއް ނޫނެވެ. އެހެންނަމަވެސް ކުރިއާ އަޅާބަލާއިރު ޤައުމުތަކުގެ ހާލަތުވެސް މިވަނީ ގޯސްވެފައެވެ. ކޯވިޑްގެ އެކި ވޭރިއަންޓްތައް އުފެދި ބައެއް ޤައުމުތަކުން މިވަނީ ބަލި ކޮންޓްރޯލް ކުރުމަށް ދަތިވެފައެވެ. މިފަދަ ހާލަތެއްގައި ޤައުމުތައް އޮތް އިރު ރާއްޖެއިން ބޭރަށް ދަތުރު ކުރާ ފަރާތްތަކުންވެސް ވިސްނާލަންޖެހެއެވެ. އެގޮތުން ބަލި ޖެހުނުނަމަވެސް ބަލީގެ އަސަރު ކުޑަކުރުމަށްޓަކައި ޚާއްސަކޮށް ވެކްސިން ޖެހުމާއި ކަރަންޓީންވުން ފަދަ މުހިއްމު ކަންކަން ހިމެނެއެވެ. އަދި މިދަނޑިވަޅުގައި ކޯވިޑް ހަލުވިކަމާއެކު ފެތުރެމުން އަންނަ ޤައުމުތަކަށް ދަތުރުނުކޮށް މަޑުޖައްސާލާށެވެ.\nކުރިއަށް އޮތީ ޗުއްޓީ ދުވަސްވަރުކަމުން މިކަންކމަށް ސަމާލުވުމަށް ޞިއްހީ ތަޖްރިބާކާރުން މިދަނީ ތަކުރާރުކޮށް އިލްތިމާސްކުރައްވަމުންނެވެ. އެޗްޕީއޭއިންވެސް ވަނީ ކުރިއަށް އޮތް ސްކޫލް ބަންދުގައި އަތޮޅު ތެރެއަށް ދަތުރުކުރާ ފަރާތްތަކުން އިތުރަށް ސަމާލުވެ ރައްކާތެރިވުމަށް އިލްތިމާސްކުރައްވާފައެވެ. މިވަގުތު މާލެ ސަރަހައްދާ އަޅާ ބަލާއިރު އަތޮޅުތަކުގެ ހާލަތު ގޯސްއިރު މިހާރުވެސް ކޯވިޑް ފެތުރޭ 21 ރަށެއް އޮތީ އަރާ ފޭބުން މަނާކޮށް ކަރަންޓީންގައެވެ. އެޗްޕީއޭއިން މިގޮތަށް އިލްތިމާސްކޮށްފައި މިވަނީ އަނެއްކާވެސް ކޯވިޑްގެ އާ ވޭރިއެންޓެއްވެސް ފެތުރެމުން އަންނާތީއާއެކީގައެވެ. މިއީ ކޯވިޑްގެ އެހެން ވޭރިއަންޓްތަކާ އަޅާބަލާއިރު ނުރައްކާތެރި ވޭރިއެންޓެކެވެ.\nކޯވިޑްގެ ހާލަތު ގޯސްވުމާ ގުޅިގެން އަޅުގަނޑުމެން ދޮޅު އަހަރުދުވަސް ވަންދެން ދަތުރުނުކޮށް ތިބެން ޖެހުނެވެ. ސްކޫލްތައް ބަންދުކޮށް ޖެހުނީ އޮންލައިންކޮށް ކިޔަވައިދޭށެވެ. ޗުއްޓީއަށް ފަހު ސްކޫލްތައް އަލުން ހުޅުވާ ކިޔަވައިދޭން ފަށާއިރު އަނެއްކާވެސް ހާލަތު ގޯސްވެއްޖެނަމަ ސްކޫލްތައް ބަންދުކޮށް ކިޔަވައިދޭން ބޭނުންވާނެހެއްޔެވެ؟ މީގެ އިތުރުން ކޯވިޑާއި ގުޅިގެން ގިނަ ބަޔަކު އާމްދަނީ ހޯދަން ކުރަމުން އައި މަސައްކަތް ހުއްޓިފައި އޮތުމަށްފަހު ފަށައިގަނެފައިވާ މިދަނޑިވަޅުގައިވެސް ބަލީގެ އިތުރު ރާޅެއް އައުމުގެ ފުރުސަތު ކުޑަކުރަންޖެހެއެވެ. އެންމެ ގުޅިގެން ރައްކާތެރިކަމުގެ ފިޔަވަޅުތަކަށް ސަމާލުވާން އެބަޖެހެއެވެ. ނޫންނަމަ ވޭތުވެދިޔަ ދެ އަހަރު ތެރޭގައި ކޯވިޑުގެ ސަބަބުން ލިބުނު ގެއްލުންތައް ތަކުރާރުވުމަކީ ދުރުކަމެއް ނޫނެވެ.


SunOnline: Kuhlli nurahkkaluge haalathu gai mahsala isthiunaafu kuran 30 dhuvas dheyn faas kohffi\nކުއްލި ނުރައްކަލުގެ ހާލަތުގައި މައްސަލަ އިސްތިއުނާފު ކުރަން 30 ދުވަސް ދޭން ފާސްކޮށްފި\nފާތިމަތު ސައީދު 28 Jun 2020, 21:23\nނޮވެމްބަރ 28، 2019: ރައްޔިތުން މަޖިލީހުގެ ޖުޑިޝަރީ ކޮމެޓީގެ ބައްދަލުވުމުގެ ތެރެއިން --- ސަން ފޮޓޯ/ ފަޔާޒު މޫސާ\nކާރިސާއެއްގެ ހާލަތުގައި ނުވަތަ ގައުމުގައި ކުއްލި ނުރައްކަލެއް އިއުލާނުކޮށްފައިވާ ހާލަތުގައި މަތީ މަރުހަލާގު ކޯޓުތަކުގައި މައްސަލަ އިސްތިއުނާފު ކުރަން 30 ދުވަހުގެ މުއްދަތެއް ދޭންޖެހޭ ގޮތަށް ޖިނާއީ އިޖުރާއަތުގެ ގާނޫނު ޖުޑިޝަރީ ކޮމިޓީއިން އިސްލާހު ކޮށްފި އެވެ.\nޖިނާއީ އިޖުރާއަތުގެ ގާނޫނަށް އިސްލާހު ގެނައުމުގެ ބިިލު ކޮމިޓީއިން ދިރާސާކޮށް ނިންމާފައިވާއިރު ބޮޑެތި ބަދަލުތަކެއް ވަނީ ގެނެސްފަ އެވެ. އެ ބިލަކީ ކާރިސާގެ ހާލަތުގައި ނުވަތަ ގައުމުގައި ކުއްލި ނުރައްކަލެއް އިއުލާނުކޮށްފައިވާ ހާލަތުގައި ޝަރުއީ ދާއިރާއިން އަމަލުކުރާނެ ގޮތް އިޖުރާއަތުގެ ގާނޫނުގައި ހިމެނުމަށް ހުށަހަޅާފައިވާ ބިލެކެވެ. އެގޮތުން އޯޑިއޯ ވީޑިއޯކޮށް ޝަރީއަތް ކުރެވޭނެ ގޮތްތަކާއި އަދި އޯޑިއޯ ވީޑިއޯކޮށް ޝަރީއަތް ކުރިއަށް ގެންދެވޭނެ ހާލަތްތައް ވަނީ ބަޔާންކޮށްފަ އެވެ.\nޖިނާއީ އިޖުރާއަތުގެ ގާނޫނަށް އިސްލާހު ގެނައުމުގެ ބިލު ކޮމިޓީއިން ފާސްކުރި ކުރި އިރު ބުނެފައިވަނީ ގާނޫނުއަސާސީއިން ނުވަތަ ގާނޫނަކުން ބާރުލިބިގެން ކުއްލި ނުރައްކަލުގެ ހާލަތެއް ނުވަތަ ކާރިސާގެ ހާލަތެއް އިއުލާނުކޮށްފައިވާ ހާލަތުގައި ގާނޫނުގައި ބަޔާންކުރާ އިޖުރާއަތުތައް ކުރިއަށް ގެންދިއުމަށް ހުރަސްތަކެއް ހުރި ނަމަ އެ ބިލުގައި ބުނެފައިވާގޮތަށް ކުރިއަށް ގެންދެވިދާނެ ކަމަށެވެ.\nބިލުގައި ބުނެފައިވަނީ ކާރިސާގެ ހާލަތުގައި ގާނޫނު ބުނާ މުއްދަތުގައި މައްސަލައެއް ތަހުގީގުކުރުމަށާއި ދައުވާ އުފުލުމަށް ބޮޑެތި ހުރަސްތަކެއް ހުރިނަމް ޕްރޮސެކިއުޓަ ޖެނެރަލަށް އެމައްސަލައެއް ތަހުގީގު ކުރުމަށް އިތުރު 60 ދުވަސް ދޭން ނިންމިދާނެ ކަމަށެވެ. އާންމު ހާލަތުގައި މައްސަލައެއް ތަހުގީގު ކުރަން ލިބޭނީ 30 ދުވަހެވެ.\nއަދި ކާރިސާގެ ހާލަތުގައި މައްސަލައިގެ ހުކުމް ލިބޭ ދުވަހުން ފެށިގެން 30 ދުވަހުގެ ތެރޭގައި އިސްތިއުނާފު ކުރެވޭނެ ކަމަށްވެސް ބިލުގައި ވަނީ ބުނެފަ އެވެ. އާންމު ހާލަތުގައި އިސްތިއުނާފު މުއްދަތަކީ 10 ދުވަހެވެ.\nއޭގެ އިތުރުން އާންމުހާލަތުގައި ބައެއް ކުށްތަކުގައި ދައުވާ އުފުލަން އަދި ކޯޓުން ހުކުމް ކުރަން ދީފައިވާ މުއްދަތު ކާރިސާގެ ހަލާތާ ގުޅިގެން ބަދަލު ގެންނަ ގޮތަށް ކޮމިޓީއިން ބިލު ވަނީ އިސްލާހު ކޮށްފަ އެވެ. އެގޮތުން ތޫނުއެއްޗެއް ބޭނުންކޮށްގެން ގަސްތުގައި މީހަކު މެރުމުގެ ކުށަށް ގާނޫނުގައި 30 ދުވަސް ދީފައިވީ ނަމަވެސް ކާރިސާގެ ހާލަތުގެ އެ މުއްދަތު 60 ދުވަހަށް އިތުރު ކުރެވިދާނެ ކަމަށް ބިލުގައި ބުނެފައިވެ އެވެ. އަދި އެމައްސަލަތައް އިސްތިއުނާފު ކުރުމަށް 30 ދުވަސް ދޭންވެސް ކޮމިޓީއިން ވަނީ ނިންމާފަ އެވެ.\nޓެރަރިޒަމް މަނާ ކުރުމުގެ ގާނޫނުގައި މިހާރު ބުނެފައިވަނީ އެ ގާނޫނުގެ ދަށުން މައްސަލައެއްގައި މީހަކު ބަންދުކޮށް ކޯޓަށް ހާޒިރުކުރާތާ 45 ދުވަހުގެ ތެރޭގައި މައްސަލައިގެ ތަހުގީގު ނިންމަން ޖެހޭނެ ކަމަށެވެ. އަދި 15 ދުވަހުގެ ތެރޭގައި ދައުވާ އުފުލަން ޖެހޭނެ ކަމަށް އެ ގާނޫނުގައިވެއެވެ. ނަމަވެސް ކުއްލި ނުރައްކާ އަދި ކާރިސާގެ ހާލަތުގައި ތަހުގީގަށް 60 ދުވަސް އަދި ދައުވާ އުފުލުމަށް 45 ދުވަސް ދޭން ކޮމިޓީއިން ވަނީ ނިންމާފަ އެވެ.\nބިލުގައި ބުނެފައިވަނީ އޯޑިއޯ އަދި ވީޑިއޯ މެދުވެރިކޮށް ޝަރީއަތް ކުރިއަށް ގެންދެވޭނެ ހާލަތްތައް އެ ގާނޫނުގެ ދަށުން ހަދާ ގަވައިދެއްގައި ބަޔާން ކުރަންވާނެ ކަމަށެވެ. އެ ގަވާއިދު އެއް މަސް ދުވަހުގެ ތެރޭގައި ސުޕްރީމް ކޯޓުން ހަދަން ޖެހޭނެ ކަމަށްވެސް ބިލުގައި ވަނީ ބުނެފަ އެވެ.\nހާއްސަ ހާލަތްތަކުގައި އޯޑިއޯ ވީޑިއޯ މެދުވެރިކޮށް ޝަރީއަތް ކުރިއަށް ގެންދިއުމަށް ފަނޑިޔާރަށް ބާރުލިބުނު ނަމަވެސް ވަކި ހާލަތްތަކެއްގައި އެގޮތަށް ކުރިއަށް ނުގެންދެވޭނެ ކަމަށް ބިލުގައި ވަނީ ބުނެފަ އެވެ. އެގޮތުން ކުށުގެ ތުހުމަތުގައިވާ ފަރާތް ނުވަތަ ދައުވާ ލިބޭ ފަރާތް އެކަމަށް އިއުތިރާޒު ކުރާނަމަ އަދި ސިކުނޑީގެ ބައްޔެއް ނުވަތަ ނުކުޅެދުންތެރި ކަމެއް ނުވަތަ ނަފްސާނީ ބައްޔެއް ހުރި ފަރާތަކަށް ވާނަމަ އެގޮތަށް ކުރިއަށް ނުގެންދެވޭނެ ކަމަށް ބިލުގައި ވަނީ ބުނެފަ އެވެ.\nއެ ބިލު ކޮމިޓީއިން ނިންމައި މިހާރު ވަނީ ތަޅުމަށް ފޮނުވާފަ އެވެ. ކޮމިޓީ ރިޕޯޓު މާދަމާގެ މަޖިލީހުގެ ޖަލްސާއަށް ވަނީ އެޖެންޑާ ކޮށްފަ އެވެ.


ޔާމީންގެ މަރު: އާއިލާއިން އެދިގެން ހުކުމް ކުރުން ލަސްކޮށްފި\n27 ޑިސެންބަރު 2021 - 08:36 0\nޔާމީން ރަޝީދު: މި އަހަރުގެ ނިޔަލަށް ހުކުމް ކުރައްވާނެ ކަމަށް ގާޒީ ވިދާޅުވި، ނަމަވެސް ލަސްކުރީ އާއިލާއަށް ހާޒިރު ނުވެވޭތީ -- ފޮޓޯ: އަދަދު ފައިލް\nބްލޮގަރު ޔާމީން ރަޝީދު މަރާލި މައްސަލާގައި ހުކުމް އިއްވުން އާއިލާގެ ފަރާތުން އެދިގެން ކްރިމިނަލް ކޯޓުން ފަސްކޮށްފި އެވެ.\nމީގެ ހަތަރު އަހަރު ކުރިން އޭޕްރީލް 23، 2017 ގައި ވަޅިން ހަމަލާދީ އަނިޔާވެރި ގޮތަކަށް މަރައިލި، ޔާމީން ރަޝީދުގެ މަރުގެ މައްސަލައިގައި ދައުލަތުން ދައުވާ އުފުލާފައި ވަނީ މ. ތާއިފް، އިސްމާއީލް ރަޝީދާއި މ. އަންނާރުމާގޭ، އިސްމާއީލް ހައިޝަމް ރަޝީދާއި މ. ކޮޅުފުށީމ އީސްޓް، ހުސައިން ޒިޔާދާއި މ. ކުދެހިގޭ، ހަސަން ޝިފާޒާއި ގދ. ގައްދޫ، ސިންދުބާދުގޭ، މުހައްމަދު ދިފްރާންގެ އިތުރުން، މ. އިރާސްމިކުގެ އަހުމަދު ޒިހާން އިސްމާއީލްގެ މައްޗަށެވެ.\nއެ މައްސަލައިގައި އެންމެ ފަހުން އަޑުއެހުމެއް ބޭއްވީ މިދިޔަ ނޮވެމްބަރު 18، ގަ އެވެ. އެ އަޑުއެހުމުގައި މައްސަލަ ބައްލަވާ ގާޒީ ވިދާޅުވީ 30 ދުވަހުގެ ތެރޭގައި ހުކުމް ކުރައްވާނެ ކަމަށެވެ. މާނައަކީ މި އަހަރު ނިމުމުގެ ކުރިން މި މައްސަލަ ކޮޅެއްގައި ޖެހޭނެ ކަމެވެ.\nނަމަވެސް ގާޒީ ވިދާޅުވި ދުވަހަށް ހުކުމް ކުރަން އަޑުއެހުމެއް ތާވަލް ނުކުރީ ޔާމީން ރަޝީދުގެ އާއިލާގެ ފަރާތުން އެދުމުން ކަމަށް ކްރިމިނަލް ކޯޓުން ބުންޏެވެ. އެއީ އޭނާގެ އާއިލާގެ މީހެއްގެ ބަލިހާލަތު ހުރިގޮތުން ހުކުމް ކުރުމަށް ބާއްވާ އަޑުއެހުމަށް އާއިލާގެ މެމްބަރުންނަށް ހާޒިރު ނުވެވިދާނެތީ ކަމަށް ކޯޓުން ފާހަގަކުރި އެވެ.\n"ނިޔާވި ފަރާތުގެ އާއިލާ އަކީ ބަރާބަރަށް ކޮންމެ އަޑުއެހުމަކަށް ވެސް ހާޒިރުވާ ބައެއް. އެހެންވެ އެކަންކަމުގެ މައްޗަށް ބަލައި، އާއިލާގެ އެދުމުގެ މަތިން މި މައްސަލަ ސާބިތުވާނަމަ ވާރިޒުންގެ ބަސް ނަގަން ވެސް ޖެހޭތީ ހުކުމް ކުރުން ލަސްކުރެވިފައި ވަނީ،" ކްރިމިނަލް ކޯޓުން މި ނޫހަށް މައުލޫމާތު ދެމުން ބުންޏެވެ.\nހުކުމް ކުރުމަށް އަޑުއެހުމެއް ތާވަލް ކުރާނެ ދުވަހެއް ކޯޓުން މިހާތަނަށް ކަނޑައެއްނާޅަ އެވެ. ނަމަވެސް އަންނަ އަހަރުގެ ކުރީކޮޅު މި މައްސަލަ ނިންމާނެ ކަމަށް ބުންޏެވެ.\nދައުލަތުން އެ މައްސަލައިގައި ބުނެފައި ވަނީ ޔާމީން ރަޝީދު މަރާލާފައި ވަނީ ދުރާލައި ރާވައިގެން ކަމަށާއި އޭގެ ކުރިން މަރާލާނެ ކަމަށް ބުނެ އޭނާއަށް އިންޒާރު ވެސް ދީފައިވާ ކަމަށް ދައުލަތުން ބުނެ އެވެ.\nދައުލަތުން ބުނެފައި ވަނީ އެ މައްސަލައިގައި ދައުވާކޮށްފައިވާ އެންމެންގެ މައްޗަށް ވެސް ކުށް ސާބިތުވާ މިންވަރަށް ހެކި ހުރީ ލިބިފަ އެވެ. އެހެންކަމުން އިސްލާމީ ޝަރީއަތުގެ ދަށުން އެ މީހުންނަށް މަރުގެ އަދަބު ކޯޓަށް ދެވޭނެ ކަމަށް ދައުލަތުން ބުންޏެވެ.\nނަމަވެސް ދިފާއުން ގަބޫލުކުރާ ގޮތުގައި މި ހަ މީހުންނަށް ދައުވާ ސާބިތުވުން ނާދިރެވެ. އެގޮތުން މީހަކު މެރުމުގެ މަޝްވަރާއެއްގައި ނޫނީ ސައްލާއެއްގައި ބައިވެރިވެފައިވި ނަމަވެސް އެ މީހެއްގެ މައްޗަށް "ދިރިހުރި އިންސާނެއް މެރި ކަމުގެ ނުވަތަ މެރުމުގައި އަމަލީ ގޮތުން ބައިވެރިވި ކަމުގެ" ދައުވާއެއް ނުއުފުލޭނެ ކަމަށް ދިފާއީ ވަކީލުން ބުނެފައިވެ އެވެ.\nއަނިޔާވެރި ގޮތަކަށް ޔާމީން ރަޝީދު މަރާލިއިރު އޭނާ ދިޔައީ ގެއްލުވާލާފައިވާ ނޫސްވެރިޔާ އަހުމަދު ރިލްވާން އަބްދުﷲގެ މައްސަލައިގައި އިންސާފު ހޯދުމަށް އަދި ހިޔާލުފާޅު ކުރުމުގެ މިނިވަންކަން ދިފާއު ކުރުމަށް ވަރަށް އިސް ސަފުގައި މަސައްކަތް ކުރަމުންނެވެ.\nވަކި ހާލަތްތަކެއްގައި ޕޯސްޓްމޯޓަމް ހެދުމުގެ އިހްތިޔާރު ފުލުހަށް\nސަދާ މަރުވީ އިހުމާލުން، ގެއްލުމުގެ ބަދަލު ނެގޭނެ: އެޗްއާރުސީއެމް


ހުޅުމާލޭގައި ހަދާ، އުރީދޫގެ އައު ހެޑް އޮފީހުގެ ބިންގާ އަޅައިފި | Fuvahmulahcity\nހުޅުމާލޭގައި ހަދާ، އުރީދޫގެ އައު ހެޑް އޮފީހުގެ ބިންގާ އަޅައިފި\n3 އަހަރު ކުރިން October 2, 2017 Mohamed Ninaaz0ޚިޔާލު\nހުޅުމާލޭގައި ހަދާ، އުރީދޫގެ އައު ހެޑް އޮފީހުގެ ބިންގާ މިއަދު އަޅައިފި އެވެ.\nމިކަމަށްޓަކައި ހުޅުމާލޭގައި ބޭއްވި ރަސްމިއްޔާތެއްގައި، އެ އިމާރާތް އަޅާ ސަރަހައްދުގައި އެ އިމާރާތުގެ ބިންގާ އަޅުއްވައިދެއްވީ އުރީދޫގެ ސީއޯއޯ ނަޖީބު ޚާން އާއި އުރީދޫގެ ކުރީގެ ސީއީއޯ ވިކްރަމް ސިންހަ އަދި އެޗްޑީސީގެ މެނޭޖިން ޑިރެކްޓަރު މުހައްމަދު ސައިމަން އެވެ.\nއެ ރަސްމިއްޔާތުގައި ވާހަކަފުޅު ދައްކަވަމުން އުރީދޫގެ ސީއީއޯ ނަޖީބު ޚާން ވިދާޅުވީ ހުޅުމާލެއަކީ ތަރައްޤީއަށް ބަދަލުތަކެއް ގެންނާނެ ސިޓީއެއް ކަމަށެވެ. އަދި ހުޅުމާލޭގައި އުރީދޫއިން ހަދާ ހެޑް އޮފީހަކީ ހަމަ އެކަނި އޮފީހެއް ނޫން ކަމަށެވެ. އެތަން ވެގެންދާނީ އުރީދޫގެ މުވައްޒަފުން އެތަނަށް އައިސް ރާއްޖޭގެ އިގްތިސާދު ކުރިއެރުވުމަށް މަސައްކަތްތަކެއް ކުރާނޭ ތަނަކަށް ކަމުގައި އުރީދޫގެ ސީއީއޯ ވިދާޅުވި އެވެ.\nނަޖީބު ޚާން އިތުރަށް ވިދާޅުވީ އަލަށް ހަދާ އެ އިމާރާތުގައި އުރީދޫގެ މުވައްޒަފުންނަށް ރެކްރިއޭޝަނަށް ހާއްސަ ތަނަކާއި މުވައްޒަފުންގެ ތެރެއިން ދަރިން ގެންގުޅޭ މުވައްޒަފުންގެ ދަރިން ބަލާނޭ ޑޭކެއަރ ސެންޓަރެއްވެސް ހުންނާނެ ކަމަށެވެ.\nއުރީދޫއިން ހާމަކުރާގޮތުގައި އެ އިމާރާތުގެ އަމަލީ މަސައްކަތް ފެށުމަށް ހަމަޖެހިފައިވަނީ އަންނަ އަހަރުގެ ފުރަތަމަ ކުއާޓަރ ގަ އެވެ. އެ އޮފީސް 12 މަހާއި 18 މަހާއި ދެމެދުގެ މުއްދަތެއްގައި އިމާރާތުގެ މަސައްކަތް ނިންމާލެވޭނެ ކަމުގައިވެސް އުރީދޫއިން ބުނެ އެވެ. މީގެ އިތުރުން އުރީދޫގެ ހެޑް އޮފީސް ހަދަން ހަމަޖެހިފައި ވަނި ބިއްލޫރި އަދި ސްޓީލް ބޭނުންކޮށްގެން 10 ބުރިއާއި 12 ބުރިއާ ދެމެދުގެ އުސްމިނަށް ކަމަށެވެ.\n← ސާބިތު ދަރަނީގެ މައްސަލައަކާއި ގުޅިގެން މީހަކު ހޯދަން އިއުލާނު ކޮށްފި\nއެމެރިކާގައި 50 އަށް ވުރެ ގިނަ މީހުން މަރާލުމުގެ ޒިންމާ އައިއެސް އިން އުފުލައިފި →


Sanjay Leela Bhansali ge aa film gai ithuru bathalaa eh | Mihaaru\nސަންޖޭ ލީލާ ބަންސާލީ.\nސަންޖޭ ލީލާ ބަންސާލީގެ "އިންޝާﷲ" ގައި އާލިއާ ބަޓްގެ އިތުރުން އެހެން ބަތަލާއެއް\n28 ޖުލައި 2019 - 08:08\nސަލްމާން ހާނާއި އާލިއާ ބަޓް ލީޑް ރޯލަށް ލައިގެން ސަންޖޭ ލީލާ ބަންސާލީ ހަދާ އާ ފިލްމު "އިންޝާﷲ" ގައި ދެވަނަ ބަތަލާއަކު ވެސް ހިމެނޭނެ ކަމަށް ބައެއް ރިޕޯޓްތައް ބުނެފި އެވެ.\nފިލްމީ ޚަބަރުތައް ގެނެސްދޭ ބައެއް ނޫސްތަކުން ބުނި ގޮތުގައި އަންނަ މަހު ޝޫޓިން ފަށަން ތައްޔާރުވަމުން އަންނަ ފިލްމަށް ބަންސާލީ މިހާރު ވަނީ ދެވަނަ ބަތަލާއަކު ވެސް ހަމަޖައްސައިފަ އެވެ. އެކަމަކު އެއީ ކާކު ކަމެއް އަދި ނޭނގެ އެވެ.\nބަންސާލީގެ ފިލްމުތަކަކީ ތިނެސްކަން ލޯތްބަށް ހާއްސަ ފިލްމުތަކަކަށްވާތީ، "އިންޝާﷲ" ގައި ސަލްމާނާ އެކު ލޯބީގެ ރޯލަކުން އިތުރު ބަތަލާއަކު ފެނުމަކީ އެހާ ހައިރާންވާން ޖެހޭ ވަރުގެ ކަމެއް ނޫނެވެ. އެކަމަކު ދެވަނަ ބަތަލާ ފިލްމުގައި ކުޅޭނީ ކޮން ކަހަލަ ކެރެކްޓާއެއްތޯ އާއި އެއީ ކިހާ ވަރެއްގެ ރޯލެއްތޯ ބަލައިލަން ފިލްމަށް ޝައުގުވެރިވާ މީހުން ބޭނުން ވާނެ އެވެ.\nއަންނަ މަހު އެމެރިކާ އިން ޝޫޓިން ފަށާ ފިލްމުގައި ސަލްމާން ފެންނާނީ އެމެރިކާގައި ދިރިއުޅޭ ނުފޫޒު ގަދަ ވިޔަފާރިވެރިއެއްގެ ރޯލުން ކަމަށްވެ އެވެ. އަދި އާލިއާގެ ކެރެކްޓާއަކީ ބަތަލާއެއްގެ ކެރެކްޓާ ކަމަށް ނޫސްތަކުން ބުންޏެވެ.\nމިދިޔަ އަހަރު ގެނެސް ދިން "ޕަދުމާވަތު" އަށް ފަހު، ބަންސާލީ ބެލުންތެރިންނަށް ގެނެސްދޭ "އިންޝާﷲ" ސިނަމާތަކަށް އަންނާނީ އަންނަ އަހަރުގެ ފިތުރު އީދުގަ އެވެ. މިއީ އޭނާ ޑައިރެކްޓް ކުރާ 10 ވަނަ ފިލްމެވެ.


South ge Dulce bakery hulhuvaifi | Mihaaru\nޑުލްސޭ ބޭކަރީ: މި ބޭކަރީ ހުންނާނީ ގ. ސިޓީ ޕާކު ކައިރީގައި-- ފޮޓޯ: ނިޝާން އަލީ/މިހާރު\nސައުތުގެ ޑުލްސޭ ބޭކަރީ ހުޅުވައިފި\n05 އޮކްޓޯބަރ 2019 - 18:254comments\nރާއްޖޭގައި ފުޅާ ދާއިރާއެއްގައި ކޭޓަރިންގެ ހިދުމަތް ދެެމުން އަންނަ ސައުތު އެންޓަޕްރައިސަސް އިން "ޑުލްސޭ" ގެ ނަމުގައި އާ ބޭކަރީއެއް ހުޅުވައިފި އެވެ.\nމިއަދު ހަވީރު ހުޅުވި މި ބޭކަރީ ހުންނާނީ އަލި ކިލެގެފާނު މަގުގެ ސިޓީ ޕާކު ކައިރީގަ އެވެ. ސައުތުން ވަނީ ޑުލްސޭ ހުޅުވުމުގެ އުފަލުގައި މިއަދު ހަވީރު 6:00 ގެ ނިޔަލަށް ހާއްސަ ޕްރޮމޯޝަނެއް ވެސް ކުރިއަށް ގެންގޮސްފަ އެވެ. މި ޕްރޮމޯޝަނުގައި އެ ބޭކަރީން ގަންނަ ކޮންމެ އެއްޗަކުން 15 ޕަސެންޓްގެ ޑިސްކައުންޓެއް ދިނެވެ.\nޑުލްސޭއިން ތަފާތު ޕޭސްޓްރީސް އާއި އައިސްކްރީމް ލިބޭނެ-- ފޮޓޯ: ނިޝާން އަލީ/މިހާރު\nސައުތުން ބުނީ ޑުލްސޭ އިން ލިބެން ހުންނާނީ އާއިލީ ރެސިޕީތަކަށް ތައްޔާރުކޮށްފައިވާ އެއްޗެހި ކަމަށެވެ. އެ ކުންފުންޏަށް 30 އަހަރު ވެފައިވާއިރު ބޭކަރީގައި ހުރިހާ އެއްޗެއްވެސް ތައްޔާރު ކުރަނީ އެންމެ ފަހުގެ ޓެކްނޮލޮޖީ ބޭނުން ކޮށްގެން ކަމަށް ވެސް ސައުތުން ބުންޏެވެ.\nޑުލްސޭއިން ލިބެން ހުންނަ އެއްޗެހީގެ ތެރޭގައި ޕޭސްޓްރީ އާއި ސޭންޑްވިޗްގެ ބާވަތްތަކާއި ކޭކާއި ޕާން އަދި އައިސް ކްރީމް ހިމެނެ އެވެ. މި ހުރިހާ އެއްޗަކީ ވެސް ގުދުރަތީ އިންގްރީޑިއެންޓް ބޭނުންކޮށްގެން އެ ބޭކަރީން ތައްޔާރު ކުރާ ތަކެއްޗެވެ.\nޑުލްސީން މީހަކު ވިޔަފާރި ކުރަނީ-- ފޮޓޯ: ނިޝާން އަލީ/މިހާރު\nސައުތުން ބުނީ އެ ކުންފުނިން ބޭނުންވަނީ ދުނިޔޭގެ އެކި ގައުމުތަކުގައި ތައްޔާރުކުރާ ކާއެއްޗެހި ހެޔޮ އަގެއްގައި ފޯރުކޮށްދިނުން ކަމަށެވެ. އެ ކުންފުނީގެ ކާމިޔާބުގެ ސިއްރަކީ ކާއެއްޗެހީގެ ކޮލިޓީ ކަމަށް ވެސް ސައުތުން ބުންޏެވެ.


India Aa Eku Raajjey Gai Hadhaa Dhiraasaa Gai Nurakkaleh Nei: MNDF - Vaguthu\nކޮވިޑް ފައްސި މަދު، ނަމަވެސް ކުރިއަށް އޮތީ ބިރު! - 35 މިނެޓް ކުރިން\nއިންޑިއާއާއެކު ރާއްޖޭގައި ހަދާ ދިރާސާގައި ނުރައްކަލެއް ނެތް: އެމްއެންޑީއެފް\n2 މަސް ކުރިން ( ޖެނުއަރީ 31, 2021 )\nއިންޑިއާއާއެކު ރާއްޖޭގައި ހަދަން އެއްބަސްވާ ހައިޑްގްރަފިކް ސާވޭގައި ދެ ފަރާތުގެ ދެމެދު އާންމު ކުރެވޭ މައުލޫމާތުތަކަކުން ގައުމީ ސަލާމަތަށް ނުރައްކަލެއް ނުވާނެ ކަމަށް އެމްއެންޑީއެފް އިން ވިދާޅުވެއްޖެއެވެ.\nސަރުކާރުން ވަނީ ރާއްޖޭގެ އެތެރެވަރީގެ ކަނޑުގެ ސަރަހައްދުގެ ފުރިހަމަ ޗާޓެއް އެކުލަވާލުމުގެ މަސައްކަތް އަވަށްޓެރި އިންޑިއާއާ އެކު ކުރުމަށް ނިންމައިފައެވެ.\nދެހާސް ހަތް ވަނަ އަހަރުން ފެށިގެން އިންޑިއާގެ ނޭޝަނަލް ހައިޑްރޯގްރެފިކް އޮފީހާ ގުޅިގެން ރާއްޖޭގައި ކުރަމުންދާ ހައިޑްރޮގްރެފިކް ސާވޭއަކީ ރާއްޖޭގައި ނިޔަމި ކަމަށް ބޭނުން ކުރަމުން އަންނަ ކަރުދާސް ޗާޓާއި ޖީޕީއެސް އަދި އެކްޑިސްގައި ބޭނުންކުރެވޭ އިލެކްޓްރޯނިކް ޗާޓުތައް އަޕްޑޭޓްކުރުމާއި، އެންކަރޭޖް އަދި އެޕްރޯޗް ޗާޓު ހެދުމަށްޓަކައި ކުރާ ސާވޭއެކެވެ.\nއެމްއެންޑީއެފްގެ ކޯސްޓްގާޑްގެ ކޮމާންޑާންޓް ކާނަލް މުހައްމަދު ސަލީމް ވިދާޅުވީ "ޖޮއިންޓް ހައިޑްރަފިކް ސާވޭ" ގެ ނަމުގައި ދެ ގައުމުގެ ސަރުކާރު ގުޅިގެން ކުރިއަށް ގެންދާ ސާވޭގެ އަލީގައި އިންޑިއާ އަށް ލިބޭ މައުލޫމާތަކީ ރާއްޖޭގެ ގައުމީ ސަލާމަތަށް ނުރައްކާވެދާނެ މައުލޫމާތެއް ނޫން ކަމަށެވެ.\nސަލީމް ވިދާޅުވީ މި ސާވޭ ކުރާނީ އިންޑިއާ އާއި ރާއްޖެއާ ދެމެދު ހެދިފައިވާ އެމްއޯޔޫގެ ދަށުން ކަމަށެވެ. އަދި މި ޕްރޮޖެކްޓަށް ދެ ގައުމުގެ މެދުގައި މަޝްވަރާކުރެވިފައިވާ ގޮތުން ދިވެހި ސަރުކާރުން ވެސް ހޭދަކުރައްވާނެ ކަމަށް އޭނާ ވިދާޅުވިއެވެ. ނަމަވެސް އެއް އަހަރަށް ދިގު ދެމިގެން ދާ މި ސާވޭއަށް ހޭދަވާނެ ކަމަށް އަންދާޒާކުރެވޭ ފައިސާގެ އަދަދެއް ހާމަކޮށްފައެއް ނުވެއެވެ.\nމި ސާވޭއާ އެކު އޮޑި ދޯނިފަހަރަށާއި ބޮޑެތި ނައުތަކަށް ރާއްޖޭގެ ކަނޑުގެ ސަރަހައްދުގައި ފަސޭހަކަމާއެކު ދަތުރުކުރެވޭނެ ނިޒާމެއް ގާއިމް ކުރެވިގެން ދާނެ ކަމަށް ސަލީމް ވިދާޅުވިއެވެ. އެގޮތުން ސާވޭގެ އަލީގައި ހެދޭ ޗާޓުގައި، ރާއްޖޭގެ އެތެރެވަރީގެ ހާހަލުތަކާއި، ފަރުތަކުގެ އިތުރުން އޮއިވަރު ހުންނަ ގޮތް ހިމަނާނެ ކަން ސަލީމް ފާހަގަކުރެއްވިއެވެ. އަދި މި ޗާޓާއެކު އޮޑި ދޯނި ފަހަރު ފަރަށް އެރުން ފަދަ ހާދިސާތަކާއި ކަނޑުމަތީގައި ދިމާވާ އެހެނިގެން ހިތާމަވެރި ހާދިސާތައް މަދުކުރެވިގެން ދާނެ ކަމަށް ވެސް ވިދާޅުވިއެވެ.\nސަލީމް ވިދާޅުވި ގޮތުގައި މި ސާވޭއާ އެކު ރާއްޖޭގެ އިގްތިސާދަށާއި ތިމާވެއްޓަށްވެސް ފައިދާ ކުރާނެއެވެ. އެގޮތުން ފަތުރުވެރިކަމުގެ ސިނާޔަތަށް މި ޕްރޮޖެކްޓްގެ ސަބަބުން މަންފާ ކުރާނެކަން ފާހަގަކުރެއްވިއެވެ.\n"ކަނޑުދަތުރު ކުރުމުގެ ގެންގުޅޭ މަގުތަކާއި ތަންތަން ތަންކޮޅެއް ސާފުކޮށް މި ސާވޭއިން އެނގިގެން ދާނެ. އެންމެ ފަހުގެ މައުލޫމާތުތައް މި ސާވޭގެ އަލީގައި ހެދޭ ޗާޓުގައި ހިމެނިގެން ދާނެ. އޭގެ އިތުރުން އަޅުގަނޑުމެންގެ ކިޔަވައި ކުދިންނަށް ބޭނުންވާ މައުލޫމާތުވެސް މީގަ ހިމެނޭނެ. އެއީ މެރިން ސައިންސް ކިޔަވާ ކުދިންނަށާއި މެރިން ސައިންސް ޓެކްނިޝަން ކިޔަވާ ކުދިންނަށް." ސަލީމް ވިދާޅުވިއެވެ.\nމި ސާވޭގެ އަލީގައި، އާންމު ކުރެވޭ މައުލޫމާތާ އެކު ކަނޑުމަތީގައި ދިމާވާ ހާދިސާތައް މަދުކުރެވޭނެ ކަމަށް ސަލީމް ވިދާޅުވިއެވެ.\nއެގޮތުން އޮޑިދޯނިފަހަރު ފަރަށް އެރުންފަދަ ހާދިސާތައް މަދުކުރެވި، ދަތުރުފަތުރުތަކުގެ ސަލާމަތާއި ރައްކާތެރިކަން އިތުރަށް ކަށަވަރުކުރެވި، އޮޑިވެރިންނަށް ލިބޭ ގެއްލުން ކުޑަކުރެވޭނެ ކަން ފާހަގަ ކުރެއްވިއެވެ.\nމި ސާވޭ ކުރުމަށް ހަމަޖެހިފައިވަނީ ފޭސްތަކަކަށް ބަހާލައިގެންނެވެ. މިގޮތުން، މި މުއްދަތުގެ ތެރޭގައި ކުރިއަށް ގެންދިޔުމަށް ހަމަޖެހިފައިވަނީ ހދ. އަތޮޅުން ފެށިގެން ށ.އަތޮޅާ ހަމައަށެވެ. މި ސާވޭގައި ހދ. ކުޅުދުއްފުށި އިންޓަނޭޝަނަލް ސީޕޯޓްގެ ލާޖް ސްކޭލް އެޕްރޯލް ޗާޓު ވެސް ހިމެނިގެންދާނެއެވެ. ރާއްޖޭގެ އިންޓަނޭޝަނަލް ޕޯޓްތައް ހުރި ސަރަޙައްދުތަކުގެ ތެރޭގައި ލާޖް ސްކޭލް ޗާޓް ޕަބްލިޝްކުރެވިފައިވަނީ މާލޭގެ ސަރަޙައްދުގެ އިތުރުން އައްޑޫ އަތޮޅާއި އިހަވަންދިއްޕޮޅުގައެވެ.\nހަނދު ސާބިތުވެއްޖެނަމަ، މިރޭ އަންހެން ސިފައިން ބަޑި ޖަހާނެ\nޕާކިސްތާން މިލިޓަރީ އެކަޑަމީގެ އެއްވަނަ ދިވެއްސަކަށް\nތެޔޮ ބޯޓެއްގައި ރޯވެ އަނދަނީ\nޖެނުއަރީ 31, 2021 11:47\nރާއްޖޭގެ ފިދަނަ ސިފައިން ބޭރުކޮށް އިންޑިޔާ ލޯޔަލް ސިފައިން ރާއްޖެ ގެނައުމަކުން ރާއްޖެއަށްވާނެ ގެއްލުމެއް ނޯންނާނެ. މިއީ އެމްޑީޕީގެ ސިޔާސަތަކީ މިކަން ނޭނގެނީ ބައެއް ސިފައިންނަށް\nޖެނުއަރީ 31, 2021 11:49\nތިހެން ބުނާނެ މަތި ޖަހަން\nޖެނުއަރީ 31, 2021 12:05\nނަމުންވެސް އެނގޭ ނުރައްކަލެއް ނެތްކަން. ޢެހެންނު،. ހަނގުރާމައިގެ ހާލަތެއްގައި ރާއްޖޭގެ އެތެރެވަރީގެ ކަނޑުފަޅުތަކާ ފަރުތަކުގެ އެތެރޭގއި އަސްކަރީ ހަތިޔާރާއި އުޅަނދު ރައްކާކުރެވޭނެ ގޮތާއި ސަބްމެރިންނފަދަ ތަކެތި ފިލާ ތިބެވޭނެ ގޮތުގެ ޕްލޭންތަކުގެ ގްރެފިކްސް ތައް ކުރެހުމަކީ ކޮންފަދަ ނުރައްކަލެއްނެތް ކަމެއް. ޢާހިރުގަ ދެ ހަނގުރާމައެއްގަ ދުސްމަނުން ހަމލާދޭ ޓާގެޓަކަށް މިގައުމު ނުވެދާނެބާ\nޖެނުއަރީ 31, 2021 15:08\nޥަރަށް ތެދު. ހައިޑް ގްރެފިކް އެއް ނޫން ކިޔަނީވެސް. ހައިޑްރޯގްރެފިކް. ހައިޑްރޯގްރެފިކް އަކީ ސޯނާ ސިސްޓަމމް ބޭނުން ކޮށްގެން ކަނޑުގެ ފަރުގެ ފުންމިނާ ޑީޓެއިލް ޗާޓެއް ކުރެހުން. ޢިންޑިޔާއިން ތައްޔާރުވަމުން އެދަނީ އެކަމަށް ވަންޏާ ނުރއްކަލުގެ ކޮޅެއްނެތް\nޖެނުއަރީ 31, 2021 12:07\nފަސްއަހަރުގެދައުރުނި މެންދެން ނުރައްކަލެެއްއޮންނާނެކަ މަކަށްނުފެނޭ!! އެހެންނަ މަވެސް އެހެންބަޔަކުވެރިކަ މަށް އައިސްފިއްޔާ އޮތްނުރައްކަލެއްގެވާހަކަ ދައްކަންފެށީ މާ ތިބޭނަންއަޑުއަހަން .. ދިވެހިންގެހުންނަކުރަފިބޮލަކަށް ނުވިސްނޭނެ\nޖެނުއަރީ 31, 2021 12:18\nގައުމީސަލާމަތަށް ނުރައްކަލެއްނެތް ދެމަފިރިންގެ ދެމަެދުގައި ހިންގާކަންކަންވެސް ބަލާނެ 1988 ގެ ބާޤީންއެރިހާދިސާގައިވެސް ގޭގެ ބަދިގޭ ފުއްޑުންވެސް ބެލި ޔާ ﷲ އިންޑިޔާ ބައިބައިކުރައްވައި މިސަރަހައްދު ހިމާޔަތްކޮށްދެއްވާންދޭވެ އާމީން\nޖެނުއަރީ 31, 2021 13:05\nރާއްޖޭގެ ރަށްރަށުން ދެބައިކުޅައެއްބައި އިންޑިއާ މީހުންނަށް ހިބަކޮށްދިނަސް ނުރައްކަލެއް ނޯންނާނެދޯ. މިމީހުން ނޫނީ ދެން މިއުޅޭ އެންމެންނަކީ މިމީހުންހިތުން މޮޔައިން.\nޖެނުއަރީ 31, 2021 13:21\nތިހެން ބުނުމުން މިތިބީ ޤަބޫލުކޮށްގެން.ހެހެހެ.\nޖެނުއަރީ 31, 2021 13:25\nސަރަހައްދީ އިމުންވެސް މިހާރު އިންޑިޔާއަށް ބައެއް ދެނީތޯ. ފުކެއް ބޮޑުވަރު\nޖެނުއަރީ 31, 2021 13:33\nކީއްވެބާ ސިފައިންގެ ތެރެއަށް އާންމުންނަށް ނުވަދެވެނީ. އަދި ބޭރުން ސިފައިންގެ ފޮޓޯގަނޑެއްވެސް ނެގުން މަނާކުރަނީ. ބުނާނެ ސަލާމަތަށް ނުރައްކާވާތީއޭ. ދެން ކީއްވެބާ ރާއްޖޭގެ ޗާޓުކުރަހަން ބޭރު ގައުމެއްގެ ސިފައިންގެ އެހީހޯދީމައި ނުރައްކާ ނުވާނީ.\nޖެނުއަރީ 31, 2021 13:40\nނުރައްކަލެއް ނެތިއްޔާ ރާއްޖޭގެ އެ،ްއެންޑީއެފް އިންޑިޔާގެ އަޝްކަރީ މަރުކަޒެއްގައި ބޭނުން ވައްތަރެއްގެ ސާވޭއެއް ހެދުމުގެ ފުރުސަތު އޮންނާނެ! އެފަދަ ފުރުސަތެއް އެބަ އޮތްތަ؟\nޖެނުއަރީ 31, 2021 14:02\nނުރައްކާ އެބައޮތް . އިންޑިޔާ އިން އެ ތައްޔާރު ކުރަނި މިލިޓްރީ ޗާޓެއް. އޭގެ ބޭނުމަކީ ރާއްޖޭގެ އެތެރެވަރިއަށް މިލިޓްރީ އުޅަނދިފަހަރު ވަދަ ނިކުމެ އުޅުމަށް މަގުސާފު ކުރުން.އޭގެ ބޭނުމަކީ ސަބްމެރީނާއި ޓޭންކް ތަކާއި ލޯންޗް ފަހަރު ފަދަ ކަނޑާއި އެއްގަމުގަ ބޭނުންކުރެވޭ އުޅަނދު ރާއްޖޭގެ އެތެރެ ވަރިތަކަށް ވަދެވެނީ ކޮންނޮން ދިމާލަކުންތޯ ބެލުމާއި ފުން ތިލަ މިން ބެލުމާއި މިފަދަކަންކަމުގެ ސަބަބުން ރާއްޖޭގައި ވެވިފައޮތް ގުދްރަތީ ދިފާއު ހާމަކޮށް ގައުމު އޮރިޔާން ކޮށްލުން. ބޭނުން ކޮންމެ ވަގުތަކު ގައުމަށް ވަދެ ގައުމށް އަތްގަދަ ކުރެވޭނެމަގު ހުޅުވިގެންދިއުން. ހޮޅިންނާ މަލަބާރީންނައި ޕޯޗްގިޒު ރާއްޖޭގަ ބަލިވީކީ އެމީހުނަށް ވުރެ ރާއްޖެ މީހުން މޮޅުވެގެނެއްނޫން ރާއްޖޭގެ އެތެރޭގެ ދަތުރުފަތުރު ކުރަންނޭގުމުގެ ސަބަބުން.\nޖެނުއަރީ 31, 2021 14:06\nދެން އެހެންވިއްޔާ ދެކުނުގެ ސާވޭހަދަން ޗައިނާއާއި ހަވާލުކޮށްބަލަ، ނުރައްކަލެއް ނެތްކަން އެނގޭނެ އޭރުން.\nޖެނުއަރީ 31, 2021 14:36\nއިންޑިޔާލައްވާ ތިކަން އެއްގޮތަކައްވެސް ކޮއްގެންނުވާނެ.\nޖެނުއަރީ 31, 2021 15:09\nޖެނުއަރީ 31, 2021 17:43\nބޭފުޅާ ތިއައީ ދިރާސާއެއްނޫނޭ އެމީހުނައް އައިސް ފަސޭހައިން ވަދެނިކުމެ އުޅެން ކުރަހާ ޗާޓެއްނޫންތޯ؟ މިއައް ނުކިޔާނެ ސާވޭއެކޭ.. ތިބޭފުޅުން ރައްޔިތުން ނައް އޮޅިވާލާފަ ތިކުރައްވަނީ ފަހުން ތިކަމުގެ ނުރައް ކާތެރި ކަން ދުނިޔޭގަ ތިބި ބަޔަކައް ފެންނާނެ.. ތީހަމަމަލާބާރިން. ހޮޅިން..\nޖެނުއަރީ 31, 2021 18:11\nކާކަށް އޮޅުވާލަން ތިޔަ އުޅެނީ\nޖެނުއަރީ 31, 2021 19:34\nމިކަން އޮތީ ތިބުނާހާ ފަސޭހަ ގޮތަކަށްނޫން، މިކަ މުން ރާއްޖެއަށް ލިބޭނެ ފައިދާއެއް ނެތް. މިކަ މަކީ އެތައް ލާރިއެއް ލިބޭކަ މަކަށް ވާތީ މިކަން އެ މީހުން މިކުރަނީ. ވިޔަފާރީގެގޮތުން މިޗާޓް ތައް ވިއްކު މުގެ ބާރުވެސް ދެވިފައޮތީ ހަ މަ އިންޑިޔާއަށް. މިކަހަލަ އެތައް ޖަރީ މާއެއް މިކަ މުގަވޭ.\nފެބުރުއަރީ 1, 2021 20:50


Twitter ge hissaage aguves dhashah!\nވިޔަފާރި - ޓްވިޓަރގެ ހިއްސާގެ އަގުތައް\nޓްވިޓަރގެ ހިއްސާގެ އަގުވެސް ދަށަށް!\nހިއްސާގެ އަގުން 20 އިންސައްތަ ވަނީ ދަށްވެފައި\nމިދިޔަ ދެތިން މަހުގެތެރޭގައި އެތައް ލައްކަ ފޭކް ޓްވިޓަރ އެކައުންޓްތައް ވަނީ ޑިލީޓްކޮށްފައި\nކ. މާލެ 28 ޖުލައި 2018 | ހޮނިހިރު 22:13 2,048\nޓްވިޓަރ ބޭނުންކުރާ މީހުންގެ އަދަދު މާބޮޑަށް އިތުރެއް ނުވޭ - ރޮއިޓަރސް\nފޭސްބުކް ކުންފުނީގެ އަގުން އެއް ދުވަހުގެތެރޭގައި އެތައް ބިލިއަން އެމެރިކާ ޑޮލަރެއް ދަށްވެފައި ވަނިކޮށް، ސޯޝަލް މީޑިއާގެ ޕްލެޓްފޯރމް ޓްވިޓަރގެ ހިއްސާގެ އަގުވެސް ދަށަށް ގޮސްފިއެވެ.\nޓްވިޓަރ ބޭނުންކުރާ މީހުންގެ އަދަދު މަދުވުމާއި ގުޅިގެން މިއައި ބަދަލާއިއެކު، ޓްވިޓަރގެ ހިއްސާގެ އަގުން 20 އިންސައްތަ ދަށްވެފައިވެއެވެ. މިއަހަރުގެ ދެވަނަ ކުއާޓަރ ނިމުނުއިރު ޓްވިޓަރ ބޭނުންކުރާ މީހުންގެ އަދަދު ވަނީ 335 މިލިއަނަށް ދަށްވެފައެވެ. މިއަދަދު ދަށްވި އެންމެ މައިގަނޑު އެއް ސަބަބަކީ ޓްވިޓަރގައި އޮޕަރޭޓްކުރާ ގިނަ އަދަދެއްގެ ފޭކް އެކައުންޓައް ޑިލީޓްކުރުމަށް ޓްވިޓަރގެ ސީއީއޯ. ޖެކް ޑޯސޭ ނިންމުމުންނެވެ. މިދިޔަ ދެތިން މަހުގެ ތެރޭގައި އެތައް ލައްކަ ފޭކް ޓްވިޓަރ އެކައުންޓްތައް ވަނީ ޑިލީޓްކޮށްފައެވެ.\nހިއްސާގެ އަގު 35 ޑޮލަރަށް ވެއްޓުނު ނަމަވެސް، ނިމިދިޔަ ކުއާރޓަރ ގައި ޓްވިޓަރ އިން ވަނީ ރެކޯޑް ޢަދަދަކަށް ފައިދާ ހޯދާފައެވެ. އެގޮތުން ހީކުރި މިންވަރަށްވުރެ ވިޔަފާރި ރަނގަޅުވެ، ސޭލްސް 711 މިލިއަން ޑޮލަރަށް އެކުއާރޓަރގައި އެރިއިރު، 100 މިލިއަން ޑޮލަރު ފައިދާވެފައި ވެއެވެ.\nޓްވިޓަރގެ ހިއްސާގެ އަގު ދަށްވެފައި ވާ މި ދަނޑިވަޅަކީ ޓެކްނޮލޮޖީގެ ދާއިރާގެ ކުންފުނިތަކަށް ޑޭޓާ ޕްރައިވަސީ އާއި ފޭކް ޚަބަރުގެ މައްސަލައިގައި އިންވެސްޓަރުންގެ ޝަކުވާގެ މައްސަލަ ކުރިމަތިވެފައިވާ ދުވަސްވަރެކެވެ. އަދި އިންތިޚާބުތަކަށް ނުފޫޒު ފޯރުވުމަށް ސޯޝަލް މީޑިއާގެ ޕްލެޓްފޯމްތައް ބޭނުންކުރާ މައްސަލަ ވަނީ ބޮޑުވެފައެވެ.\nޖެކް ޑޯސޭ ބުނީ ނުރަނގަޅު ކޮންޓެންޓާއި ނުރަނގަޅު އަމަލުތައް ހުއްޓުވުމަށް ޓްވިޓަރއިން މެޝިން ލަރނިން ބޭނުންކުރާ ޓޫލްތަކެއް ބޭނުން ކޮށްފައިވާކަމަށެވެ. އަދި ސޯޝަލް މީޑިއާގެ ޕްލެޓްފޯމްތަކުގައި ހިނގާ ނުރަނގަޅު ކަންކަން ހުއްޓުވުމަކީ ހުއްޓާނުލައި ކުރަން ޖެހޭ ކަމެއް ކަމަށެވެ.\nޓްވިޓަރ ބޭނުންކުރާ މީހުންގެ އަދަދާއި، އެޕްލެޓްފޯމް ބޭނުންކުރުން ނިމިދިޔަ ވާރލްޑްކަޕްގައި އިތުރުވި ކަމަށް އެކުންފުނިން ބުނެއެވެ. އެގޮތުން މިދިޔަ އަހަރާއި އަޅާ ބަލާއިރު އެދުވަސްވަރު ޓްވިޓަރ ބޭނުންކުރި މީހުންގެ އަަދަދު 11 އިންސައްތަ އިތުރުވި ކަމަށް ޖެކް ޑޯސޭ ބުންޏެވެ. އަދި އެދުވަސްވަރު އެކުންފުންޏަށް 30 މިލިއަން ޑޮލަރު ފައިދާވިކަމަށް އޭނާ ބުންޏެވެ.\nއިންތިޚާބުތަކާއި، ކުޅިވަރު މުބާރާތްތަކުގެ އިތުރުން ސަރަހައްދީ އެކިއެކި އިވެންޓްތަކާއި ގުޅިގެން ޓްވިޓަރ ބޭނުންކުރާ މީހުންގެ އަދަދު އިތުރުވެއެވެ.


Thauleemee dhaairaagai enme kaamiyaabee hendhunuge naasthaa program\nއެޑިޔުކޭޝަން މިނިސްޓަރު ހެނދުނު ނާސްތާ ނަންގަވަނީ -- ފޮޓޯ: އެޑިޔުކޭޝަން މިނިސްޓްރީ\n17 ނޮވެންބަރ 20190ކޮމެންޓް\nރާއްޖޭގެ ތައުލީމީ ދާއިރާ ހަރުދަނާކުރުމުގެ ގޮތުން ތައުލީމީ ދާއިރާއަށް ޒަމާނީ ބަދަލުތަކެއް ގެނައުމަކީ މިސަރުކާރުގެ ވައުދެކެވެ. ތައުލީމީ ދާއިރާގައި މަސައްކަތް ކުރާ މުދައްރިސުންނަށް ރަނގަޅު އުޖޫރައެއް ދިނުމަކީ މިސަރުކާރުގެ އެޖެންޑާގައި ހިމެނޭ ކަމެކެވެ. އެހެންކަމުން ސަރުކާރަށް މިއަދު އެއް އަހަރުވީއިރު ތައުލީމީ ދާއިރާއަށް ރަނގަޅު ބަދަލުތަކެއް ގެނައުމަށް ކުރެވުނު މަސައްކަތްތަކަކީ ކޮބައިތޯ ބަލާލުން ރަނގަޅު ކަމަށް ދެކެމެވެ.\nތައުލީމީ ދާއިރާއަށް މިސަރުކާރުން ހުށަހަޅާ އިސްލާހީ ބަދަލުތަކުގެ ތެރޭގައި ހިމެނޭ އެންމެ ފާހަގަކުރެވޭ އެއް ކަމަކީ ދަރިވަރުންނަށް ހެނދުނުގެ ނާސްތާ ދިނުމެވެ. މިއަހަރުގެ ދިރާސީ އާ އަހަރާ އެކު ހެނދުނުގެ ނާސްތާ ދޭނެ ސްކޫލްތައް އެޑިޔުކޭޝަން މިނިސްޓްރީން ކަނޑައަޅައި، މެނޫތަކެއް ބައެއް ސުކޫލުތަކަށް ތައާރަފްކުރީ ބެލެނިވެރިންނާއި އާންމުންގެ ޚިޔާލުވެސް ހޯދުމަށްފަހު އެވެ. އަދި މިއަހަރުގެ ދެވަނަ ޓާމާ އެކު ރާއްޖޭގެ ހުރިހާ ސުކޫލުތަކެއްގައި ކިޔަވާ ދަރިވަރުންނަށް ހެދުނުގެ ނާސްތާ މިހާރު ދަނީ ފޯރުކޮށްދެމުންނެވެ.\nމި ޕްރޮގްރާމްގެ ހަމައެކަނި ބޭނުމަކީ ދަރިވަރުންނަށް ނާސްތާ ފޯރުކޮށްދިނުމުގެ ބަދަލުގައި މިޕްރޮގްރާމުގެ ތެރެއިން އިޖްތިމާއީ ގޮތުން ކުދިންނަށް ދަސްވާންޖެހޭ ކަންކަން ދަސްކޮށް ދިނުން ކަމަށް އެޑިޔުކޭޝަން މިނިސްޓްރީން ބުނެ އެވެ. ދަރިވަރުންނަށް ދެވޭ ހެނދުނުގެ ނާސްތާއަކީ ސާފު ތާހިރު އަދި ރައްކާތެރިކަމާއެކު ފޯރުކޮށްދެވޭ ނާސްތާ އަކަށް ހެދުމަށްޓަކައި ސަރުކާރުން ވަނީ ގިނަ މަސައްކަތްތަކެއް ކޮށްފަ އެވެ. ނާސްތާ ޕްރޮގްރާމު ފެށިއިރު ބައެއް ބެލެނިވެރިންގެ ކަންބޮޑުވުންތަކެއް ހުރި ނަމަވެސް ޖުމްލަ ގޮތެއްގައި މި ޕްރޮގްރާމަކީ ރަނގަޅު މަގުސަދެއްގައި ކުރިއަށް ގެންދާ ޕްރޮގްރާމެއްކަން ގިނަ ބެލެނިވެރިން ގަބޫލުކޮށްފި އެވެ. އެހެންކަމުން މިއީ ސަރުކާރުން އަލަށް ފަށައި އަދި ސަރުކާރަށް ރަނގަޅު ނަތީޖާއެއް ލިބުނު ޕްރޮގްރާމެކެވެ.\nތައުލީމީ ނިޒާމުގެ ތެރެއިން އިންކްލޫސިވް އެޑިޔޫކޭޝަން ތަރައްގީކޮށް، އެއްވެސް ކުއްޖަކު ބާކީ ނުކުރުން އެއީ ސަރުކާރުގެ ވައުދެކެވެ. މިވައުދުގެ ތެރެއިން ސަރުކާރުން ވަނީ ތަފާތު އެކި ބާވަތުގެ ނުކުޅެދުންތެރިކަމަށް އެޑްރެސް ކުރެވޭނެހެން ނިޒާމު ހަރުދަނާކުރުމަށް ނިންމާފަ އެވެ. އެގޮތުން ހާއްސަ އެހީއަށް ބޭނުންވާ ދަރިވަރުންގެ ތެރެއިން އަޑު އިވުމުގައާއި ވާހަކަ ދެއްކުމުގައި ދަތިތަކެއް ހުންނަ ކުދިންނަށް ހާއްސަ ކޮށްގެން ސެން މުދައްރިސެއްގެ އެހީގައި ކިޔަވައިދޭނެ ކަމަށްވެސް ސަރުކާރުން ވައުދުވި އެވެ. މިކަން ހަގީގަތަކަށް ހެދުމަށްޓަކައި ސަރުކާރުން ކުރި މަސައްކަތްތަކުގެ ސަބަބުން ހާއްސައެހީއަށް ބޭނުންވާ ކުދިން، އެ ކުދިންގެ ރަށުގައި ތިބެގެން ވެސް ތައުލީމު ހާސިލްކުރުމުގެ ފުރުސަތު ދަނީ ލިބެމުންނެވެ. ސަރުކާރުން އަންނަނީ ސެން ޓީޗަރުން ތަމްރީނު ކުރުމަށްޓަކައި ހާއްސަ ޕްރޮގްރާމުތަކެއް ވެސް ހިންގަމުން ކަމަށްވާތީ މި ނިޒާމު ހަރުދަނާ ކުރުމަށް ސަރުކާރުން މަސައްކަތް ކުރަމުންދާ ކަމަށް ގަބޫލުކުރެވެ އެވެ. އެކަމަކު ސަރުކާރުގެ މި ވައުދު އަދި އޮތީ އޭގެ އެންމެ ފުރިހަމަ ގޮތުގައި ނުފުއްދި އެވެ.\nދެން އޮތީ ޑިގްރީ ފެންވަރަށް ސަރުކާރުން ހިލޭ ކިޔަވައި ދިނުމުގެ ވައުދާއި މީގެއިތުރުން، ޓީޗަރުންގެ މުސާރަ އާއި އިނާޔަތްތައް ބޮޑުކޮށް ރާއްޖޭގެ އެކި ސަރަހައްދުތަކުގައި ބޯޑިން ސްކޫލްތަކާއި ކޮންމެ އަތޮޅެއްގައި ޖޫނިއާ ކޮލެޖްތަކެއް ގާއިމް ކުރައްވާނެ ކަމަށްވީ ވައުދެވެ. މިކަންކަން ފުރިހަމަކުރުމުގެ ގޮތުން ރާއްޖޭގައި ތިބެގެން ފުރަތަމަ ޑިގްރީއަށް ހިލޭ ކިޔަވަން ބޭނުންވާ މީހުންނަށް ސަރުކާރުގެ ޚަރަދުގައި އެކަން ކުރެވޭނެ ގޮތް މިހާރު ވަނީ ހަމަޖައްސައިދީފަ އެވެ. އަދި ކިޔަވާ ދަރިވަރުންގެ އަތަށް ކޯސް ފީ ލިބޭނެ އިންތިޒާމު ހަމަޖައްސައިދިނުމުގެ މަސައްކަތް ސަރުކާރުން މިހާރު ދަނީ ކުރަމުންނެވެ.\nރާއްޖޭގައި ހިލޭ ފުރަތަމަ ޑިގްރީއަށް ކިޔެވޭ އުސޫލު އާއްމުކޮށްފައިވާއިރު، އެ ކޯހެއްގެ ފީ ސަރުކާރުން އެއްކޮށް ދައްކައިދޭނީ މޯލްޑިވްސް ނޭޝަނަލް ޔުނިވާސިޓީ (އެމްއެންޔޫ) އަދި އިސްލާމިކް ޔުނިވާސިޓީ އޮފް މޯލްޑިވްސް (އައިޔޫއެމް) ގައި ކިޔަވާ ދަރިވަރުންނަށެވެ. އަމިއްލަ ކޮލެޖުތަކުގެ ކޯސްތަކަށް ދަރިވަރުން ދައްކާ ފީ ގެ 60 ޕަސެންޓް ހިއްސާ ކުރާނީ ސަރުކާރުންނެވެ. ހިލޭ ޑިގްރީގެ ތެރެއިން ބޮޑު ޚަރަދެއް ކުރަން ހަމަޖައްސާފައިވަނީ އަމިއްލަ ކޮލެޖުތަކުގެ ކޯސްތަކަށެވެ. އެހެންކަމުން ރިޔާސީ އިންތިހާބުގައި ރައީސް އިބްރާހީމް މުހައްމަދު ސޯލިހް ވައުދުވެވަޑައިގެންނެވި ގޮތަށް ހިލޭ ޑިގްރީއަށް ކިޔެވުމާ ގުޅޭ ވައުދުގެ ތެރޭގައި ހިމެނޭ ކަންކަން ވަނީ ހާސިލްކުރައްވާފަ އެވެ. ނަމަވެސް ކޮންމެ އަތޮޅެއްގައި ޖޫނިއާ ކޮލެޖްތަކެއް ގާއިމް ކޮށްދެއްވާނެ ކަމަށްވީ ވައުދާ ގުޅޭ އެއްވެސް ކަމެއްގެ އެއްވެސް މައުލޫމާތެއް އަދި ތިލަވާ ވަރެއް ނުވެ އެވެ. އެކަމަކު އަވަސް މުސްތަގުބަލެއްގައި މިކަމާ ގުޅޭގޮތުން ހަދަން ޖެހޭ ދިރާސާތައް ހަދާ ނިމި އަމަލީ މަސައްކަތް ފެށޭނެ ކަމަށް ސަރުކާރުން ގަބޫލުކުރެ އެވެ.\nރާއްޖޭގައި ކިޔަވާ ސްކޫލުތައް އެއްދަންފަޅިއަށް ބަދަލުކޮށްގެން ކިޔަވައިދިނުމަކީ ވެސް ރައީސް ސޯލިހް ވައުދެވެ. ރާއްޖޭގައި ހިންގާ 213 ސްކޫލުގެ ތެރެއިން އެއްދަންފަޅި އަށް މިހާރު ކިޔަވައިދެނީ 134 ސްކޫލެއްގަ އެވެ. މި އަހަރު އެއްދަންފަޅިއަށް ބަދަލުކުރި ސްކޫލުތަކުގެ ތެރޭގައި އާބާދީ ބޮޑެތި ސްކޫލުތައް ވެސް ހިމެނެ އެވެ. މީގެތެރޭގައި ގދ. ތިނަދޫގައި ހުންނަ އަތޮޅު ތައުލީމީ މަރުކަޒާއި، ހދ. ކުޅުދުއްފުށީގެ ދެ ސްކޫލަކާއިި، ބ. އޭދަފުށީގައި ހުންނަ ތައުލީމީ މަރުކަޒު ހިމެނެ އެވެ. އިތުރު 79 ސްކޫލެއް އެއްދަންފަޅި އަށް ބަދަލުކުރަން ހާލަތު ދެނެގަތުމުގެ މަސައްކަތް މިނިސްޓްރީން ގެންދަނީ ކުރަމުންނެވެ. އަންނަ އަހަރުގެ ދިރާސީ އަހަރު ފެށިގެންދާނީ ރާއްޖޭގެ ގިނަ ސުކޫލުތަކެއް އެއްދަންފަޅިއަށް ކިޔަވައިދޭ ސްކޫލުތަކެއްގެ ގޮތުގައި ހަމަޖެހިގެން ކަމަށް އެޑިޔުކޭޝަން މިނިސްޓްރީން ވަނީ ހާމަކޮށްފަ އެވެ.\nރާއްޖޭން ބޭރުގައި މަތީ ތައުލީމް ހާސިލްކުރާ ދަރިވަރުންނަށް ދޫކުރާ ލޯނުގެ އިންޓަރެސްޓް ތިން ޕަސެންޓަށް ކުޑަކޮށް އެ ލޯނު އަނބުރާ ދައްކަން އޮންނަ މުއްދަތު އިތުރުކުރުމަކީ ވެސް ތައުލީމީ ދާއިރާއިން މިސަރުކާރުގެ އެއް އަހަރުގެ ތެރޭގައި ކުރެވުނު މުހިއްމު މަސައްކަތެކެވެ. ލޯނު އަނބުރާ ދެއްކުމުގެ މުއްދަތު، ކުރިން ހަމަޖައްސާފައި އޮންނަ މުއްދަތަށް ވުރެ 25 ޕަސެންޓް އިތުރުކުރަން ވެސް ހަޔަ އެޑިޔުކޭޝަން މިނިސްޓްރީން ނިންމަވާ އެ ބަދަލުތައް މިހާރު ވެސް ކިޔަވަމުން އަންނަ ދަރިވަރުންނާއި ލޯނުގައި އަލަށް ކިޔަވާ ދަރިވަރުންނަށް އަންނާނީ ލިބެމުންނެވެ.\nރާއްޖޭން ބޭރުގައި ކިޔަވަން އިންޓަރެސްޓް ކުޑަ ލޯނު ތައާރަފުކޮށް މިހާރު ލޯނު ދައްކާ ދަރިވަރުންނަށް ތަކުލީފަކަށް ނުވާނެ ގޮތަށް ލޯނު ދެއްކުމުގެ އިންތިޒާމު ރިވިއުކޮށް ރީސްޓްރަކްޗާ ކުރުމަކީ މި ސަރުކާރުގެ ފުރަތަމަ 100 ދުވަހުގެ ތެރޭގައި ހިމެނޭ ކަމެކެވެ. އަދި މިއާއެކު މަތީ ތައުލީމުގެ ލޯނު ލިބުނު ދަރިވަރުން މިހާރު ވަނީ އިއުލާނުވެސްކޮށްފަ އެވެ. އެގޮތުން 600ގެ ޖާގައިގެ ތެރެއިން ރާއްޖޭގައި ކިޔެވުމަށް ހުޅުވާލީ 300 ފުރުސަތެވެ. ރާއްޖޭން ބޭރުގައި ކިޔެވުމަށް 200 އަދި މިހާރު ވެސް ކިޔަވަމުން އަންނަ ދަރިވަރުންނަށް ހާއްސަކުރީ 100 ފުރުސަތެވެ. ނަމަވެސް ޖާގަ ދީފައިވަނީ އަލަށް ކިޔަވަން ފަށާ ދަރިވަރުންނަށް 113 ފުރުސަތު، ރާއްޖޭން ބޭރުގައި އަލަށް ކިޔަވަން ފަށާ ދަރިވަރުންނަށް 169 ފުރުސަތު އަދި ރާއްޖެ އާއި ރާއްޖޭން ބޭރުގައި މިހާރު ވެސް ކިޔަވަމުން އަންނަ 33 ދަރިވަރަކަށެވެ.\nމަތީ ތައުލީމުގެ ލޯނުގެ އިންޓްރެސްޓް ތިން ޕަސެންޓަށް ކުޑަކޮށް ލޯނު ދައްކާ މުއްދަތުވެސް ވަނީ އިތުރުކޮށްފަ އެވެ. މިފަހަރު ލޯނަށް ހޮވުނު ދަރިވަރުންނަށް ވެސް ލޯނު ދޭން ނިންމާފައިވަނީ އާ އުސޫލުގެ ތެރެއިން ކަމަށް ސަރުކާރުން ބުނެ އެވެ.\nއެހެންކަމުން ޖުމްލަ ގޮތެއްގައި ސަރުކާރުން ތައުލީމީ ނިޒާމަށްވީ ވައުދުތަކުގެ ތެރެއިން ގިނަ ކަންތައްތަކެއް ވަނީ ހާސިލްކޮށްފަ އެވެ. ނަމަވެސް ހާސިލް ނުވެ ހުރި މަދު މަސައްކަތްތައް ސަރުކާރުން ކުރިއަށް އޮތް އަހަރު ދުވަހުގެ ތެރޭގައި ފުރިހަމަ ކޮށްދެއްވާނެ ކަމަށް ކުރެވޭ އުއްމީދު ބޮޑެވެ.\nއެޑިއުކޭޝަން މިނިސްޓްރީ ތައުލީމް ސަރުކާރު